
Inhouds 

opgawe 


In  nederige  dankbaarheid  teenoor  die  Here  van  die  Kerk  wat  deur  Sy  Woord  en 
Gees  hierdie  gemeente  vir  1 25  jaar  instand  gehou  en  versorg  het,  word  hierdie 
gedenkblad  aangebied.  Dit  maak  nie  aanspraak  op  'n  volledige  historiese 
weergawe  vanaf  die  stigting  tot  en  met  vandag  nie,  maar  wil  slegs  etlike  fasette 
van  historiese  belang  uitlig  en  toelig,  asook  met  groot  waardering  die  konstruk- 
tiewe  bydrae  van  sommige  prominente  kerkfigure  boekstaaf 

Die  kerkraad  betuig  langs  hierdie  weg  sy  opregte  dank  aan  Prof.  dr.  A.D. 
Pont,  onder  wie  se  bekwame  en  vriendelike  leiding  hierdie  gedenkblad  tot 
stand  gekom  het.  Ewe-eens  moet  die  naam  van  Prof.  dr.  S.J.  Botha  hier  ge- 
noem  word,  wat  naas  Prof.  Pont,  die  grootste  aandeel  in  die  totstandkoming 
van  hierdie  blad  gehad  het.  Waardering  word  ook  uitgespreek  vir  die  mede- 
werking  van  ds.  P.M.  Smith  en  dr.  Herman  Rex  in  dié  verband  - dr.  Rex  wat  as 
argivaris  van  die  S.P.  Engelbrecht-museum  belangrike  inligting  en  waardevolle 
foto's  beskikbaar  gestel  het,  Mnr.  Jan  de  la  Rey,  beroepsfotograaf  en  lidmaat 
van  hierdie  gemeente  wat  ewe-eens  ’n  baie  belangrike  aandeel  in  veral  die 
daarstelling  van  kontemporêre  foto's  gehad  het,  asook  die  N.H.W.  Pers  wat  die 
drukwerk  en  versorging  van  hierdie  gedenkblad  behartig  het,  word  ook  van 
ons  heelhartige  waardering  verseker! 

Pretoria  F.  du  C.  Labuschagne 

Julie  1980 


Voorwoord 


HOOFSTUK  1 


Dit  is  soms  opvallend  dat  één  gemeente  se  lewe  en  werk  in  die  wêreld 
rustig  en  byna  sonder  steurnisse  verloop.  'n  Ander  gemeente  daaren- 
teen  word  voortdurend  beroer  en  verontrus  deur  gebeure  in  en  rondom 
die  gemeente  Die  gemeente  Pretoria  was  in  sy  honderd-vyf-en-twintigjare 
bestaan  beslis  nie  ’n  gemeente  waar  alles  altyd  rustig  en  vanselfsprekend 
verloop  het  nie.  Afgesien  daarvan  dat  die  gemeente,  wat  ’n  raps  ouer  as  die 
stad  Pretoria  is,  ál  die  storms  en  stryd  wat  oor  die  republikeinse  Afrikaner  van 
Transvaal  gegaan  het,  beleef  het,  het  die  gemeente  ook  sy  eie,  interne  worstel- 
jare  geken.  Baie  van  die  woelinge  het  saamgehang  met  die  onrustige  verloop 
van  ons  kerk  se  geskiedenis  in  die  vorige  eeu,  maar  ander  binne-gemeentelike 
botsings  het  rondom  vooraanstaande  ampsdraers  van  die  gemeente  ontwik- 
kel.  Miskien  is  dit  in  'n  sekere  sin  vanselfsprekend  want  soos  Pretoria,  die 
hoofstad  van  die  republikeinse  Afrikaner,  in  baie  opsigte  'n  primêre  teiken  was 
en  is  in  al  die  aanslae  wat  op  die  Afrikanernasie  gemaak  is  en  word,  so  was 
hierdie  hoofstad-gemeente  van  die  Ned.  Hervormde  Kerk  óók  in  baie  opsigte 
'n  teiken  in  die  aanslag  wat  op  die  Afrikanerkerk  geloods  is.  Dit  is  immers  één 
van  die  merkwaardighede  van  die  geskiedenis  van  die  Afrikaner  dat  die  Afri- 
kanervolk  voortdurend  onder  druk  moet  leef  en  werk  en  groei.  In  die  vorige  eeu 
was  dit  veral  die  imperialisme  van  Engeland  met  sy  ingeboude  dors  na  die 
goud  van  Transvaal  wat  die  Afrikaner  onder  druk  geplaas  het.  In  ons  eeu, 
nadat  imperiale  Engeland  gereduseer  is  tot  'n  derderangse  Europese  moond- 
heid.  is  dit  veral  die  imperialisme  van  die  internasionale  kommunisme  en  die 
dollar-imperialisme  van  Amerika  wat  die  Afrikaner  wil  vervreem  van  sy  geeste- 
like  en  stoflike  erfenis  en  besittings.  Omdat  die  aanslae  van  ál  die  imperia- 
lismes  altyd  daarin  geslaag  het  om  die  Afrikaner  te  verdeel  in  'n  groep  wat  in 
meerdere  of  mindere  mate  die  aanslag  van  die  imperialisme  van  die  dag  steun 
en  'n  ander  groep  wat  die  nasionale  Afrikaner-eiendomlike  wil  beskerm  én 
uitbou,  is  dit  vanselfsprekend  dat  die  kerk  ook  deur  hierdie  botsings  beroer  en 
verontrus  is.  Die  kerk  is  immers  vanaf  die  geboorte  van  die  Afrikanernasie 
miskien  die  grootste  enkele  bolwerk  van  die  Afrikaner  wat  veral  die  geestes- 
eiendomlike  van  die  Afrikaner  wil  bewaar  en  uitbou  vanuit  die  Afrikaner  se  eie 
verlede  en  tradisie.  Dit  is  miskien  daarom  dat  ons  kerk  eintlik  nog  nooit  in  sy 
geskiedenis  ’n  groot  voorstander  van  verandering  was  nie  - veral  nie  as  dit 
verandering  was  wat  van  buite  af  gepropageer  word,  ’n  verandering  wat  nié 
organies  voortvloei  uit  die  Afrikaner  se  eie  godsdienstige,  kulturele  en  lewens- 
beskouliketradisienie 

Hoewel  dit  alles  nie  altyd  in  die  geskiedenis  van  die  gemeente  Pretoria 
gereflekteer  word  nie,  is  dit  tog  merkwaardig  hoe  baie  van  die  onrus  en  stryd 
wat  oor  hierdie  gemeente  gegaan  het,  sy  wortels  het  in  die  stryd  van  die 
Afrikaner  om  sy  godsdienstige  en  nasionale  selfbewussyn  te  handhaaf. 

Dit  is  vandag  natuurlik  die  mode  om  die  geskiedenis  en  die  verlede  as  'n 
verbygegane  saak  af  te  maak  asof  die  Afrikaner  se  eie  verlede  en  tradisie  niks 
meer  te  sê  het  in  ons  moderne  tyd  nie.  Tog  mag  ons  nooit  die  geskiedenis  ons 
eíe  kerklike  en  volksverlede  vergeet  nie  want  as  ons  as  kerk  en  as  volk  één 
onbetwisbare  reg  het  wat  ons  nooit  mag  prysgee  nie  dan  is  dit  ons  reg  om  in 
die  hede  as  ’n  verlengstuk  van  ons  eíe  verlede  te  leef,  om  vanuit  die  voedings- 
bodem  van  ons  eíe  geskiedenis  en  tradisie  ons  pad  na  die  toekoms  te  peil.  'n 
Volk,  'n  kerk,  ’n  mens  wat  sy  eíe  geskiedenis  nie  ken  nie  of  nie  daaruit  wil  leef 
me,  verbeur  in  baie  opsigte  sy  reg  op  'n  toekoms. 

Uit  die  aard  van  die  saak  sal  dit  nie  moontlik  wees  om  hier  méér  te  gee  as  net 
enkele  fasette  en  grepe  uit  die  geskiedenis  van  die  gemeente  nie.  Miskien  sal 
dit  die  gemeente  tóg  stimuleer  om  steeds  sy  eie  verlede  in  ag  te  neem  en  na 
die  gevleuelde  woord  van  President  Kruger  die  beste  uit  die  verlede  te  neem 
as  die  boustene  vir  die  toekoms. 

gemeente 


Pretoria  as  stad  dank  sy  stigting  daaraan  dat  daar  van  die  begin  af  geen 
aanleg  in  die  Oorvaalse  was  wat  vanselfsprekend  as  hoofstad  gebruik 
kon  word  nie.  In  die  vroeë  vyftigerjare  het  die  vier  dorpies  Potchef- 
stroom,  Rustenburg,  Lydenburg  en  Zoutpansbergdorp  elkeen  op  'n  uithoek 
van  die  land  gelê.  Hoewel  elkeen  die  sentrum  gevorm  het  van  'n  uitgestrekte 
distrik  was  daar  tog  'n  behoefte  aan  ’n  meer  sentraal  geleë  dorp.  So  het  dit 
gebeur  dat  reeds  in  1851  'n  memorie  van  landsburgers  voor  die  Volksraad 
gelê  is  om  ’n  hoofstad  te  vestig.  Die  Volksraad  het  aanvanklik  die  plase 
Elandspoort  en  Daspoort  uitgehou  om  later  daar  'n  dorp  te  stig  maar  daar  het 
nie  veel  van  geword  nie. 

Die  saak  het  eers  werklik  vaart  gekry  nadat  Ds.  Dirk  van  der  Hoff  ook  sy 
gewig  ingegooi  het  agter  die  plan  om  'n  hoofstad  in  die  ou  republiek  te  stig. 
Met  sy  koms  na  Transvaal  het  Ds.  van  der  Hoff  spoedig  besef  dat  die  kerklike 
organisasie  en  die  opbou  van  die  godsdienstige  lewe  alleen  moontlik  sou  wees 
as  daar  ook  in  die  burgerlike  gemeenskap  eenheid,  orde  en  samewerking  sou 
wees.  Juis  daarorn  het  hy  sy  steun  gegee  aan  die  plan  om  ’n  nuwe,  sentrale 
hoofstad  aan  te  lê.  In  Oktober  1853,  na  ’n  vergadering  van  die  Rustenburgse 
Kommissieraad,  skryf  Ds.  van  der  Hoff  in  die  Kaapstadse  koerant  De  Zuid- 
Afrikaan: 

“Men  is  ook  overeengekomen  een  nieuwe  stad  aan  te  leggen  en  de- 
zelve,  ter  gedachtenis  van  den  overleden  Generaal  Pretorius,  te  noemen 
Pretorius,  te  noemen  Pretorius-stad  . . . 

Het  is  eene  der  schoonste  streken  dezer  gewesten,  gelegen  aan  Derde 
Poort,  in  het  middelpunt  der  Republiek  en  waarheen  van  alle  kanten  de 
fraaiste  wegen  uitlopen  . . . 

De  Commandant  Generaal  M.W.  Pretorius  zal  zijn  vast  verblijf  daar  vesti- 
gen;  die  Volksraad  daar  altijd  zitting  houden;  een  Hoog  Geregtshof  al- 
daar  zaamgesteld  worden,  en  zoodra  er  een  kerk  en  pastorie  gebouwd 
is,  zal  de  leeraar  zich  daar  ook  waarschijnlijk  vestigen,  zoodat  alle  voor- 
uitzigt  bestaat  dat  dié  stad  spoedig  zal  bebouwd  en  bevolkt  worden." 
Hoewel  Gen.  M.W.  Pretorius  die  Volksraad  probeer  beweeg  het  om  dié  stad  te 
stig,  het  die  Volksraad  aanvanklik  nie  daartoe  oorgegaan  nie.  Dié  saak  sou 
waarskynlik  nog  lank  gesloer  het,  as  Ds.  van  der  Hoff  nié  van  kerklike  kant 
opgetree  het  nie.  Tydens  die  Algemene  Kerkvergadering  van  Junie  1 854'  is 
besluit  om  ’n  kerklike  gemeente  te  stig  op  die  twee  plase  Elandspoort  en 
Daspoort\Na{  toe  reeds  deur  Gen.  Pretorius  vir  die  stigting  van  die  dorp  aange- 
koop  is.  Hierdie  kerklike  gemeentestigting  is  toe  deur  die  Volksraad  goedge- 
keur  waarop  Ds.  van  der  Hoff  aan  die  gemeente  die  naam  Pretoria  Philadelphia 
gegee.  Die  naam  beteken  Pretorius  Broederskap  en  is  so  gegee  ter  nagedag- 
tenis  aan  Gen.  A.W.J.  Pretorius,  die  held  van  Bloedrivier,  met  daarby  die  ge- 
dagte  dat  sy  naam  nie  beter  in  ere  gehou  kon  word  nie  as  deur  die  eenheid  en 
die  broederskap  onder  die  volk  te  bewaar  nie 

Die  besluit  van  die  Algemene  Kerkvergadering  het  nog  nie  beteken  dat  die 
gemeente  met  dié  besluit  al  werklik  gestig  is  nie.  Hoewel  die  grense  van  die 
gemeente  vasgestel  is,  deur  te  bepaal  watter  veldkornetskappe  ingesluit  word, 
was  dit  nog  net  ’n  beginselbesluit.  Die  daadwerklike  vorming  van  die  ge- 
meente  moes  nog  plaasvind.  Die  "ontstaansdatum"  van  die  gemeente  kan  nie 
in  die  jaar  1854  gestel  word  nie,  want  dit  sou  nog  méér  as  ’n  jaar  ná  die  besluit 
van  die  Algemene  Kerkvergadering  duur  vóórdat  daar  werklik  ’n  nuwe  kerklike 
gemeente  in  lewende  lywe  tot  stand  gekom  het. 

Op  8 en  9 September  1855  het  Ds.  van  der  Hoff  kerk  bestel  op  die  plek  waar 
die  nuwe  dorp  uitgelê  sou  moes  word.  Dit  was  ’n  groot  samekoms.  Ds.  van  der 
Hoff  was  uiteraard  self  daar  saam  met  één  van  sy  Potchefstroomse  ouderlinge, 
F.G.  Wolmarans.  Met  die  geleentheid  is  die  eerste  kerkraadslede  gekies  én 
bevestig.  Die  eerste  ouderlinge  was  J.F.  Schutte  en  N.J.  Smit  en  die  eerste 
diakens  was  J.L.  Erasmus,  P.J.  Barnard,  H.S.  Pretorius  en  S.J.  Bothma.  Met  die 
voorbereidingsdiens  het  41  lidmate  belydenis  van  geloof  afgelê  en  op  Sondag- 


Ds.  Dirk  van  der  Hoff,  van 
Potchefstroom,  wat  die  Pretoria- 
gemeente  vanaf  sy  stigting  tot  met 
die  koms  van  ds.  Begemann  in 
Januarie  1861  pastoraai  versorg 
het. 


middag,  tydens  die  doopdiens,  is  61  kinders  gedoop.  Ongelukkig  is  op  daar- 
die  stadium  nie  doop-  en  lidmaatregisters  aangelê  nie  want  daar  was  net  nie 
die  boeke  om  dit  in  te  skryf  nie  Uit  die  gegewens  is  dit  egter  duidelik  dat  die 
gemeente  wat  hoofsaaklik  van  Potchefstroom  en  Rustenburg  afgestig  is,  reeds 
uit  'n  redelike  getal  lidmate  moes  bestaan  het. 

Die  kerklike  gemeentestigting  het  die  formele  proklamasie  van  Pretoria  as 
dorp  vooráfgegaan.  Met  die  Volksraadvergadering  van  November  1855  is  toe 
uiteindelik  besluit  om  tog  die  toekomstige  hoofstad  uit  te  lê  op  die  plase  wat 
Gen.  M.W  Pretorlus  vir  dié  doel  aangekoop  het.  Die  Notule  van  die  Volksraad 
vermeld:  - 

‘‘Voorgekomen  den  commandant-generaal,  M.W.  Pretorius,  vragende  of 
de  twee  door  ZE  gekochte  plaatsen,  van  de  heeren  Prinsloo  en  van  der 
Waldt,  voor  een  dorp  kommen  worden  aangenomen;  de  raad  keurt  dit 
voorstel  voor  goed  en  neemt  de  twee  plaatsen  aan  tot  een  dorp  onder 
de  benaming  van  “Pretoria”  Verder  is  overgelaten  aan  den  Commdt. 
generaal  Pretorius,  om  meerdere  erwen  te  verkoopen,  ter  bestryking  van 
schuld  en  voor  ZE.  uittehouden,  een  blok  grond  ter  zyner  dispositie.” 

Die  Volksraad  het  toe  beslis  dat  die  stad  slegs  Pretoria  genoem  sou  word  en 
het  dus  die  Philadelphia  wat  Ds.  van  der  Hoff  daarby  gevoeg  het,  weggelaat. 
Die  burgerlike  en  kerklike  stigting  van  Pretoria  is  dus  in  hoofsaak  aan  twee 
mannetedankenaamlikGen.  M.W.  Pretoriusen  Ds.  Dirk  van  der  Hoff. 

Dit  is  en  bly  opvallend  en  tiperend  van  die  kerklike  situasie  in  ons  vaderland 
dat  die  stad  Pretoria  weinig  eer  betoon  aan  die  baanbrekeipredikant  Ds.  Dirk 
van  der  Hoff  wat  so  ’n  groot  rol  in  die  totstandkoming  van  hierdie  stad  gespeel 
het.  Dit  is  jammer  dat  die  rol  van  die  Ned.  Hervormde  Kerk,  sy  ampsdraers  en 
lidmate  in  die  wordingsgeskiedenis  van  die  Republikeinse  Afrikaner  so  op  die 
agtergrond  geskuif  word.  Die  stigtingsdatum  van  die  Ned.  Hervormde  ge- 
meente  Pretoria  is  8 September  1 855  want  op  daardie  datum  het  die  gemeente 
as  selfstandige  kerklike  liggaam  ontstaan.  Toe  is  'n  kerkraad  vir  die  gemeente 
gekies  en  is  die  lidmate  in  'n  gemeentelike  organisasie  saamgesnoer  en  is 
verder  al  die  ander  nodige  gedoen  om  die  selfstandige  bestaan  van  die  ge- 
meente  moontlik  te  maak. 

Dit  is  en  bly  opvallend  dat  die  N.G.  Kerk  in  Transvaal  wat  normaalweg  ons 
kerk  nie  juis  ag  nie,  allerlei  koddige  historiese  argumente  aanvoer  om  so- 
doende  as’t  ware  beslag  te  lê  op  die  stigtingsdatums  van  die  ou  Ned. 
Hervormde  gemeentes  en  so  die  indruk  probeer  skep  dat  die  N.G.  Kerk  reeds 
in  daardie  dae  in  Transvaal  bestaan  het!  In  ieder  geval  staan  dit  histories  vas 
dat  die  gemeente  wat  op  8 en  9 September  1855  hier  in  Pretoria  gestig  is,  ’n 
Nederduitsch  Hervormde  gemeente  was,  deel  was  van  die  onafhanklike  kerk 
wat  deur  die  Voortrekkers  hier  in  die  Oorvaalse  geplant  is.  So  was  Pretoria  die 
vyfde  gemeente  van  die  Ned.  Hervormde  Kerk  en  omdat  dit  die  gemeente  van 
die  hoofstad  was,  het  dit  ’n  belangrike  rol  in  die  geskiedenis  van  ons  kerk 
gespeel.  Geleidelik  het  Pretoria  die  vanselfsprekende  plek  geword  waar  die 
Algemene  Kerkvergadering  elke  drie  jaar  byeengekom  het.  So  het  dit  dan  ook 
byna  vanselfsprekend  geword  dat  Pretoria  die  sentrum  sou  word  waar  nie 
alleen  die  administratiewe  sentrum  van  die  kerk  gevestig  sou  word  nie,  maar 
waar  ook  die  opleiding  van  die  kerk  se  predikante  aan  die  Universiteit  in  1917 
gevestig  sou  word. 

Die  gemeente  Pretoria  het  in  ons  kerklike  lewe  ’n  interessante  rol  gespeel  en 
in  baie  opsigte  is  die  geskiedenis  van  hierdie  gemeente  ’n  geskiedenis  in  die 
kleine  van  ons  Ned.  Hervormde  Kerk.  Die  verloop  van  die  gemeente  se  be- 
staan  was  dan  ook  nié  so  maklik  nie  en  dikwels  het  daar  groot  storms  oor  die 
gemeente  gegaan.  Dit  sou  egter  nie  gebalanseerd  wees  om  ál  die  aandag  op 
die  beroerings  te  vestig  nie.  Die  lewe  van  'n  gemeente  word  mos  nie  bepáál 
deur  die  onrus  en  onenigheid  in  die  gemeente  nie  maar  deur  die  verkondiging 
van  die  Woord  van  God.  Deur  sy  lang  geskiedenis  is  in  hierdie  gemeente  óók 
reëlmatig  die  Woord  van  God  verkondig  en  die  sakramente  bedien  en  is  die 
gemeente  gehou  aan  die  gehoorsaamheid  aan  die  Woord  van  God.  Hierdie 
gemeente  én  sy  ampsdraers  én  sy  lidmate  het  só  ’n  getuie  geword  en  gebly 
van  die  evangelie  van  Jesus  Christus. 

Gedenkpenning  1955 
Met  die  Eeufeesviering  van  die 
Ned.  Hervormde  gemeente 
Pretoria  is  'n  besondere 
gedenkpenning  geslaan  om  dié 
gebeure  te  gedenk.  Prof.  dr.  S.P. 
Engelbrecht,  die  aiombekende 
kerkhistorikus,  het  hierdie  penning 
in  Nederland  laat  vervaardig. 

Op  die  penning  word  President 
M.W.  Pretorius,  Komdt.-Gen. 
A.W.J.  Pretorius  ên  ds.  Dirk  van 
den  Hoff  uitgebeeld.  Pres.  M.  W. 
Pretorius  en  ds.  van  der  Hoff 
omdat  hulle  so  aktief  was  in  die 
stigting  van  dorp  ên  gemeente  en 
Komdt.-Gen.  A.W.J.  Pretorius 
omdat  hierdie  stad  na  hom 
vernoem  is. 

Onder  die  afbeeldings  van  die 
drie  figure  word  ook  'n  afbeelding 
van  die  dorp  Pretoria  gegee  soos 
dit  in  1857  gelyk  het.  Die  Ned. 
Hervormde  Kerkgeboutjie  op 
kerkplein  kan  ook  duidelik  gesien 
het.  Van  daardie  klein  begin  het 
gemeente  ên  stad  geweldig 
gegroei. 

Vandag  is  hierdie 
gedenkpennings  uit  die 
Eeufeesjaar  van  die  gemeente  'n 
kosbare  kleinood. 

H00FSTUK3 

Die 

kerkgeboue 
van  clie 
gemeente 


By  foto  van  Hollanders  wat  geval 
het  m Engelse  Oorlog 
Hierdie  plaat  met  name  van 
Nederlanders  en  oud- 
Nederlanders  wat  in  die  Engelse 
Oorlog  van  1899-1902  geval  het, 
is  deur  die  Nederlandse 
gemeenskap  aangebring  Dit  is  in 
'n  sekere  sin  wel  interessant  dat 
hierdie  gedenkplaat  juis  hier 
aangebring  is.  Dit  toon  dat  daar  m 
die  vroeë  jare  steeds  'n  groot 
Nederlandssprekende 
gemeenskap  deel  van  die 
gemeente  was  Reeds  in  die  dae 
van  die  ou  Republiek  en  daarna  is 
steeds  gevoel  dat  die  Afrikaner 
kultureel  en  kerklik  - godsdienstig 
versterking  vanuit  Nederland  moet 
kry.  Daarom  is  daar  steeds  getrag 
om  Nederlandse  immigrante  na 
Suid-Afrika  te  lok.  Baie  van  dié 
Nederlanders  en  oud- 
Nederlanders  het  h sterk  en 
positiewe  rol  in  die  opbou  van  die 
gemeente  gespeel.  Name  soos 
Engelmohr,  Steen,  De  Loor,  Van 
Wouw,  en  nog  vele  ander  kom  na 
vore  as  gedink  word  aan  die 
bydrae  wat  deur  hierdie  mense  en 
hulle  nakomelinge  aan  gemeente 
en  kerk  gelewer  is 
'n  Interessantheid  van  die 
gedenkplaat  is  dat  die  naam  C.  V. 
van  Gogh  daarop  voorkom.  Hy 
was  'n  broer  van  die  bekende 
skilder  Vincent  van  Gogh  en  het 
gedurende  die  oorlog  naby 
Brandfort  aan  die  koors  beswyk 
So  het  hierdie  manne  hulle  lewe 
gegee  vir  die  ou  Republiek  en  die 
vryheidsideaal  van  die  Afrikaner. 


Die  Nederduitsch  Hervormde  Gemeente  Pretoria  het  in  die  loop  van  sy 
bestaan  van  honderd-vyf-en  twintig  jaar  verskeie  kerkgeboue  gehad. 
Elkeen  van  hierdie  geboue  was  op  sy  beurt  'n  stille  getuie  van  grepe  nie 
alleen  van  die  geskiedenis  van  die  gemeente  self  nie,  maar  ook  van  die  geskie- 
denis  van  die  vroeëre  Zuid-Afrikaansche  Republiek.  Trouens  die  historiese 
Kerkplein  van  Pretoria,  waar  twee  kerkgeboue  van  die  gemeente  mekaar 
opgevolg  het,  was  sedert  die  val  van  die  Zuid-Afrikaansche  Republiek  en  lank 
nadat  daar  nie  meer  ’n  kerkgebou  op  die  plein  staan  nie,  tot  vandag  toe  by 
memge  geleentheid  die  getuie  van  gebeure  wat  diep  ingegryp  het  in  die  ge- 
skiedenis  van  die  Afrikanervolk. 

Die  verskillende  kerkgeboue  wat  in  die  loop  van  die  tyd  deur  die  gemeente 
gebruik  is,  vertel  ook  elkeen  op  sy  beurt  'n  stukkie  van  die  geskiedenis  van  die 
gemeente.  Hierdie  kerkgeboue  het  mekaar  nie  almal  op  dieselfde  kerkplein  die 
een  na  die  ander  opgevolg  nie,  maar  het  op  verskillende  plekke  binne  die 
gemeentegrense  verrys.  Die  verskillende  kerkgeboue  op  die  verskillende 
plekke  wys  al  in  sigself  heen  na  die  feit  dat  die  gemeente  na  'n  veelbewoë  en 
selfs  gekompliseerde  geskiedenis  moet  terugkyk. 

DIEEERSTEKERKGEBOU  1857-1882 


Die  pastorie  van  die  Ned  Herv. 
Gemeente  Pretoria  wat  tydens  die 
dienstyd  van  ds.  Goddefroy 
opgerig  is  op  die  suidwestelike 
hoek  van  Visagie-  en  Markstraat 
(tans  Paul  Krugerstraat).  Die 
tuingrond  het  die  pastorie  geskei 
van  die  kerkgebou  wat  op  die 
noordwestelike  hoek  van  Minnaar- 
en  Markstraat  gestaan  het. 


Daar  bestaan  baie  onsekerheid  presies  wanneer  met  die  bouwerk  aan  die 
eerste  kerkgebou  begin  is.  Uit  'n  brief  op  1 1 Augustus  1854  van  ouderling  N.J. 
Smit  van  Rustenburg,  wat  na  afstigting  onder  Pretoria  sou  resorteer,  wil  dit 
voorkom  of  daar  reeds  op  daardie  stadium  al  met  die  daadwerklike  bouwerk 
begin  is.  In  die  genoemde  brief,  waarin  hy  bydraes  by  die  inwoners  van  Trans- 
vaal  vra  vir  die  oprigting  van  die  gebou,  skryf  hy  onder  andere: 

. . wij  hebben  op  dien  vertrouwen  van  uliden  ondersteund  te  worden 
zoo  verre  gerekend  dat  wij  reeds  aan  het  bouwen  een  aanvang  hebbe 
gemaakt ..." 

’n  Vroeëre  sin  in  dieselfde  brief  wil  dit  weer  laat  voorkom  of  daar  nog  nie  met 
die  bouwerk  self  begin  is  nie,  maar  alleen  met  die  voorbereidende  werk: 

“Wij  dienaren  der  gemeente  alhier,  voornemens  zijnde  een  kerkgebou 
alhier  te  stigten,  op  een  kerkplaats  die  daar  toe  zijn  uitkoozen,  en  aange- 
4<ogt  daar  den  WEd.  gestrenge  Heer  M.W.  Pretorius.  Comt.  genl ...” 


Tekening  van  die  eerste  kerkgebou 
van  die  Nederduitsch  Hervormde 
Gemeente  Pretoria.  Die  argitekte 
en  boukontrakteurs  was  William 
Skinner,  Louis  Devereux  en  Lionel 
Devereux.  Die  bouwerk  wat  reeds 
in  1854  'n  aanvang  geneem  het, 
word  in  1856  voortgesit  en  voltooi 
Die  kerkgebou  is  in  Februarie  1857 
deur  ds.  Dirk  van  der  Hoff  ingewy. 
Hierdie  tekening  is  deur  Marian 
Churchill  nageteken  van  'n  ander 
oorspronklike  eerste  tekening  van 
Pretoria  waarop  die  kerkgebou  op 
die  middelpunt  van  Kerkplein  en  'n 
paar  omringende  Kerkplein- 
geboue  (woonhuise  en  winkels) 
voorgekom  het. 

Uit  hierdie  brief  kan  daarom  nie  met  sekerheid  die  afleiding  gemaak  word  dat 
daadwerklik  reeds  in  1854  met  die  bouwerk  begin  is  nie.  In  die  lig  van  die  feit 
dat  ’n  sekere  P. J.  Marais  in  April  1 855,  tydens  sy  besoek  aan  die  plek  waar  die 
dorp  aangelê  sou  word,  nog  geen  kerkbouery  aangetref  het  nie,  lyk  dit  beslis 
onwaarskynlik.  Wat  wel  nie  onmoontlik  is  nie,  is  dat  met  die  grawe  van  die 
fondasie  in  1854  begin  is,  maar  dat  dit  om  een  of  ander  onbekende  rede  nie 
verder  gevorder  het  nie.  in  elk  geval  was  daar  beslis  nog  nie  ’n  kerkgebou 
gereed  by  die  afstigting  van  die  gemeente  op  8 en  9 September  1855  nie. 
Waarskynlik  is  om  en  by  hierdie  datum  met  daadwerklike  bouwerk  'n  aanvang 
gemaak,  hoewel  dit  blykbaar  selfs  op  daardie  stadium  nog  nie  behoorlik  op 
dreef  kon  kom  nie.  Dit  is  moontlik  dat  die  gebrek  aan  genoegsame  fondse 
hiervoor  verantwoordelik  was.  Met  die  bouwerk  is  blykbaar  eers  behoorlik  vor- 
dering  gemaak  na  ’n  vergadering  van  'n  kommissieraad  van  die  Volksraad  wat 
vanaf  27  tot  30  Mei  1956  te  Pretoria  plaasgevind  het.  op  die  byeenkoms  is 
sondermeer  bepaal  dat  Pretoria  die  nuwe  hoofstad  van  die  land  sou  wees.  Dit 
het  weliswaar  in  1860  eers  amptelik  ’n  werklikheid  geword,  maar  die  besluit 
van  die  kommissieraad  het  blykbaar  wel  op  een  of  ander  wyse  daartoe  byge- 
dra  dat  die  bouwerk  aan  die  kerkgebou  op  dreef  kon  kom. 

Die  bydraes  wat  met  die  oog  op  kerkbou  ontvang  is,  het  nie  alleen  uit  kon- 
tant  bestaan  nie  maar  ook  boumateriaal,  arbeid  en  gereedskap  ingesluit.  Ver- 
skeie  gemeentelede  was  bereid  om  vir  'n  tydlank  self  met  die  bouery  te  help 
terwyl  andere  weer  hulle  arbeiders  of  bougereedskap  beskikbaar  gestel  het. 
Andere  het  weer  gehelp  met  die  vervoer  van  die  boumateriaal.  So  is  die  tim- 
merhout  byvoorbeeld  gelewer  deur  H.A.  Pretorius,  'n  broer  van  generaal  An- 
dries  Pretorius,  terwyl  die  broers  Hendrik  en  Kootjie  Vermeulen  weer  met  die 
messelwerk  gehelp  het. 

Die  drie  verantwoordelike  bouers  was  die  twee  Devereux-broers  Louis  Ed- 
ward  en  Lionel  asook  William  Skinner.  Hierdie  drie  Engelse  het  heelwaarskynlik 
op  grond  van  versoeke  van  generaal  Andries  Pretorius  reeds  in  1852  na  Trans- 
vaal  gekom.  Een  van  die  eerste  geboue  wat  hulle  opgerig  het  was  die  indruk- 
wekkende  huis  van  Andries  Pretorius  op  Grootplaats.  Hulle  teenwoordigheid 
het  vir  M.W.  Pretorius  die  voordeel  ingehou  dat  hy  van  hulle  vaardigheid  en 
vakkundige  kennis  gebruik  sou  kon  maak  by  die  oprigting  van  die  kerkgebou 
en  ander  goewermentsgeboue  in  die  nuwe  hoofstad.  Trouens  hierdie  drie 
Engelse  met  die  hulp  van  Jan  Visagé,  die  sekretaris  van  die  kommandant- 
generaal,  het  die  oorspronklike  opmeting  en  afbakening  van  die  Kerkplein  en 
die  erwe  en  strate  rondom  die  plein  afgehandel.  M.W.  Pretorius  het  wel  self  die 
presiese  plek  op  die  Kerkplein,  waar  die  kerkgebou  opgerig  moes  word,  aan- 
gewys  maar  nie  sonder  oorleg  en  advies  van  die  drie  bouers  nie.  Ander  per- 
sone  wat  by  die  besondere  geleentheid  teenwoordig  was,  was  ’n  kerkraadslid 
Coos  Erasmus,  J.H.  Visagë,  Andries  van  der  Walt  en  J.J.P.  Prinsloo.  M.W. 
Pretorius  het  sy  keuse  eers  gemaak  nadat  die  terrein  noukeurig  besigtig  is  en 
allerlei  ander  tersake  faktore  in  aanmerking  geneem  is.  Die  kerkgebou  moes  in 
die  middel  van  die  plein  staan  en  die  twee  strate  wat  toegang  tot  die  plein 
verleen  sou  die  een  as  Kerkstraat  (oos  na  wes)  en  die  ander  as  Markstraat 
(noord  na  suid)  bekend  staan. 

Op  een  van  die  gevels  van  die  kerkgebou  is  die  letters  D.D.  en  S.  en  die 
jaartal  1 855  aangebring.  Die  letters  is  voor  die  handliggend  'n  verwysing  na  die 
bouers,  terwyl  die  jaartal  heelwaarskynlik  verwys  na  die  jaar  waarin  ’n  aanvang 
gemaak  is  met  die  daadwerklike  bouwerk.  Dit  bly  egter  steeds  'n  onopgelosde 
probleem  presies  wanneer  met  die  bouwerk  begin  is.  In  elk  geval  was  die 
bouwerk  eers  teen  die  einde  van  die  jaar  1856  afgehandel.  Interessant,  maar 
tog  nie  vreemd  vir  die  tyd  nie,  was  dat  geen  spyker  nie  maar  alleen  houtpenne 
gebruik  is. 

Wat  die  afmetings  van  die  kerkgebou  was,  is  onbekend.  Dit  was  in  elk  geval 
'n  beskeie  saaltipe  gebou  met  dik  mure  en  ’n  grasdak.  Besonder  beskeie  as  in 
aanmerking  geneem  word  dat  dit  die  kerkgebou  moes  wees  wat  in  die  fokus- 
punt  van  die  hoofstad  van  die  Zuid-Afrikaanzche  Republiek  sou  staan.  Baie 


groot  was  die  kerkgebou  ook  nie  en  vir  die  eerste  tien  jaar  het  dit  ook  geen  eie 
banke  gehad  nie,  met  die  gevolg  dat  gemeentelede  tydens  eredienste  hulle 
eie  stoele  moes  saamneem.  Die  kerkgebou  het  egter  aangepas  by  die  enkele 
eenvoudige  grasdakhuise  wat  reeds  in  die  omgewing  verrys  het. 

Die  heuglike  gebeurtenis  van  kerkinwyding  het  vir  die  gemeente  aange- 
breek  op  21  en  22  Februarie  1857.  Vir  die  geleentheid  was  ds.  Van  der  Hoff  in 
Pretoria  vir  die  Nagmaalsviering  en  van  heinde  en  verre  het  die  belangstel- 
lendes  met  ossewaens  en  te  perd  saarmgestroom.  Die  opkoms  was  groot  en 
meer  as  200  waens  behalwe  die  enkelinge  te  perd,  het  op  die  kerkplein  byeen- 
gekom.  Tydens  die  eredienste  wat  almal  deur  ds.  Van  der  Hoff  waargeneem  is, 
was  die  kerkgebou  te  klein  en  sommige  mense  het  selfs  op  die  balke  gaan  sit. 

Op  Maandagoggend  23  Februarie  1857  het,  soos  die  gebruik  was,  die  slot- 
erediens  plaasgevind.  Daardie  selfde  middag  was  die  kerkgebou  vir  die  eerste 
keer  ook  getuie  van  ’n  stukkie  staatkundige  geskiedems  van  die  Zuid-Afri- 
kaansche  Republiek.  Die  pasaanvaarde  landsvlag,  die  Vierkleur,  is  by  die 
geleentheid  vir  die  eerste  keer  in  Pretoria  op  die  kerkplein  gehys  Dit  was  toe 
maar  die  tweede  amptelike  geleentheid  waar  die  Vierkleur  gehys  is.  Die  eerste 
geleentheid  was  op  6 Januarie  1857  te  Potchefstroom  met  die  inhuldiging  van 
M.W.  Pretorius  as  die  eerste  staatspresident  van  die  Zuid-Afrikaansche  Repu- 
bliek. 

Hoewel  Pretorius  nie  self  teenwoordig  was  nie,  het  die  gebeure,  gelei  deur 
kommandant  G.  Kruger  en  ds.  Van  der  Hoff,  tog  'n  groot  indruk  gemaak  op  die 
vergaderde  skare.  Ds.  van  der  Hoff  het,  net  soos  in  Potchefstroom  en  later  te 
Rustenburg,  'n  gepaste  toespraak  gehou  waarin  hy  die  burgers  opgeroep  het 
tot  eenheid  en  tot  trou  teenoor  die  nuwe  jong  staat.  Van  die  Vierkleur,  waarvan 
hy  self  die  ontwerper  was,  het  hy  die  volgende  uitleg  gegee: 


“Het  Rood  in  de  Vlag. 

Zie  daar  de  helder  roode  kleur  boven  aan.  Die  kleur  is  de  bioedkleur; 
maar  het  is  juist  de  bloedkleur,  die  elken  tegenstander,  elken  vijand 
toeroept:  met  ons  bloed  zullen  wij  onze  vrijheid  verdedigen;  ons  bloed 
offeren  wij  voor  onze  vrijheid  op! 


Het  Wit. 

Ziet  daar  het  reine  witte  kleur  in  het  midden.  Die  kleur  is  het  zinne- 
beeld  van  reinheid  en  zuiverheid  van  bedoelingen.  Zij  roept  den  vijand 
toe;  als  wij  strijden  voor  onze  vrijheid  en  ons  bloed  voor  haar  doen 
vloeijen  dan  hebben  wij  geen  enkele  onedele  bedoeling;  en  als  wij  in 
dien  strijd  uw  bloed  doen  vloeijen,  dan  zij  onschuldig  aan  dat  vergoten 
bloed. 


Het  Blaauw. 

Ziet  op  naar  den  hemel;  naar  dat  blaauw  des  hemels,  dat  als  een 
tentgordýn  boven  onze  hoofden  is  uitgespannen.  Dat  hemelsblaauw  is 
als  het  afshijnsel  der  Godheid  die  boven  haar  troont.  En  op  Godheid 
zegt  het  blaauw  in  de  vlag,  stelt  mijn  volk  zijn  vertrouwen. 

Heerlijke  zinnebeeldl  En  nu  sprakt  ik  nog  niet  van  het  groen,  waaraan 
die  zinnebeeldige  kleuren  verbouden  zijn  en  die  haar  nog  heerlijker 
doen  uitkomen.  Het  groen  immers  is  de  kleur  der  hoop  en  zegt  dus  als 
met  duidelijke  woorden:  wij  hebben  goede  hoop,  dat  wij  met  Gods  hulp 
in  reinheid  en  zuiverheid  van  bedoelingen  onze  vrijheid  zullen  handha- 
ven  en  bidden  God  dat  geen  menschelijke  magt  ons  die  vrijheid  ooit 
ontneme  zal.” 

Om  die  verrigtinge  mee  af  te  sluit  het  ds.  Van  der  Hoff  nog  die  “vlaglied",  ook 
sy  eie  skepping,  voorgedra: 

Vivat  de  vlag ! vivat  de  Vlag ! 

Doorvrijheid  hiergeplant! 

Waai  rand  door  Zuidlik  Afrika 
Van  Oost  - tot  Westerstrand . 

Waai  onbezoedeld,  schoon  en  rein 
En  wapper  ook  op  zee; 

Vertoon  u aan  der  volk'ren  oog 
Tot  aan  de  verste  zee. 

God  zij  met  u - God  zij  met  u, 

Gij  maagdelijke  vlag, 

En  met  het  volk,  dat  u verkoos, 

Tot  aan  den  jongsten  dag! 

Uit  hierdie  gebeure  waar  die  vlaghysing  op  die  kerkplein  plaasgevind  het 
onder  die  medeleiding  van  'n  predikant,  blyk  duidelik  hoe  nou  die  verbonden- 
heid  tussen  kerk  en  staat  en  kerk  en  volk  in  die  vroeë  jare  van  die  Zuid-Afri- 
kaansche  Republiek  was.  Trouens,  in  daardie  min  of  meer  ongekompliseerde 
situasie  het  die  grense  van  kerk  en  volk  so  te  sê  saamgeval  en  was  die  Neder- 
duitsch  Hervormde  Kerk  ook  staatskerk.  Die  staat  is  as  dit  ware  van  die  begin 
af  rondom  die  kerk  gebou.  Dit  was  waarskynlik  presies  wat  Pretorius  in  ge- 
dagte  gehad  het  toe  hy  versoek  het  dat  die  kerkplein  die  fokuspunt  van  die 
nuwe  hoofstad  sou  wees.  Dit  is  natuurlik  waar  dat  ook  in  ander  dorpe  van  die 
Zuid-Afrikaansche  Republiek  die  kerkplein  die  sentrum  van  die  dorp  gevorm 
het.  In  die  geval  van  die  kerkplein  van  Pretoria  het  nog  bygekom  dat  dit  as 
fokuspunt  van  die  hoofstad  uiteindelik  van  sowel  die  kerklike  as  die  poli- 
tiekstaatkundige  lewe  van  die  Zuid-Afrikaansche  Republiek  die  fokuspunt  sou 
word.  Dit  was  klaarblyklik  Pretorius  se  bedoeling  dat  op  die  wyse  tot  uitdruk- 
king  moes  kom  dat  die  kerk  die  dragende  en  kraggewende  middelpunt  van  die 
politiekstaatkundige  lewe  van  die  Zuid-Afrikaansche  Republiek  moes  vorm. 
Daarna  was  dit  vanself  gegee  dat  die  geskiedenis  van  die  Nederduitsche 
Hervormde  Kerk  en  dan  in  die  besonder  ook  die  geskiedenis  van  die  ge- 
meente  Pretoria,  en  die  geskiedenis  van  die  Transvaalse  Afrikaner  so  nou  aan 
mekaar  verweef  geraak  het.  Vandaar  dat  die  historiese  Kerkplein  van  Pretoria 
dikwels  getuie  was,  nie  alleen  net  tydens  die  bestaan  van  die  Zuid-Afri- 
kaansche  Republiek  nie  maar  ook  sedert  die  plein  nie  meer  werklik  ’n  kerkplein 
is  nie,  van  talle  gebeurtenisse  wat  vir  die  Afrikanervolk  van  geweldige  beteke- 
nis  was.  Vandag  nog  behoort  dit  steeds  die  Afrikaner  daaraan  te  herinner  en 
daartoe  op  te  roep  dat  sy  staat  rondom  sy  kerk  gebou  was  en  steeds  behoort 
te  word. 

Dit  was  juis  ook  vanuit  die  kerkgebou  van  Pretoria  dat  reeds  vroeg  al  'n 
oproep  tot  eensgesindheid  op  die  volksleiers  gemaak  is.  Die  Algemene  Kerk- 
vergadering  van  die  Nederduitsch  Hervormde  Kerk  wat  vir  die  eerste  keer  in 
die  nuwe  kerkgebou  van  Pretoria  op  24  Februarie  18-57  byeengekom  het,  het 
in  'n  brief  aan  president  Pretorius  en  die  kommandant-generaals  Stephanus 
Schoeman  en  W.F.  Joubert  die  kerk  se  vermaning  tot  eensgesindheid  onder 
die  volksleiers  laat  hoor.  Die  Algemene  Kerkvergadering  het  kommer  uitge- 
spreek  oor  die  gevolge  wat  politieke  verdeeldheid  ingehou  het  en  het  daarom 
’n  beroep  op  die  leiers  gedoen  om  die  gevaar  van  verdeeldheid,  wat  reeds 
teenwoordig  was,  deur  ’n  onderlinge  byeenkoms  waar  ook  godsdienstige 
leiers  teenwoordig  sou  wees,  af  te  weer.  Die  eenheid  op  die  kerklike  terrein  is 
ook  aan  hulle  as  voorbeeld  voorgehou: 

"Die  eensgesindheid  in  onze  geestelijke  zaken  moge  U ten  spoorslag 
strekken,  om  ook  in  het  politieke  dezelfde  eensgezindheid  te  bevorde- 
ren.” 

Dit  het  feitlik  onmiddellik  na  die  inwyding  van  die  kerkgebou  duidelik  geword 
dat  Pretoria  ook  van  die  kerklike  lewe  in  die  Zuid-Afrikaansche  Republiek  die 


middelpunt  sou  word.  Dit  blyk  uit  die  feit  dat  reeds  op  24  Februarie  1857  die 
Algemene  Kerkvergadering  daar  in  sitting  byeengekom  het  en  vanaf  daardie 
datum  baie  selde  elders  vergader  het.  Die  laaste  Algemene  Kerkvergadering 
wat  in  ’n  kerkgebou  van  die  gemeente  Pretoria  byeengekom  het  was  die  van 
1 957.  Sedert  1 961  het  die  Algemene  Kerkvergadering  in  die  Dirk  van  der  Hoff- 
gebou,  wat  mede  vir  die  doel  opgerig  is,  begin  vergader.  Dit  val  egter  steeds 
binne  die  grense  van  die  gemeente  Pretoria. 

Hoewel  die  gemeente  Pretoria  dus  vanaf  1857  oor  ’n  eie  kerkgebou  beskik 
het,  sou  dit  nog  geruime  tyd  duur  voordat  daar  ook  'n  eie  predikant  op  Pretoria 
sou  woon.  Die  gevolg  was  dat  die  kerkgebou  vir  die  eerste  aantal  jare  maar 
min  gebruik  is.  Slegs  by  die  enkele  geleenthede  is  ds.  Van  der  Hoff  Pretoria  op 
sy  rondreise  aangedoen  het,  is  daar  kerk  gehou.  Vanaf  1859  is  daar  wel  ge- 
reeld  op  Sondae  leesdienste  gehou  deur  ’n  Hollandse  onderwyser  Hendrik 
Stiemens  wat  hom  kort  tevore  in  Pretoria  gevestig  het. 

Uiteindelik  het  daar  in  1861  'n  predikant  uit  Nederland  vir  Pretoria  gekom  in 
die  persoon  van  Adriaan  Jacob  Begemann  wat  op  27  Januarie  deur  ds.  van 
der  Hoff  bevestig  is.  Begemann  was  'n  stipte  en  nougesette  mens,  in  sy  op- 
trede  streng  en  deftig,  maar  tog  eenvoudig.  Hy  was  'n  begaafde  prediker  en 
aan  die  beginjare  van  sy  bediening  was  die  opkomste  na  die  eredienste  groot. 
Daarom  het  dit  in  1865  selfs  nodig  geword  om  aanbouings  aan  die  kerkgebou 
te  doen.  Die  oorspronklike  bouers  het  ook  weer  die  taak  onderneem  en  dit  het 
die  voorkoms  van  die  kerkgebo'u  aanmerklik  verander  en  ook  verbeter  Aan  die 
een  lang  sy  is  ’n  vleuel  aangebou  wat  die  kerkruimte  vergroot  het,  terwyl  aan 
die  teenoorstaande  lang  sy  'n  konsistorie  aangebou  is.  Die  kerkgebou  het  aan 
die  voorkoms  van  'n  kruiskerk  gehad  met  mooi  trapgewels.  Twee  jaar  later,  in 
1867,  het  die  oorspronklike  bouers  ook  vir  die  kerkgebou  banke  gemaak  en 
geinstalleer. 

Omdat  ds.  Begemann  hom  sterk  beywer  het  vir  onderwys  en  geen  ander 
geriewe  beskikbaar  was  nie,  is  die  kerkgebou  vir  baie  jare  ook  as  skoolgebou 
gebruik. 

Merkwaardig  genoeg  het  die  gemeente  eers  twaalf  jaar  na  stigting  transport 
van  die  kerkplein  gekry.  Tot  op  daardie  stadium  was  die  eiendomsreg  van  die 
gemeente  'n  vanselfsprekendheid.  Deur  die  toedoen  van  ouderlinge  H.S.  Pre- 
torius  en  M.W.  Vorster  is  die  eiendom  wel  op  8 April  1867  op  naam  van  die 
gemeente  getransporteer. 

Intussen  was  die  eerste  kerkgebou  die  getuie  van  die  gebeure  wat  uiteinde- 
lik  daartoe  gelei  het  dat  tot  vandag  nog  drie  kerke  met  dieselfde  belydenis 
onder  die  Afrikanervolk  aangetref  word.  Die  eerste  was  in  1859  met  die 
afskeiding  onder  ds.  Dirk  Postma  en  die  tweede  toe  ds.  Frans  Lion  Cachet  in 
1 865  sy  skeurwerk  begin  het. 

Die  grond-oorsaak  van  die  eerste  afskeiding,  wat  gelei  het  tot  die  ontstaan 
van  die  Gereformeerde  Kerk,  was  die  gebruik  van  die  Evangeliese  Gesange  in 
die  erediens.  Aanvanklik  was  by  die  invoering  van  die  Gesange  in  Suid-Afrika 
in  1814  geen  besware  daarteen  geopper  nie.  Eers  in  die  dertiger  jare  van  die 
vorige  eeu  word  van  ontevredenheid  en  verset  gehoor  Van  diegene  wat  onte- 
vrede  was  met  die  Gesange  het  ook  met  die  Groot  Trek  en  daarna  na  die 
Vrystaat  en  Transvaal  verhuis.  Reeds  vanaf  die  eerste  Algemene  Kerkverga- 
dering  van  die  kerk  in  Transvaal  in  1853  en  daarna  weer  met  die  Algemene 
Kerkvergadering  van  1855  en  1857  het  daar  besware  teen  die  sing  van  die 
Gesange  ingekom.  Vanweë  taktvolle  optrede  van  ds.  Van  der  Hoff  het  dit  nie 
tot  afskeiding  gelei  nie. 

Met  die  koms  van  ds  Dirk  Postma  uit  die  Afgeskeie  Gereformeerde  Kerk  van 
Nederland  in  Transvaal  in  1858  het  hierin  verandering  gekom.  Diegene  wat 
teen  die  sing  van  die  Gesange  was  het  in  sy  koms  die  geleentheid  gesien  om 
’n  predikant  na  hulle  sin  te  kry.  Aanvanklik  het  die  hoop  bestaan  en  pogings  is 
ook  aangewend  om  Postma  as  predikant  in  die  Nederduitch  Hervormde  Kerk 
beroep  te  kry.  Ongelukkig  het  dit  nie  geslaag  nie  en  het  dit  uitgeloop  op  'n 
afskeiding.  Van  hierdie  afskeiding  was  die  eerste  kerkgebou  van  Pretoria  die 


getuie.  Dit  het  gebeur  op  die  sitting  van  die  agtste  Algemene  Kerkvergadering 
wat  op  10  Januarie  1859  ’n  aanvang  geneem  het.  Nadat  op  die  vergadering 
nie  met  ds.  Postma  tot  'n  vergelyk  gekom  kon  word  oor  die  sing  van  Gesange 
nie,  het  op  12  Januarie  vyftien  lidmate  van  die  Nederduitse  Hervormde  Kerk 
die  volgende  brief  aan  die  Algemene  Kerkvergadering  voorgelê: 

“Hoogeerw.  Vergadering, 

Ondergetekenden  zich  bezwaard  gevoelende  over  u genomen  be- 
sluit  van  heden  morgen,  omtrent  de  aangeboden  hulp  van  uit  Neder- 
lands  Kerk,  wenschen  zij  evenwel  van  die  hulp  gebruikt  te  maken,  zoals 
die  door  die  kerk  wordt  aan  geboden,  verklaren  door  dezen  vrijwillig  dat 
zij  van  nu  aftreden  uit  uwe  kerkelijke  gemeenschap,  en  wenschen  te 
bestaan  als  eene  Vrije  Gereformeerde  Kerk,  overeenkomstig  de  leer, 
tucht  en  dienst  der  vaderen,  zooals  die  zich  te  Dordrecht  in  de  jaren 
1618  en  1619  hebben  geopenbaard,  in  hunne  nationale  Synode,  de 
kerkorde  gewijzigd  naardat  onze  tegenwoordige  omstandigheden  het  te 
vorderen.  Zij  betuigen  hoe  bedroevend  zij  dese  stap  ook  achten,  zij 
echter  hopen  en  bidden,  dat  de  broederliefde  tuschen  wederzijdzche 
gemeenten  niet  verflaauwt,  maar  steeds  meer  en  meer  aangekweekt 
wordt,  verdragende  elkander  in  liefde  omtrent  het  bestaande  verschil. 
En  God  geve  dat  wij  nogeens  allen  een  worden  zoowel  in  dienst  als  in 
leer!” 

Met  hierdie  brief,  wat  in  wese  ’n  afskeidingsakte  was,  het  die  skeuring  finaal 
geword  en  sowat  ’n  maand  later  is  die  Gereformeerde  Kerk  op  10  Februarie 
1859  te  Rustenburg  gestig.  Hoewel  hierdie  afskeiding  tragies  was  omdat  die 
kerklike  eenheid  onder  die  Transvalers  daarmee  verbreek  is,  het  dit  tog  nie 
gepaard  gegaan  met  haat  en  bitterheid  nie.  Dit  moet  ook  gesê  word  dat  ds. 
Postma  nie  die  afskeiding  bewerk  het  nie,  maar  wel  georganiseer  het. 

Pogings  om  die  breuk  te  heel  het  rmisluk.  Ironies  genoeg  was  dit  veral  die 
burgerlike  owerheid  wat  alles  in  hulle  vermoë  probeer  doen  het  om  die  eenheid 
te  herstel.  Dit  nadat  die  kerk,  minder  as  twee  jaar  tevore,  die  kerklike  eenheid 
aan  politieke  leiers  voorgehou  het  as  voorbeeld  wat  ook  deur  hulle  nagestreef 
moes  word. 

Die  tweede  kerkskeuring  van  1865-66  onder  ds  Frans  Lion  Cachet  het  veel 
meer  onaangenaamheid  en  stryd  opgelewer.  Cachet,  wat  op  ’n  vreemde  wyse 
predikant  in  die  Kaapse  Nederduitse  Gereformeerde  Kerk  geword  het,  het  op 
die  veertiende  Algemene  Kerkvergadering  van  die  Nederduitsch  Hervormde 
Kerk,  wat  op  20  November  1865  te  Pretoria  begin  het,  ’n  verbitterde  aanval  op 
die  Nederduitsch  Hervormde  Kerk  gemaak.  Op  daardie  stadium  was  hy  predi- 
kant  van  die  gemeente  Utrecht  (wat  staatkundig  deel  was  van  die  Zuid-Afri- 
kaansche  Republiek)  waar  hy  ook  op  vreemde  wyse  predikant  geword  het. 
Cachet  het  sy  beskuldigings  teen  die  Nederduitsch  Hervormde  Kerk,  wat 
reeds  voor  die  betrokke  Algemene  Kerkvergadering  al  beroeringe  veroorsaak 
het,  liberaal  was,  dat  die  predikante  liberaal  was,  dat  die  naam  Hervormd 
liberaal  en  onwettig  was  en  selfs  dat  die  Nederduitch  Hervormde  Kerk  gevaar- 
lik  vir  die  rus,  die  vrede  en  die  welvaart  van  die  republiek  sou  wees.  Op  die 
genoemde  Algemene  Kerkvergadering  het  dit  uiteindelik  daartoe  gekom, 
nadat  Cachet  nie  sy  sin  kon  kry  nie,  dat  hy  die  Vergadering  gedreig  het: 

. . de  geheele  Republiek  in  lengte  en  breedte  te  zullen  doortrekken  om 
zuiver  Gereformeerde  gemeente  op  te  rigten,  aangezien  hij  de  eenige 
zuiwer  Ned.  Geref.  predikant  hierten  lande  is.” 

Sy  skeurwerk  het  hy  gedoen  en  naas  en  teenoor  die  historiese  Nederduitsch 
Hervormde  Kerk  ook  nog  ’n  Nederduitse  Gereformeerde  Kerk  opgerig.  Op 
sekere  plekke  het  hy  wel  klein  groepies  ontevredenes  gevind  wat  bereid  was 
om  na  sy  verdagmaking  te  luister.  Anders  as  by  die  eerste  afskeiding  het  by 
die  tweede  afskeiding  baie  bitterheid  en  onaangenaamheid  voorgekom. 

In  die  gemeente  Pretoria  self  het  Cachet  se  optrede  ook  heelwat  onrustig- 


heid  veroorsaak.  Deur  middel  van  ’n  herderlike  brief  en  'n  aantal  openbare 
samekomste  het  ds.  Begemann  die  gemoedere  gekalmeer.  Cachet  kon  uitein- 
delik  in  Pretoria  net  daarin  slaag  om  aan  Pienaarsrivier  'n  klein  groepie  lidmate, 
wat  in  1 885  nog  slegs  tagtig  lidmate  getel  het,  by  ’n  afskeiding  te  betrek. 

Ongelukkig  het  ds.  Begemann  self,  deur  sy  ontaktvolle  en  ondiplomatiese 
optrede  mettertyd  sy  gemeente  van  hom  vervreem  en  allerlei  besware  en  on- 
rustighede  in  die  gemeente  laat  ontstaan  en  laat  toeneem.  Die  gevolg  was  dat 
daar  kort  kort  allerlei  klagte  en  besware  teen  ds.  Begemann  ingedien  is. 

Dit  was  juis  uit  ontevredenheid  met  Begemann  dat  in  die  geskiedenis  van 
die  gemeente  die  vreemde  gebeure  plaasgevind  het  dat  in  Pretoria  ’n  tweede 
gemeente  op  29  November  1869  tot  stand  gekom  het  wat  presies  dieselfde 
grense  as  die  eerste  gehad  het  en  wat  bekend  gestaan  het  onder  die  naam 
Nederduitsch  Hervormde  Gemeente  van  Pretoria  onder  Consulentschap  van 
den  Predikant  G.W.  Smits.  Die  nuwe  gemeente  het,  kragtens  die  besluite  van 
die  Algemene  Kerkvergadering,  geen  aansprake  gehad  op  enige  van  die  eien- 
domme  van  die  gemeente  Pretoria  nie.  Die  gemeente  wat  in  die  oostelike  dele 
van  die  distrik  Pretoria  sy  swaartepunt  gehad  het,  het  in  die  wandel  bekend 
gestaan  as  die  konsulent-gemeente  van  Pretoria  of  ook  as  die  gemeente  Wit- 
fontein,  waar  later  ’n  kerkgebou  opgerig  is.  Die  gemeente  wat  vir  die  eerste  jare 
’n  tydelike  vergaderplek  te  Renosterpoort  gehad  het,  sou  later  na  die  kerkver- 
eniging  van  1885  'n  belangrike  rol  speel  in  die  handhawing  van  die  Neder- 
duitsch  Hervormde  Kerk. 

Begemann  veroorsaak  aan  die  begin  van  1872  nuwe  onrus  in  die  gemeente 
as  hy  na  aanleiding  van  1 Johannes  5:7  die  hele  kwessie  van  tekskritiek  op  die 
kansel  bring.  Hierdie  onverstandigheid  van  Begemann  lei  daartoe  dat  hy  deur 
die  kerkraad  by  die  Kommissie  van  die  Algemene  Kerkvergadering  aangekla 
is.  Hoewel  die  Kommissie  bevind  het  dat  dit  nie  'n  leerkwessie  was  nie,  maar  'n 
zaak  van  wetenschap”,  het  die  Kommissie  tog  Begemann  se  optrede  sterk 
afgekeur  as  "gevaarlijk,  ontijdig  en  onnodig”  omdat  dit  ’n  daad  was  wat  daar- 
toe  kon  lei  “om  het  gezag  van  den  Bijbel  bij  de  gemeente  te  verminderen.” 
Begemann  is  ook  vir  drie  maande  met  verlies  van  traktement  geskors.  Na  die 
drie  maande  verloop  het,  het  ds.  Begemann  egter  self  sy  ontslag  aangevra  en 
op  30  Junie  1872  afskeid  van  die  gemeente  geneem.  Hy  het  in  Pretoria  bly 
woon  en  trou  gebly  teenoor  die  Nederduitsch  Hervormde  Kerk.  Deur  die  A.J. 
Begemannsaal  word  sy  naam  steeds  deur  die  gemeente  in  gedagtenis  gehou 
as  die  eerste  vaste  predikant  van  Pretoria. 

Na  die  uittrede  van  ds.  Begemann  sou  die  gemeente  ’n  langdurige  vakature 
van  vier  jaar  ondervind.  Uiteindelik  is  op  15  Julie  1876  ’n  Stellenbosse  propo- 
nent  Hermanus  Stephanus  Bosman  deur  ds.  Van  der  Hoff  as  die  tweede  predi- 
kant  van  Pretoria  bevestig.  Bosman  sou  as  predikant  van  Pretoria  beskryf  kon 
word  as  'n  "bekende  - vreemdeling."  Aan  die  een  kant  kon  hy  in  sy  omgang 
met  mense  innemend  wees  terwyl  hy  ook  oor  ’n  helder  verstand  beskik  het  en 
’n  goeie  spreker  en  ’n  gemaklike  skrywer  was.  Aan  die  ander  kant  het  hy 
kerklik-teologies  en  kultureel-prakties  ’n  ander  inhoud  gehad  as  die  meerder- 
heid  van  sy  gemeentelede. 

Hoewel  Bosman  predikant  van  die  Nederduitsch  Hervormde  Gemeente  Pre- 
toria  was,  was  sy  hart  ongetwyfeld  in  die  Nederduitse  Gereformeerde  Kerk.  By 
geleentheid  het  hy  selfs  die  opmerking  gemaak  dat  daar  baie  meer  gelowiges 
in  die  Nederduits  Gereformeerde  as  in  die  Nederduitsch  Hervormde  Kerk  was. 
Van  Nederduitse  Gereformeerde  kant  is  hy  gesien  as  ’n  "regtzinnige”  predikant 
wat  as  taak  het  om  die  Nederduitsch  Hervormde  Kerk  te  "zuiveren  van  de 
dwalingen  door  de  Modernen  ingevoerd.”  Dit  is  daarom  veelseggend  dat  juis 
hy  die  man  was  wat  in  1879  die  beweging  tot  kerkvereniging  aan  die  gang 
gesit  het. 

Staatkundig  - kultureel  was  Bosman  se  beskouing  Kaaps,  wat  ingehou  het 
dat  hy  geen  gevaar  gesien  het  in  noue  aansluiting  van  die  Afrikaner  by  die 
Engelse  kultuur-wêreld  nie.  So  ’n  nouer  skakeling  moes  selfs  positief  bewonder 
word.  Dadelik  na  sy  aankoms  het  hy  die  kerkraad  oorgehaal  dat  hy  een  keer 

per  maand  ’n  erediens  in  Engels  kon  hou.  Later  het  hy  selfs  tweekeer  per 
maand  aanddienste  in  Engels  gehou. 

Ook  op  onderwysgebied  het  hy  hom  vanaf  sy  aankoms  in  Pretoria  sterk  vir 
Engels  beywer.  Met  behulp  van  Engelssprekendes  het  hy  ’n  opposisieskool  vir 
president  Burgers  se  middelbare  skool  opgerig.  In  Bosman  se  skool  was  die 
voertaal  Engels  en  die  Nederduitsch  Hervormde  Kerkgebou  is  selfs  aanvanklik 
as  skoollokaal  gebruik.  Na  die  anneksasie  van  Transvaal  deur  Shepstone  was 
Bosman  die  yweraar  vir  die  oprigting  van  die  "Prospect  Seminary",  ’n  meisie- 
skool  met  Engels  as  voertaal  en  onderwyseresse  uit  Amerika.  In  1879  is  Bos- 
man  selfs  deur  die  besettende  Engelse  bewindhebbers  as  waarnemende  su- 
perintendent  van  onderwys  benoem.  Sy  ideaal  was  die  totstandkoming  van  ’n 
"Anglo  Afrikaansche  Ras"  en  daarom  was  sy  standpunt  ten  opsigte  van  onder- 
wys: 

"Engelsch  moet  door  allen  geleerd  worden,  neen  sterker,  zij  moest  tot 
het  middel  van  onderwys  op  iedere  school  gemaakt  worden  (zooals  in 
het  Prospect  Seminarie)  maar  terzelfder  tijd  moet  het  Hollandsch  niet 
verwaarloosd  worden.” 

Ook  op  die  staatkundig-politieke  terrein  blyk  Bosman  se  pro-Engelse  hou- 
ding  duidelik  met  die  inswering  van  Sir  Theophilus  Shepstone  op  19  Mei  1877 
as  administrateur  van  Transvaal.  Bosman  het  nie  alleen  die  kerkgebou  en 
kerkplein  sonder  protes  beskikbaar  gestel  vir  die  seremonie  nie,  maar  deelge- 
neem.  'n  Ooggetuie  het  Bosman  se  aandeel  aan  die  verrigtinge  so  beskryf: 

"The  Rev.  Mr.  Bosman,  minister  of  the  church,  began  the  proceedings 
by  mounting  the  pulpit  and  offering  up  a suitable  and  fervent  prayer." 

Aan  die  einde  van  die  verrigtinge  in  die  kerkgebou  "the  Rev.  Bosman  pro- 
nounced  the  benediction.” 

Hierdie  vreemde  houding  van  Bosman  het  by  baie  lidmate  ’n  wantroue  teen- 
oor  hom  gewek.  Veral  het  dit  duidelik  geword  by  die  Konsulentsgemeente  van 
Pretoria.  Waar  die  gedagte  nog  altyd  geleef  het  dat  die  konsulentgemeente  net 
tydelik  as  selfstandige  gemeente,  alleen  bedien  deur  ’n  konsulent,  sou  be- 
staan,  het  Bosman  se  houding  en  optrede  hierdie  gedagte  laat  verdwyn. 
Trouens  die  kerkraad  van  die  konsulentgemeente  het  selfs  geweier  dat  Bos- 
man  vir  die  gemeente  sou  preek.  Die  gemeente  wie  se  getalle  intussen  ook 
aangegroei  het  vanweë  die  feit  dat  talle  ontevredenes  van  die  gemeente  Pre- 
toria  daarheen  oorgegaan  het,  het  nou  al  sterker  begin  dink  in  die  rigting  om  ’n 
eie  predikant  te  beroep. 

Behalwe  dat  die  eerste  kerkgebou  en  die  kerkplein  van  Pretoria  getuie  was 
van  kerklike  en  ook  verskeie  belangrike  staatkundige  gebeurtenisse,  was  hulle 
ook  getuie  van  die  bloeiende  handel  wat  op  die  plein  self  en  op  die  direk 
aangrensende  terreine  ontstaan  het.  Aanvanklik  was  dit  die  Nagmaalgangers 
self  wat  met  ’n  ruilhandel  begin  het.  Dit  was  egter  nie  lank  nie  of  ander  hande- 
laars  uit  alle  dele  van  die  land  het  daarheen  gekom.  Dit  was  veral  nadat  Pre- 
toria  op  1 Mei  1 860  amptelik  die  hoofstad  van  die  Zuid-Afrikaansche  Republiek 
geword  het,  dat  dit  ook  ’n  lewendige  handelsentrum  geword  het.  Trouens,  nog 
selfs  voordat  in  Pretoria  ’n  kerkgebou  opgerig  is,  was  dit  nie  vreemd  om 
smouse  met  'n  kerkgeleentheid  ook  daar  aan  te  tref  wat  met  ’n  sekere  mate  van 
vroomheid'  hulle  besigheid  gedoen  het  nie.  Spoedig  het  talle  besighede  rond- 
om  die  Kerkplein  opgegaan  soos  winkels,  hotelle,  kroeë  ensomeer.  Tot  1880 
was  daar  nog  daagliks  mark  op  die  Kerkplein,  terwyl  ander  veilings  nog  baie 
jare  daarna,  tot  selfs  in  1 900,  daar  plaasgevind  het. 

Bowendien  was  die  eerste  kerkgebou  ook  nog  die  getuie  van  die  eerste 
georganiseerde  sportbedrywighede  wat  in  sy  skadu  op  die  Kerkplein  plaasge- 
vind  het.  Op  29  Augustus  1873  is  die  eerste  rugbywedstryd  in  Pretoria  en 
waarskynlik  ook  die  eerste  Noord  van  die  Vaalrivier  op  die  Kerkplein  beslis. 
Niemand  minder  nie  as  die  bekende  digter  Jan  F.  Cilliers  het  hieroor  die  vol- 
gende  berig  in  die  De  Volkstem geplaas: 


"Voetbal:  Bij  de  verschillende  andere  middelen  tor  uitspanning  en  ver- 
maak,  verheugdt  Pretoria  zich  thans  ook  in  het  bezit  van  een  Voetbal 
Club.  De  benodigheden  voor  dat  edel  spel  het  verleden  week  gearri- 
veerd  en  Maandag  spelen  de  leden  en  hunne  vrienden  op  Kerkplein  in 
het  bijsijn  van  vele  toeskouwers.  Dat  vele  spelers  er  met  blaauwe  sche- 
nen  afgekwam,  spreekt  vanself." 

Ook  krieket  en  kroket  is  op  die  Kerkplein  beoefen.  As  gevolg  van  botsende 
belange  was  die  Nagmaalgangers  en  die  krieketspelers  van  tyd  tot  tyd  in 
voorvalle  betrokke.  Die  krieketspelers  was  nie  gediend  daarmee  dat  hulle 
speelveld  deur  die  Nagmaalgangers,  wat  op  die  Kerkplein  hulle  waens  en 
tente  ingerig  het,  beset  is  nie.  Hulle  teenmaatreëls  was  om  snags  die  tenttoue 
af  te  sny,  of  selfs  die  leivoor,  wat  van  die  fonteine  af  gekom  het,  se  loop  te 
verander  dat  die  Kerkplein  oorstroom  is.  Dit  het  natuurlik  die  lewe  vir  die  Nag- 
maalgangers  versuur  en  geen  wonder  dat  na  hierdie  oorywerige  sportmanne 
verwys  is  as 

". . . enige  zinnelooze,  herzenlooze  deugnieten,  voor  wie  een  flinke  af- 
ranseling  met  een  rotting  de  beste  zaak  ter  wêreld  zoude  zijnï 
Mettertyd  kon  die  sportlui  na  Burgerspark  verskuif. 

Bosman  het  blykbaar  self  nie  waardering  gehad  vir  die  eerste  kerkgebou 
nie  Reeds  met  sy  aankoms  het  hy  gekla  dat  die  gebou  te  klein  en  ondoelmatig 
was.  Hy  het  hom  daarom  van  die  begin  af  beywer  vir  die  oprigting  van  ’n  nuwe 
kerkgebou  of  dan  minstens  om  die  bestaande  gebou  aanmerklik  te  vergroot  en 
te  verbeter.  In  Oktober  1 877  is  planne  in  die  verband  bespreek.  Met  die  planne 
kon  egter  nie  dadelik  voortgegaan  word  nie.  Uiteindelik  is  die  eerste  kerkge- 
bou  in  September  1882  eers  deur  'n  storm  ernstig  beskadig  en  nog  dieselfde 
maand  deur  'n  verwoestende  brand,  wat  op  'n  raaiselagtige  wyse  ontstaan  het, 
verder  in  puin  gelê.  Slegs  die  trap  van  die  preekstoel  en  een  nagmaalstafel  kon 
gered  word.  Verskillende  mense  het  hierdie  raaiselagtige  brand  gesien  as  ’n 
oordeel  van  God  omdat  Shepstone  in  1 877  in  die  Kerkgebou  ingesweer  is. 


DIETWEEDE  KERKGEBOU  1 885-1904 


Tweede  kerkgebou  (1885-1904). 


J5 


Die  gemeente  het  nou  voorlopig  ’n  klein  "noodkerkie”  op  'n  leë  erf  wat  aan  die 
Kerkplein  gegrens  het,  opgerig.  Daar  is  egter  onmiddellik  begin  met  die  be- 
planning  van  ’n  nuwe  kerkgebou.  As  argitek  is  Tom  Claridge,  wat  ook  die 
ontwerper  van  president  Paul  Kruger  se  huis  was,  aangestel.  Claridge  is  oor- 
spronklik  deur  A.  Nelmapius  vanaf  Kimberley  laat  kom  om  vir  hom  ’n  huis  te 
bou.  As  boukontrakteurs  is  Marinus  Franken,  wat  ook  elders  in  die  Zuid-Afri- 
kaansche  Republiek  geboue  opgerig  het,  en  W.  van  ver  Veen  aangewys.  Die 
hoeksteen  van  die  nuwe  kerkgebou  is  reeds  op  6 Oktober  1883  deur  generaal 
P.J.  Joubert,  wat  op  daardie  stadium  in  die  plek  van  Kruger  as  staatspresident 
waargeneem  het,  gelê. 

Die  geleentheid  is  deur  ’n  groot  aantal  belangstellendes  bygewoon.  Onder 
die  eregaste  het  getel  die  Uitvoerende  Raad,  die  voorsitter  van  die  Volksraad, 
die  konsul  van  Portugal,  die  biskop  van  die  Anglikaanse  Kerk,  die  Gerefor- 
meerde  predikante  van  Pretoria  en  Potchefstroom,  'n  pastor  Grunberger  en  ’n 
rev.  Bisseaux.  Dit  is  opmerklik  dat,  behalwe  Bosman  self,  geen  ander  predi- 
kant  van  die  Nederduitsch  Hervormde  Kerk  teenwoordig  was  nie!  ’n  Eksem- 
plaar  van  die  Grondwet  van  die  Republiek,  ’n  Kerkwet  van  die  Nederduitsch 
Hervormde  Kerk,  die  notule  van  die  Kommissie  vir  Kerkvereniging,  ’n  oorkonde 
met  die  name  van  die  persone  wat  by  die  kerkbou  betrokke  was  en  ’n  eksem- 
plaar  van  die  posseëls  van  die  Republiek  is  in  die  hoeksteen  ingemessel. 

Hierdie  kerkgebou,  wat  die  Victoriaans-Gotiese  boustyl  verteenwoordig  het, 
is  opgerig  vir  ’n  bedrag  van  £16  000,00  of  R32  000,00.  Dit  was  die  eerste 
kerkgebou  noord  van  die  Vaal  met  'n  toring.  Die  lengte  en  breedte  van  die 
kerkgebou  was  onderskeidelik  140  voet  en  80  voet  terwyl  die  toring  by  die 
hoofingang,  wat  die  rigting  van  Kerkstraat-Oos  gefront  het,  1 50  voet  hoog  was. 
Die  kerk  het  gerus  op  veertien  pilare  en  boë.  Die  kerkgebou  sou  aan  ’n  duisend 
persone  sitplek  bied.  In  die  toring  was  ook  ’n  pragtige  orrel  geinstalleer. 

Tussen  die  bouer  Franken  en  die  argitek  Claridge  het  ’n  ernstige  verskil  van 
mening  bestaan  wat  later  ook  op  'n  hofsaak  uitgeloop  het.  Franken  het  naamlik 
beweer  dat  Claridge  nie  die  reg  gehad  het  om  sy  naam  op  die  hoeksteen  aan 
te  bring  nie  omdat  Claridge  volgens  hom  'n  ander  kerkgebou  bloot  gekopieër 
het  en  dus  geen  oorspronklike  werk  gelewer  het  nie.  Gelukkig  het  die  hofsaak 
nie  die  bou  van  die  kerk  verhinder  nie. 

Op  23  Januarie  1 885  is  die  kerkgebou  in  gebruik  geneem  na  ’n  wydingsrede 
deur  ds.  C.S.  Morgan  van  die  Nederduitse  Gereformeerde  Gemeente  van 
Bloemfontein.  Dit  is  weereens  opmerklik  dat  ds.  Bosman  ook  vir  die  taak  nie  ’n 
predikant  uit  die  Nederduitsch  Hervormde  Kerk  genooi  het  nie.  Slegs  ds.  Van 
Warmelo  het  aan  die  verrigtinge  deel  gehad  deur  die  doen  van  ’n  dankgebed. 

Die  eerste  groot  kerklike  gebeurtenis  waarvan  die  nuwe  kerkgebou  die  ge- 
tuie  was,  was  die  stigtingsbyeenkoms  van  die  nuwe  verenigde  kerk,  wat  aan 
die  nuwe  verenigde  kerk,  wat  aanvanklik  voorlopig  en  later  finaal  die  naam 
Nederduitsch  Hervormde  of  Gereformeerde  Kerk  gedra  het.  Hierdie  geboorte 
van  die  nuwe  verenigde  kerk  het  plaasgevind  op  7 Desember  1885  met  die 
byeenkoms  van  die  eerste  Algemene  Kerkvergadering  van  die  verenigde  kerk. 
Die  geboorte  of  stigting  van  die  verenigde  kerk  was  die  resultaat  van  ’n  aksie 
tot  kerkvereniging  wat  reeds  in  1879  ’n  aanvang  geneem  het.  In  die  jaar  was 
ds.  Bosman  die  man  wat  die  Algemene  kerkvergadering  van  die  Nederduitsch 
Hervormde  Kerk  genader  het  met  die  volgende  beskrywingspunt: 

"Wat  kan  er  gedaan  worden,  om  eene  vereeniging  tot  stand  te  brengen 
tusschen  de  Ned.  Hervormde  en  Ned.  Geref.  Kerken  in  Transvaal?" 

Die  Algemene  Kerkvergadering  het  so  'n  vereniging  wel  as  wenslik  beskou 
en  het  besluit  om  die  wens  offisieël  aan  die  Nederduitse  Gereformeerde  Kerk 
oor  te  dra  en  dan  reaksie  van  daardie  kant  af  te  wag.  Die  verenigingsgedagte 
is  dus  hier  op  die  Algemene  Kerkvergadering  geloods  maar  dit  het  alleen  op 
hierdie  gemeentes  die  geleentheid  gegee  om  hulle  oor  hierdie  saak  uit  te 
spreeknie. 

Met  die  uitbreek  van  die  Eerste  Vryheidsoorlog  was  kerkvereniging  voorlo- 


pig  van  die  baan.  Die  politieke  gebeure  in  Transvaal  vanaf  1877,  met  die 
hoogtepunt  in  die  Eerste  Vryheidsoorlog  van  1880-81,  het  ’n  baie  sterk 
eenheidsbesef  op  politiek-staatkundige  terrein  onder  die  inwoners  laat  ont- 
staan.  Hierdie  eenheidsbesef  het  weerklank  gevind  op  die  kerklike  terrein  en 
sommige  politieke  leiers  het  nou  ook  'n  eenwording  op  die  kerklike  terrein 
tussen  die  drie  Hollands-Afrikaanse  Kerke  in  Transvaal  begin  bepleit. 

Dit  was  veral  na  die  oorlog  die  geval  en  hoewel  iemand  soos  Paul  Kruger  'n 
waarskuwende  woord  laat  hoor  het,  is  tog  voortgegaan  met  die  planne.  Die 
nasionaal-politieke  eenheidsgees  het  as  'n  stuwing  gedien  vir  die  ideaal  en 
strewe  van  kerkvereniging.  Daarom  is  die  gedagte  van  kerkvereniging  na  die 
oorlog  verder  gevoer  en  het  die  Nederduitsch  Hervormde  Kerk,  die  Staatskerk, 
en  die  Nederduitse  Gereformeerde  Kerk,  wat  in  1866  onder  ds.  Frans  Lion 
Cachet  van  die  Staatskerk  afgeskei  het,  deur  middel  van  twee  kommissies  van 
sewe  man  elk  met  die  onderhandelings  begin.  Die  Gereformeerde  Kerk  was 
nooit  op  enige  stadium  betrokke  nie. 

By  die  benoerming  van  die  kommissie  wat  die  Nederduitsch  Hervormde  Kerk 
sou  verteenwoordig,  het  ds.  Bosman  op  die  Algemene  Kerkvergadering  van 
November  1881,  aan  die  kommissie  drie  "wenke"  aan  die  hand  gedoen: 

“1 . Dat  hy  den  naam  van  de  Kerk  niet  wil  veranderen. 

2.  Dat  men  los  moet  zijn  van  het  gezag  der  synode  van  de  Ned.  Geref. 
Kerk  in  de  Kaapkolonie,  alleen  een  broederband  moet  blijven  be- 
staan. 

3.  Wij  willen  niet  weten  van  gelijkstelling  aan  het  werk  van  een  zende- 
ling  om  te  arbeiden  als  een  predikant  in  ene  blanke  gemeente  kan  in 
onze  verenigde  kerk  niet  worden  gedacht." 

By  die  onderhandelinge  tussen  die  twee  kommissies  is  hierdie  drie  punte  later 
as  die  offisiële  standpunt  van  die  Nederdutch  Hervormde  Kerk  aanvaar. 

Die  twee  kommissies  het  op  31  Oktober  1882  in  Pretoria  vergader  onder 
voorsitterskap  van  ds.  H.L.  Neethling,  Nederduitse  Gereformeerde  predikant 
van  Utrecht  en  ds.  N.J.  van  Warmelo,  Nederduitsch  Hervormde  predikant  van 
Heidelberg  as  skriba.  Die  twee  kommissies  moet  die  grondslae  vir  die  verenig- 
de  kerk  opstel  As  die  kerkgebou  op  die  Kerkplein  van  Pretoria  nie  kort  tevore 
afgebrand  het  nie,  sou  die  kommissies  wel  daar  vergader  het.  'n  Ander  verga- 
derplek  is  gevind  in  die  gebou  van  die  ou  skool  wat  op  die  suid-westelike  hoek 
van  die  Kerkplein  gestaan  het. 

Hoewel  die  drie  punte  van  die  Nederduitch  Hervorrmde  Kerk  as  ondergeskik 
beskou  is,  het  dit  tog  ernstige  probleme  opgelewer  veral  met  betrekking  tot  die 
naam  van  die  kerk.  Van  geeneen  van  die  drie  punte  het  op  die  lang  duur 
enigiets  tereg  gekom  nie.  Die  besluite  wat  geneem  is  oor  hierdie  punte  was 
uiters  vaag  en  van  die  bedoeling  van  die  Nederduitsch  Hervormde  Kerk  is 
afgewyk.  Dit  was  asof  die  kommissies  geen  moeilikhede  of  verskille  wou  raak- 
sien  en  dit  wou  deurpraat  nie.  Dit  het  al  meer  bedenkinge  en  besware  by  talle 
gemeentelede  van  die  Nederduitsch  Hervormde  Kerk  ontlok. 

By  die  bespreking  van  die  rapport  van  die  twee  kommissies  het  dit  duidelik 
geword  hoe  argeloos  die  Algemene  Kerkvergadering  van  die  Nederduitsch 
Hervormde  Kerk  die  hele  kwessie  van  kerkvereniging  benader  het.  Die  rapport 
is  nie  behoorlik  in  diepte  bespreek  nie  maar  selfs  sonder  dat  al  die  lede  van  die 
Vergadering  behoorlik  daarvan  kennis  gedra  het  is  dit  “bij  acclamatie  en  son- 
der  discussie"  aangeneem.  Die  Algemene  Vergadering  het  blykbaar  onder  die 
indruk  verkeer  dat  die  verenigde  kerk  ’n  voortsetting  sou  wees  van  die  twee 
deelnemende  kerke  en  dat  die  Nederduitsch  Hervormde  Kerk,  as  die 
getalsterkere,  in  elk  geval  in  die  verenigde  kerk  die  dominerende  rol  sou  hê. 

Die  Algemene  Kerkvergadering  van  die  Nederduitse  Gereformeerde  Kerk 
daarenteen  het  duidelik  geweet  wat  hulle  deur  die  kerkvereniging  wou  bereik. 
Hulle  het  die  verenigde  kerk  as  ’n  splinternuwe  kerk  gesien  en  hulle  het  ook 
duidelik  begrip  daarvoor  gehad  dat  hulle  deur  die  kerkvereniging  die  moontlik- 
heid  gekry  het  tot  geweldige  uitbrreiding  en  die  dominerende  posisie  in  die 


Transvaalse  Kerklike  wêreld.  Daarom  het  die  Algemene  Kerkvergadering  van 
die  Nederduitse  Gereformeerde  Kerk  behoorlik  in  diepte  op  die  rapport  van  die 
kommissies  ingegaan  en  ook  ander  interpretasies  daaraan  geheg. 

Hoewel  dit  nog  voor  die  finale  vereniging  van  die  twee  kerke  al  duidelik  was 
dat  daar  talle  besware  teen  die  voorgenome  vereniging  was  en  dat  die  be- 
sware  steeds  toegeneem  het,  is  tog  met  die  vereniging  voortgegaan.  Dit  was 
veral  weer  die  Algemene  Kerkvergadering  van  die  Nederduitsch  Hervormde 
Kerk  wat  nie  die  waarskuwende  klanke  uit  die  Kerk,  soos  verwoord  in  memo- 
ries  wat  ingedien  is,  wou  hoor  of  raaksien  nie.  In  die  loop  van  1885  het  die 
kerkrade  van  die  verskillende  gemeentes  dan  ineengesmelt  volgens  ’n  vooraf 
vasgestelde  prosedure  en  afgevaardigdes  gekies  na  die  eerste  Algemene 
Kerkvergadering  van  die  nuwe  verenigde  kerk  wat  op  7 Desember  1885  in  die 
kerkgebou  op  die  Kerkplein  van  Pretoria  vergader  het.  So  het  die  kerkvereni- 
ging  dan  tot  stand  gekom  sonder  dat  die  gemeentes  werklik  in  die  saak  geken 
is.  Dit  was  feitlik  ’n  vereniging  van  die  kerkrade,  terwyl  van  die  gemeentelede 
netsoveel  as  wou,  verenig  het. 

Ook  ds.  Bosman  en  die  kerkraad  van  die  Nederduitsch  Hervormde  ge- 
meente  Pretoria  het  met  die  kerkvereniging  meegegaan.  Die  klein  Nederduitse 
Gereformeerde  gemeente  van  Pretoria  wat  sy  swaartepunt  en  kerkplek  te 
Pienaarsrivier  gehad  het,  is  opgeneem  en  voortaan  sou  die  gemeente  dan 
bekend  staan  as  die  Nederduitsch  Hervormde  of  Gereformeerde  gemeente 
van  Pretoria. 

In  een  geval  egter  het  sowel  die  kerkraad  as  die  gemeente  geheel  besluit 
om  buite  die  kerkvereniging  te  bly  en  dit  was  in  die  geval  van  die 
Konsulentsgemeente  van  Pretoria.  Sowel  die  kerkraad  as  die  gemeente  was 
eenparig  in  hulle  beslissing  om  te  “blijven  hetgeen  wij  was  en  nog  ben, 
namelijk:  Ned.  Herv.”  Ook  het  hulle  die  belangrike  besluit  geneem  dat  die 
gemeente  voortaan  nie  meer  ’n  konsulentsgemeente  sou  wees  nie  maar  wel: 

“De  Nederduitsche  Hervormde  Gemeente  der  Zuid-Afrikaansche  Repu- 
bliek,  district  Pretoria.” 

Uit  talle  gemeentes  het  gemeentelede  van  die  Nederduitsch  Hervormde  Kerk 
hulle  steun  toegesê  aan  die  besluit  van  die  voormalige  Konsulentsgemeente 
om  die  Nederduitsch  Hervormde  Kerk  te  handhaaf  en  hulle  het  ook  aansluiting 
by  die  gemeente  gesoek.  Ook  diegene  uit  die  oorspronklike  Nederduitsch 
Hervormde  Gemeente  van  Pretoria  wat  nie  wou  verenig  nie,  het  nou  by  die 
Witfontein  gemeente,  soos  die  voormalige  Konsulentsgemeente  ook  bekend 
gestaan  het,  aangesluit.  In  1887  het  die  gemeente  Pretoria  in  kombinasie  met 
die  gemeentes  Middelburg  en  Standerton  (trichardsfontein)  ’n  eie  predikant 
gekry  in  die  persoon  van  ds.  M.J.  Godefroy  uit  die  Nederduitsch  Hervormde 
Kerk  van  Nederland. 

Dit  het  dus  nou  beteken  dat  in  Pretoria  'n  gemeente  van  die  nuwe  verenigde 
kerk  was,  saamgestel  uit  die  oorspronklike  Nederduitsch  Hervormde  Ge- 
meente  van  Pretoria  en  die  Nederduitse  Gereformeerde  Gemeente  Pienaarsri- 
vier  en  dan  ook  'n  gemeente  van  die  Nederduitsch  Hervormde  Kerk  wat  oor- 
spronklik  as  die  Konsulentsgemeente  van  Pretoria  bekend  gestaan  het.  Albei 
het  op  eiendomme  van  die  oorspronklike  Nederduitsch  Hervormde  gemeente 
aanspraak  gemaak.  Die  eiendomme  van  die  oorspronklike  Nederduitsch  Her- 
vormde  Gemeente  Pretoria  was  egter  nou  in  die  hande  van  die  verenigde 
gemeente,  hoewel  dit  nog  steeds  in  die  naam  van  die  Nederduitsch  Hervorm- 
de  Gemeente  Pretoria  getransporteer  gestaan  het.  Die  Kerkgebou  en  die  Kerk- 
plein  sou  voortaan  tot  in  1 904  deur  die  verenigde  kerk  gebruik  word,  hoewel  dit 
nooit  een  enkele  dag  in  die  naam  van  die  verenigde  kerk,  dit  wil  sê  Neder- 
duitsch  Hervormde  of  Gereformeerd,  geregistreer  sou  wees  nie. 

Vanaf  die  eerste  Algemene  Kerkvergadering  van  die  Nederduitsch  Her- 
vormde  of  Gereformeerde  in  1885  totdat  die  kerkgebou  in  1904  gesloop  is  sou 
al  die  daaropvolgende  Algemene  Kerkvergaderings,  op  twee  uitsonderings 
na,  ook  in  die  kerkgebou  op  Kerkplein  gehou  word.  Die  Kerkplein  en  kerkge- 


bou  was  ook  by  ander  geleenthede  steeds  ’n  saamtrekpunt.  By  meer  as  een 
geleentheid  was  dit  die  inlywing  van  Paul  Kruger  as  staatspresident  van  die 
Suid-Afrikaansche  Republiek.  In  Augustus  1898  is  koningin  Wilhelmina  van 
Nederland  se  kroning  op  die  Kerkplein  gevier  en  op  22  September  1898  die 
staatsbesoek  van  president  Steyn.  In  1897  is  selfs  koningin  Victoria  van 
Engeland  se  jubileumfees  gevier.  Op  5 Junie  1900  het  Lord  Roberts  met  sy 
kakies  op  die  Kerkplein  verskyn,  nadat  die  regering  van  die  Zuid-Afrikaansche 
Republiek  en  talle  inwoners  van  Pretoria  gevlug  het.  Toe  reeds  het  dit  begin 
duidelik  word  dat  die  Zuid-Afrikaansche  Republiek  sy  vryheid  sou  verloor. 

Een  van  die  aangrypendste  gebeure  veral  vir  die  Transvalers,  maar  ook  vir 
die  Afrikanervolk  in  sy  geheel,  waarvan  die  tweede  kerkgebou  nog  kort  voor  sy 
sloping  getuie  was,  was  die  begrafnis  van  die  voormalige  staatspresident  van 
die  Zuid-Afrikaansche  Republiek  Stephanus  Johannes  Paulus  Kruger.  Kruger 
het  op  16  Julie  1904  as  balling  in  Clarens  Zwitserland,  gesterf  waarna  sy 
stoflike  oorskot  gebalsem  is  en  later  na  Suid-Afrika  teruggebring  is.  Op  16 
Desember  1904  het  die  verslane  en  verslae  volk  in  die  skadu  van  die  kerkge- 
bou  op  kerkplein  byeengekom.  In  die  kerkgebou  het  hulle  nie  durf  gaan  nie, 
want  volgens  die  Engelse  bewindhebbers  was  die  toring  aan  die  verbrokkel  en 
daarom  was  daar  die  gevaar  dat  die  toring  kon  ineenstort.  Om  een  of  ander 
rede  wou  die  Engelse  owerhede  nie  hê  die  begrafnis  uit  die  kerkgebou  self 
moes  plaasvind  nie.  Dit  het  egter  nie  verhoed  dat  die  verslane,  verslae  en 
verarmde  Afrikaners  in  hulle  duisende  opgedaag  het  om  die  laaste  eer  aan 
hulle  ontslape  president  te  bewys  nie. 

Kort  hierna  is  die  kerkgebou  gesloop  en  met  die  sloping  van  die  toring  is  die 
orrel,  wat  in  die  toring  was,  onherstelbaar  beskadig.  Die  banke  is  aan  ander 
kerkgeboue  van  die  Nederduitsche  Hervormde  of  Gereformeerde  in  Pretoria 
geskenk.  Die  kerkklok  sou  uiteindelik  teregkom  in  die  kerkgebou  van  die 
Nederduitsch  Hervormde  of  Gereformeerde  Gemeente  Pretoria-Oos,  terwyl 
die  preekstoel  aan  die  Nederduitsch  Hervormde  of  Gereformeerde  Ermelo 
geskenk  is.  Saam  met  die  kerkgebou  het  ook  die  voetstuk  wat  vir  die  verwagte 
standbeeld  van  president  Kruger,  wat  in  1899  by  die  westelike  Kerkstraat-in- 
gang  opgerig  is,  verdwyn.  Op  die  Kerkplein  sou  nooit  meer  ’n  kerkgebou 
verreis  nie.  Tog  het  die  Kerkplein  tot  vandag  toe  steeds  vir  die  Afrikaner  'n 
besondere  betekenis. 

Intussen  het  die  gemeente  van  Pretoria  se  geskiedenis  nog  meer  gekompli- 
seerd  geraak  met  die  totstandkoming  van  die  Prokurusiekommissie.  'n  Kom- 
missie  wat  op  29  Augustus  1 890  tot  stand  gekom  het  en  wat  ten  doel  gehad  het 
om  die  regte  van  die  lidmate  van  die  Nederduitsch  Hervormde  Kerk,  wat  wel 
verenig  het  maar  nou  teleurgestel  was  met  die  kerkvereniging,  te  beskerm. 

Dit  het  reeds  vroeg  al  duidelik  geword  dat  die  poging  tot  kerkvereniging  nie 
in  sy  hoë  idealistiese  doel  van  kerklike  eenheid  in  Transvaal  sou  slaag  nie.  In 
die  eerste  plek  het  die  Gereformeerde  Kerk  nooit  aan  die  onderhandelinge 
deelgeneem  nie.  Tweedens  het  die  Nederduitsch  Hervormde  Konsulentsge- 
meente  van  Pretoria  tesame  met  'n  groot  aantal  lidmate  uit  feitlik  al  die  ander 
gemeentes  van  die  begin  af  geweier  om  te  verenig.  Derdens  het  dit  spoedig  vir 
baie  lidmate  wat  wel  verenig  het  duidelik  geword  dat  die  kerkvereniging  nie 
was  waarop  hulle  gehoop  het  nie  en  daarom  het  die  grootste  deel  hulle  aan  die 
verenigde  kerk  onttrek.  Sommige  het  eenvoudig  hulle  lidmaatskap  by  die  ver- 
enigde  kerk  opgesê  en  na  hulle  ou  kerk  terug  gekeer  terwyl  ander  die  Prokura- 
siekommissie  as  brug  gebruik  het  om  tot  die  Nederduitsch  Hervormde  Kerk 
terug  te  keer. 

Daar  kan  verskeie  redes  aangevoer  word  waarom  talle  voormalige  lidmate 
van  die  Nederduitsch  Hervormde  Kerk  teleurgestel  geraak  het  met  die  kerkver- 
eniging.  Dit  was  gou  duidelik  dat  die  verenigde  kerk  in  werklikheid  ’n  voortset- 
ting  sou  wees  van  die  Nederduitse  Gereformeerde  Kerk  wat  gees,  tradisies  en 
gebruike  betref.  Dit  was  vreemd  vir  die  Hervormde  lidmate  en  dit  het  hulle 
ontuis  laat  voel.  Die  Hervormde  element  is  doodeenvoudig  weg  gehou  van  die 
Algemene  Kerkvergaderings  van  die  verenigde  kerk  deurdat  vanaf  die  eerste 


Algemene  Kerkvergadering  feitlik  net  voormalige  ampsdraers  van  die  Neder- 
duitse  Gereformeerde  Kerk  gekies  is. 

Die  finale  mislukking  van  die  kerkvereniging  het  gekom  oor  die  naamkwes- 
sie.  In  plaas  daarvan  om  soos  die  verenigingskommissie  oorspronklik  in  1882 
ooreengekom  het,  ’n  keuse  te  maak  tussen  die  twee  name  Nederduitsch  Her- 
vormd  en  Nederduitsch  Gereformeerd,  is  uit  nie  minder  nie  as  veertien  name 
gekies.  In  1 889  is  die  naam  toe  vasgestel  deur  die  Algemene  Kerkvergadering 
van  die  verenigde  kerk  as  Nederduitsch  Hervormde  of  Gereformeerde  Kerk. 
Dit  ondanks  die  feit  dat  selfs  hierdie  naam  geen  volstrekte  meerderheid  gekry 
het  nie. 

Vir  die  meerderheid  voormalige  Hervormde  lidmate  was  dit  ’n  afwyking  en 
verbreking  van  die  beginsels  op  grond  waarvan  verenig  is  en  hulle  wou  nou  uit 
die  voorlopige  kerkvereniging,  soos  hulle  dit  gesien  het,  uittree.  Dit  het  hulle 
egter  voor  die  probleem  te  staan  gebring  dat,  deur  summier  uit  die  verenigde 
kerk  uit  te  stap,  hulle  daarmee  hulle  regte  op  die  Hervormde  kerklike  eien- 
domme  sou  prysgee.  Daarom  het  ’n  groep  van  hulle  besluit  om  toe  te  sien  dat 
die  eiendomme  van  die  Nederduitsch  Hervormde  Kerk  nie  op  naam  van  die 
Nederduitsch  Hervormde  of  Gereformeerde  Kerk  getransporteer  sou  word  nie. 

In  Pretoria  het  die  bekende  A.D.W.  Wolmarans  in  Mei  1890  verneem  dat 
daar  planne  was  om  die  eiendomme  van  die  Nederduitsch  Hervormde  Ge- 
meente  van  Pretoria  op  naam  van  die  verenigde  gemeente  oor  te  transporteer. 
Wolmarans  het  wel  daarin  geslaag  om  met  'n  interdik  die  oordrag  te  keer.  Op  5 
Augustus  1890  was  die  Hooggeregshof  se  uiteindelike  uitspraak  dat  alleen  as 
die  Nederduitsch  Hervormde  Gemeente  daartoe  opdrag  sou  gee,  die  eien- 
domme  wel  getransporteer  sou  kon  word.  Daarmee  was  die  gevaar  dat  die 
Kerkplein,  sonder  toestemming  van  die  Nederduitsch  Hervormde  Gemeente, 
oorgetransporteer  sou  word,  afgeweer. 

Nog  voor  hierdie  uitspraak  is  gedurende  Julie  1890  onder  leiding  van 
A.D.W.  Wolmarans  ’n  kommissie  van  tien  persone  gevorm  wat  prokurasies 
opgestel  het  en  uitgestuur  het  vir  ondertekening.  Volgens  die  prokurasies  sou 
die  tien  persone  gemagtig  wees  om  die  regte  van  die  Hervormde  lidmate  wat 
wel  verenig  het  maar  nou  wou  terugtree,  te  behartig.  Nadat  meer  as  ’n  duisend 
handtekeninge  van  mans  lidmate  verkry  is,  is  die  Prokurasiekommissie 
gekonstitueer  op  29  Augustus  1890  met  N.M.S.  Prinsloo  as  voorsitter  en 
A.D.W.  Wolmarans  as  sekretaris. 

Onder  leiding  van  hierdie  Prokurasiekommissie  het  groot  getalle  voormalige 
lidmate  van  die  Nederduitsch  Hervormde  Kerk  uit  die  verenigde  kerk  uitgetree. 
In  Potchefstroom  het  ds.  C.W.  du  Toit  en  sy  hele  gemeente  die  Prokurasie- 
kommissie  gevolg.  Ook  in  Pretoria  is  ds.  Bosman  en  die  kerkraad  van  die 
verenigde  gemeente  genooi 

“om  die  vereeniging  vaarwel  te  zeggen  en  op  de  Hervormde  grondsla- 

gen  voort  te  bouwen.” 

Bosman  en  die  kerkraad  het  geweier.  Die  Prokurasiekommissie  het  daarop  ’n 
byeenkoms  op  24  Januarie  1 891  belê  van  die  lidmate  wat  wou  uittree,  waar  ds. 
C.W.  du  Toit  voorgesit  het  en  kerkraad  gekies  is.  Die  verkose  kerkraadslede  is 
op  Sondag  25  Januarie  in  hulle  ampte  bevestig  en  ds.  du  Toit  is  tot  konsulent 
benoem.  Hierdie  gemeente  het  nou  bekend  gestaan  as  die  Nederduitsch  Her- 
vormde  Gemeente  van  Pretoria  onder  konsulentskap  van  ds.  Du  Toit.  Soms  is 
na  die  gemeente  kortweg  verwys  as  die  Prokurasiegemeente  of  selfs  die 
konsulentsgemeente.  Daarmee  het  daar  dus  nog  ’n  derde  gemeente  bygekom 
wat  ook  aanspraak  gemaak  het  op  die  kerklike  eiendomme  van  die  oorspronk- 
like  Nederduitsch  Hervormde  Gemeente. 

Van  die  drie  gemeentes  was  die  Prokurasiegemeente  die  enigste  wat  totaal 
sonder  eiendomme  was.  Die  verenigde  gemeente  het  die  eiendomme  van  die 
oorspronklike  Nederduitsch  Hervormde  Gemeente  in  besit  gehad,  hoewel  dit 
steeds  op  naam  van  die  oorspronklike  eienaar  geregistreer  was.  Die  vroeëre 

Konsulentsgemeente  van  Pretoria  het  ook  oor  eie  eiendomme  beskik  waar- 
onder  kerkgeboue  te  Witfontein,  Renosterpoort  en  in  Pretoria  self. 

Dit  was  nou  duidelik  dat  die  kerkvereniging  'n  algehele  mislukking  was  en 
dat  die  eiendomskwessie  oral  onaangenaamheid  en  bitterheid  sou  veroorsaak. 
Selfs  president  Kruger  se  poging  in  1891  tot  bemiddeling  het  op  niks  uitgeloop 
nie  en  dit  het  duidelik  geword  dat  daar  nog  net  een  moontlikheid  oor  was  en  dit 
was  om  na  die  Hooggeregshof  te  gaan.  In  Pretoria  is  die  eiendomskwessie 
verder  gekompliseer  deurdat  daar  drie  aanspraakmakers  op  die  eiendomme 
was.  Tot  met  die  hofuitspraak  was  daar  ook  min  of  meer  'n  skaakmat  posisie. 
Veral  die  verenigde  gemeente  was  onbeweeglik  en  wou  selfs  nie  eens  vir 
Nagmaalsgeleenthede  die  kerkgebou  tot  beskikking  van  die  Prokurasiege- 
meente  stel  nie. 

Op  5 Junie  1894  het  die  Hooggeregshof  ’n  eenparige  uitspraak  gelewer  in 
die  toetssaak  wat  die  Nederduitsch  Hervormde  Gemeente  Trichardsfontein 
(Standerton)  teen  die  verenigde  gemeente  van  Standerton  in  sake  kerklike 
eiendomme  gemaak  het.  Die  Hof  se  bevinding  was  dat  die  kerkvereniging  ultra 
vires  was  en  dus  ongeldig  omdat  die  Algemene  Kerkvergadering  van  die  twee 
deelnemende  kerke  buite  hulle  bevoegdhede  opgetree  het  deur  die  kerke, 
sonder  toestemming  van  al  die  lidmate,  op  te  hef.  Dit  het  ingehou  dat  in  elke 
gemeente  die  lidmate  van  die  Nederduitsch  Hervormde  Kerk  wat  nie  verenig 
het  nie,  wettige  voorsetting  was  van  die  oorspronklike  gemeente  en  dus  eie- 
naars  van  die  betrokke  kerklike  eiendomme. 

Dit  het  dan  vir  die  kerklike  eiendomme  in  Pretoria  ingehou  dat  geeneen  van 
die  drie  aanspraakmakers  werklik  ’n  sterk  saak  gehad  het  nie.  In  die  lig  van  die 
Hofuitspraak  moet  aanvaar  word  dat  nóg  die  verenigde  gemeente  van  ds. 
Bosman  nóg  die  Prokurasiegroep  hoegenaamd  enige  aanspraak  gehad  het. 
Die  oorspronklike  konsulentsgemeente  of  Witfontein  gemeente  het  waarskynlik 
die  sterkste  aanspraak  gehad  in  soverre  daar  by  die  gemeente  lidmate  van  die 
vroeëre  Nederduitsch  Hervormde  Gemeente  Pretoria,  wat  nie  verenig  het  nie, 
aangesluit  het.  Die  vraag  kan  egter  dan  nog  gestel  word  of  hulle  nie  deur 
aansluiting  by  'n  ander  gemeente,  al  was  dit  ook  van  dieselfde  kerk,  hulle 
aansprake  op  did  eiendomme  verbeur  het  nie.  Oor  die  vraag  sou  daar  egter 
nooit  'n  hofuitspraak  gevra  word  nie  omdat  al  drie  partye  gewillig  was  tot  ’n 
minnelike  skikking  va  die  eiendmskwessie.  Of  enige  van  die  drie  partye  ooit 
self  hierdie  probleem  raakgesien  het  en  juis  daarom  liewer  tot  'n  vreedsame 
skikking  bereid  was,  kon  nie  vasgestel  word  nie.  Die  vermoede  bestaan  dat  dit 
eerder  politieke  oorwegings  was  wat  'n  hofsaak  voorkom  het. 

Dat  al  die  partye  tot  'n  vreedsame  skikking  van  die  eiendomskwessie  bereid 
was,  het  nog  glad  nie  beteken  dat  die  saak  spoedig  afgehandel  is  nie.  Dit  sou 
nog  tot  diep  in  Julie  1899  duur  voordat  die  kwessie  gefinaliseer  sou  word.  Tot 
hierdie  vertraging  het  onenigheid  in  die  Hervormde  kringe  grootliks  bygedra. 
Om  allerlei  redes  het  die  ineensmelting  van  die  Nederduitsch  Hervormde  Ge- 
meente  pretoria  met  ds.  M.J.  Goddefroy  as  predikant  en  die  Prokurasiegroep, 
waarop  reeds  in  1894  besluit  is,  uitgebly.  Hierdie  vertraging  het  ds.  Bosman  en 
die  verenigde  gemeente  gepas.  Hulle  was  steeds  in  besit  van  die  eiendomme 
en  dit  het  hulle  ook  die  geleentheid  gegee  om  die  Prokurasiegroep  weer  te 
probeer  terug  kry  in  die  verenigde  gemeente.  Egter  sonder  sukses. 

Uiteindelik  het  al  die  partye  mekaar  gevind  en  is  die  Kerkplein  en  kerkgebou 
aan  die  Regering  van  die  Zuid-Afrikaansche  Republiek  verkoop.  Hoewel  Th. 
Lorentz  reeds  in  1897  ’n  aanbod  van  £60  000,00  (R1 20  000,00)  gemaak  het, 
was  die  finale  verkoopsom  aan  die  regering  £50  000,00  (R1 00  000,00).  Omdat 
die  oorspronklike  Nederduitsche  Hervormde  Gemeente  die  eienaar  van  die 
Kerkplein  was,  was  dit  ook  ’n  kommissie  van  Hervormde  Kerkraadslede,  naam- 
lik  ouderlinge  A.D.W.  Wolmarans,  L.A.F.H.  van  Wouw  en  B.C.  Lottering  en 
diakens  L.L.  Steyn  en  F.A  Smit  wat  op  6 Julie  1899  aan  die  Regering  transport 
gegee  het.  Uiteindelik  het  die  Kerkplein  in  1905,  nadat  die  kerkgebou  gesloop 
is,  die  eiendom  van  die  Stadsraad  van  Pretoria  geword.  Van  die  koopsom  het 
£12500,00  (R25  000,00)  na  die  Hervormde  Gemeente  en  £37  500,00 

(R75  000,00)  na  die  verenigde  gemeente  gegaan,  terwyl  die  verenigde  ge- 
meente  nog  'n  blok  van  vier  eerwe  aan  die  Nederduitsch  Hervormde  gemeente 
moes  gee.  Die  verenigde  gemeente  het  egter  nog  die  kerkgebou  op  Kerkplein 
bly  gebruik  tot  in  1904  met  die  inwydng  aan  die  kerkgebou  op  die  hoek  van 
Vermeulen-  en  Koch-  (later  Bosman-)  straat. 

DIE  KERKGEBOU  VAN  DIE  KONSULENTSGEMEENTE 
Behalwe  vir  'n  tydelike  en  beslis  ondoelmatige  geboutjie  te  Renosterpoort  het 
die  gemeente  vir  die  eerste  vyftien  jaar  van  sy  bestaan  nie  oor  'n  eie  kerkgebou 
beskik  nie.  Die  gemeente  het  trouens  vir  baie  jare  selfs  geen  vaste  erediens- 
plek  gehad  nie  en  daar  is  op  verskillende  plekke  in  die  gemeente  byeenge- 
kom.  Hierdie  toedrag  van  sake  het  as  oorsaak  gehad  die  gedagte  dat  die 
konsulentsgemeente  net  ’n  tydelike  bestaan  souhê.  Die  bedoeling  was  aan- 
vanklik  dat  sodra  die  probleme  verdwyn  het,  die  konsulentsgemeente  weer 
met  die  gemeente  Pretoria  sou  verenig.  Die  aftrede  van  ds.  Begemann  het  nie 
die  probleme  laat  verdwyn  nie  en  die  koms  van  ds.  Bosman  het  nuwe  pro- 
bleme  geskep  met  die  gevolg  dat  die  ineensmelting  nie  alleen  uitgebly  het  nie 
maar  dat  die  gedagte  gaandeweg  begin  posvat  en  groei  het  om  'n  eie  predi- 
kant  te  beroep  en  'n  eie  kerkgebou  op  te  rig. 

Vanaf  1875  het  die  gemeente  wel  net  twee  vaste  kerkplekke  gehad  tewete 
Renosterpoort  en  Witfontein,  die  plaas  van  ouderling  M.J.  Prinsloo.  Vanweë  die 
politieke  onstuimigheid  vanaf  1877  met  die  anneksasie  van  die  Zuid-Afri- 
kaansche  Republiek  deur  Engeland  en  die  daaropvolgende  eerste  Vryheids- 
oorlog,  sou  dit  tot  1881  duur  voordat  die  oprigting  van  'n  eie  kerkgebou  ter 
hand  geneem  sou  kon  word.  Tydens  die  gebruiklike  Nagmaalsviering  onder 
leiding  van  die  konsulent,  ds.  G.W.  Smit,  wat  van  4 tot  6 November  1881  gehou 
is,  het  die  gemeente  die  besluit  geneem  om  "eene  kerk  te  laten  maken  van  zink 
groot  60X25  voet  met  eene  vlerk  van  30X25  voet."  Oor  die  plek  waar  die  kerk- 
gebou  opgerig  sou  word,  is  voorlopig  nie  eenstemmigheid  bereik  nie.  Intussen 
is  aan  ds.  Smit  opdrag  gegee  om  by  S.  Wimmer,  'n  timmerman  van  Middel- 
burg,  vas  te  stel  wat  die  koste  van  oprigting  van  die  beoogde  gebou  sou  wees. 

Uiteindelik  is  op  die  kerkraadsvergadering  van  24  April  1882  ’n  kontrak 
gesluit  met  'n  kontrakteur  en  is  die  finale  plek  van  oprigting  ook  bepaal.  Met  'n 
sekere  W.  Hodgson  is  ’n  kontrak  aangegaan  vir  die  oprigting  van  die  gebou  ten 
bedrae  van  £620  (R1  240,00).  Of  die  genoemde  Wemmer  ook  nog  by  die  saak 
betrokke  was,  is  onbekend.  Die  plek  van  oprigting  sou  die  plaas  Witfontein 
wees,  nadat  met  die  eienaar  soos  volg  ooreen  gekom  is: 

“De  Heer  M.J.  Prinsloo  staat  af  tot  opbouw  van  de  Kerk  eeue  strook 
gronds  groot  125  treden  in  het  vierkant  gelegene  aan  de  Oostzyde  van 
die  woningen  zoaals  op  heden  aangewezen  door  hem  aan  de  Kerkraad, 
waarmede  uitsluitend  bedoeld  wordt  de  Consulent  Gemeente  van  Pre- 
toria,  met  uitspanning  in  de  nabyheid  der  kerk,  weiveld,  zuiping  en 
drinkwater  voor  mensch  en  vee,  by  gelegenheid  van  kerktijden,  zullende 
de  Kerkraad  het  regt  hebben,  indien  sulks  nodig  geoordeeld  wordt,  op 
gezegd  stuk  grond  eene  woning  te  kunnen  bouwen.  Verder  wordt  door 
den  eigenaar  van  de  plaats,  of  derzelfs  opvolgers,  aan  den  kerkeraad 
het  regt  toegekend  om  te  eeniger  tyd  het  kerkgebouw,  en  indien  er  een 
woonhuis  bygebouwd  mogt  zijn,  dit  alles  of  te  breken,  wegtenemen  en 
maar  eene  andere  plaats  te  vervoeren.". 

As  boukommissie  is  benoem  P.J.  Muller,  J.J.  Prinsloo,  D.S.  Prinsloo,  M. 
Grobbler,  C.  Vermaak  jr,  R.P.  van  Staden,  W.  de  Beer  en  S.  Riekert. 

Met  bouwerk  is  dadelik  ’n  aanvang  gemaak  en  so  vinnig  is  daar  gevorder 
dat  18  November  1882  as  inwydingsdatum  bepaal  kon  word.  Tot  inwyding  op 
die  betrokke  datum  het  dit  nie  gekom  nie  omdat  baie  lidmate  vir  die  oorlog  teen 
Mapog  op  kommando  moes  gaan.  Oor  die  presiese  datum  waarop  die  inwy- 
ding  uiteindelik  wel  plaasgevind  het,  bestaan  daar  baie  onduidelikheid.  Dit  wil 
voorkom  of  die  gebou  reeds  gedurende  November  1882  gereed  was.  Aan  die 


22 


ander  kant  is  die  hoeksteen  blykbaar  eers  op  3 November  1883  deur  ds.  N.J. 
van  Warmeloo  gelê  en  het  die  formele  inwyding  nog  later  en  wel  in  April  1884 
plaasgevind.  Ook  hierdie  laasgenoemde  plegtigheid  is  blykbaar  deur  ds.  Van 
Warmelo,  as  waarnemende  konsulent,  behartig. 

Op  die  kerkgebou  tussen  die  voltooiing  en  die  inwyding  wel  vir  eredienste 
gebruik  is,  is  nie  duidelik  nie  maar  wel  waarskynlik. 

Hoewel  dit  net  'n  sinkgebou  was,  was  dit  tog  'n  netjiese  en  indrukwekkende 
gebou  met  'n  sierlike  torinkie  op  die  punt  waar  die  dak  van  die  vlerkgedeelte  by 
die  van  die  saalgedeelte  aangesluit  het.  Die  gebou  het  groot  opgewondenheid 
en  dankbaarheid  in  die  gemeente  opgewek.  Dit  was  vir  hulle  ’n  belangrike  stap 
in  die  rigting  van  volkome  selfstandigheid.  Nie  alleen  was  daar  nou  'n  behoor- 
like  kerkgebou  nie,  maar  die  grond  was  ook  beskikbaar  vir  die  oprigting  van  ’n 
pastorie.  Die  verloop  van  die  geskiedenis  het  egter  meegebring  dat  die  ge- 
meente  sy  selfstandigheid  op  'n  ander  wyse  gerealiseer  het  as  wat  verwag  is. 

Min  of  meer  gelyktydig  met  die  oprigting  van  die  kerkgebou  te  Witfontein  is 
die  onderhandelinge  met  die  oog  op  kerkvereniging  gevoer  en  afgehandel.  Dit 
was  juis  hierdie  kerkvereniging  en  die  afloop  daarvan  wat  op  die  lang  duur  tot 
gevolg  gehad  het  dat  die  sinkgebou  op  Witfontein  bekend  geword  het  as  die 
“arke  Noachs"  van  die  Nederduitsch  Hervormde  Kerk.  Want  nie  alleen  was  die 
kerkgebou  die  getuie  van  die  belangrike  besluite  van  kerkraad  en  gemeente 
om  die  bepaalde  Nederduitsch  Hervormde  Kerk.  Want  nie  alleen  was  die  kerk- 
gebou  die  getuie  van  die  belangrike  besluite  van  kerkraad  en  gemeente  om 
die  bepaalde  Nederduitsch  Hervormde  Gemeente  te  handhaaf  en  daarmee 
inderdaad  die  Nederduitsch  Hervormde  Kerk  nie,  maar  ook  was  dit  die  anker- 
punt  vir  die  duisende  Hervormde  lidmate  oor  die  hele  land  wat  me  wou  verenig 
nie.  Omdat  hulle  kerkrade  in  geheel  of  gedeeltelik  verenig  het,  het  dit  hulle 
sonder  leiers  gelaat  en  bowendien  het  hulle  eiendomme  in  vreemde  hande 
beland.  Die  Nederduitsch  Hervormde  Gemeente  van  Pretoria,  soos  die  voor- 
malige  konsulentsgemeente  nou  bekend  gestaan  het,  met  die  kerkgebou  te 
Witfontein,  het  nou  inderdaad,  menslik  gesproke,  die  behouer  van  die  Neder- 
duitsch  Hervormde  Kerk  geword. 

In  hierdie  sinkgebou  het  die  kerkrade  van  Pretoria,  Standerton, 
Trichardsfontein  en  Middelburg  op  3 Januarie  1887  ses  blanko  beroepsbriewe 
na  Nederland  gestuur  om  ’n  predikant  vandaar  te  bekom.  Jonkheer  dr  Bee- 
laerts  van  Blokland,  die  gesant  van  die  Zuid-Afrikaansche  Republiek  in  Eu- 
ropa,  het  namens  die  drieledige  kombinasie  opgetree  en  ds  M.J.  Godefroy, 
predikant  van  die  Nederlandse  Hervormde  Gemeente  Achluim  Hitzum,  was 
gewillig  om  die  beroep  te  aanvaar.  Die  kerkgebou  kon  op  30  September  1887 
plie  getuie  wees  van  die  bevestiging  van  ds.  Goddefroy. 

Dit  was  ’n  groot,  dankbare  en  blye  skare  Hervormde  lidmate  wat  die  geleent- 
heid  op  Witfontein  meegemaak  het.  Daar  was  nie  alleen  lidmate  van  Pretoria 
gemeente  nie,  maar  talle  verteenwoordigers  en  belangstellendes  van  ander 
gemeentes  was  ook  teenwoordig.  Hulle  blye  dankbaarheid  was  begryplik  want 
nie  alleen  het  die  Nederduitsch  Hervormde  Kerk  behoue  gebly  nie,  maar  ook 
was  daar  nou  weer  'n  eie  predikant  wat  die  leiding  op  hom  kon  neem. 

Die  bevestiging  van  ds.  Goddefroy  is  waargeneem  deur  ouderling  C.J.  Jou- 
bert  in  opdrag  van  die  kerkraad.  Dit  het  sterk  herhinner  aan  die  bevestiging 
van  ds.  Van  der  Hoff  in  1853  deur  ouderling  F.G.  Wolmarans.  Ds.  Goddefroy 
het  self  die  verrigtinge  geopen  deur  'n  gebed  en  die  lees  van  gepaste  Skrifge- 
deelte.  Daarna  het  hy  die  kansel  verlaat  en  voor  ouderling  Joubert,  wat  naas 
die  kansel  gestaan  het,  sy  plek  ingeneem  vir  die  aanhoor  van  die  formulier  vir 
die  bevestiging  van  predikante.  Ouderling  Joubert  het  op  sy  beurt  eers  'n 
toespraak  gehou.  Nadat  hy  op  die  gewone  wyse  genatwoord  het,  het  hy  weer 
die  kansel  bestyg  en  sy  intreepreek  gelewer  met  2 Korinthe  4:5  as  teks:  Vanaf 
die  kansel  wat  gemaak  is  deur  Andries  Gerhardus  Velthuizen,  oorgrootvader 
van  ds.  G.C.  Velthuizen,  sou  Goddefroy  tot  in  1 905  nog  talle  kere  die  Evangelie 
verkondig  en  in  die  kerkgebou  die  sakramente  bedien. 

In  die  jaar  1905  is  die  sinkgebou  op  witfontein  afgebreek  en  na  die  pasge- 


stigte  Erasmusdorp,  later  Bronkhorstspruit,  verskuif  waar  dit  op  10  Desember 
1 905  onder  blyke  van  groot  belangstelling  ingewy  is.  Wat  van  die  oorspronklike 
hoeksteen  geword  het,  is  onbekend  maar  ouderling  A.D.W.  Wolmarans  het  op 
3 Augustus  1905  'n  nuwe  hoeksteun  gelê.  Uiteindelik  is  die  sinkkerkgebou  in 
1913  finaal  gesloop,  na  die  inwyding  van  'n  sierlike  kerkgebou  op  Bronkhorst- 
spruit.  Al  wat  nog  vandag  van  die  sinkgebou  sigbaar  oorgebly  het,  is  die 
klipfondamente  te  Witfontein  en  van  die  inhoud  is  die  kansel  nog  in  die  S.P. 
Engelbrecht  Museum  te  sien. 

Die  voormalige  konsuientsgemeente  se  getalle  het  na  die  beslissing  om  die 
Nederduitsch  Hervormde  Kerk  te  handhaaf  vinnig  gegroei.  Dit  was  nie  toe  te 
skryf  aan  n natuurlike  aanwas  nie,  maar  aan  groot  getalle  lidmate  van  die 
voormalige  Nederduitsch  Hervormde  Gemeente  Pretoria  van  ds.  Bosman,  wat 
nie  met  die  kerkvereniging  wou  meegaan  nie.  Die  gevolg  was  dat  daar  nog 
twee  ander  kerkgeboue  ook  opgerig  is. 

Die  eerste  was  te  Renosterpoort  Blykbaar  is  daar  reeds  in  1872  ’n  tydelike 
geboutjie  daar  opgerig  waarin  kerk  gehou  is.  Teen  1881  het  daar  ook  stemme 
op  gegaan  dat  ’n  nuwer  kerkgebou  daar  opgerig  moes  word.  Op  daardie 
stadium  is  egter  aan  die  oprigting  van  die  sink-kerk  te  Witfontein  voorrang 
gegee.  Teen  1888  is  die  ruimer  gebou  toe  wel  opgerig  op  ’n  deel  van  die  plaas 
Rietfontein  van  ’n  W.  de  Beer  in  die  wyk  Renosterpoort.  Die  indruk  kan  uit  die 
kerkraadsnotules  van  na  1884  afgelei  word  dat  daar  'n  baie  sterk  gedagte 
bestaan  het  om  die  kerkplek  by  Renosterpoort  as  'n  dorp  uit  te  gee  met  die 
naam  Vredenburg.  Die  kerkgebou  wat  min  of  meer  dieselfde  vorm  as  die  sink- 
gebou  gehad  het  is  egter  van  steen  gebou.  Die  gebou  staan  steeds,  maar  dien 
as  ’n  stoor. 

Die  tweede  gebou  is  in  Pretoria  self  opgerig.  In  die  dorp  self  was  daar  soveel 
lidmate  wat  nie  saam  met  Ds.  Bosman  wou  verenig  nie  en  hulle  by  die  voorma- 
lige  konsulentsgemeente  aangesluit  het,  dat  ’n  kerkgebou  ook  daar  nodig 
geword  het  By  sy  aankoms  in  Pretoria  het  ds.  Goddefroy  aanvanklik  kerk 
gehou  in  die  skoolgebou  van  meester  Wessel  Louis.  Teen  1889  is  'n  saaltipe 
kerkgebou  op  die  hoek  van  Minnaar-  en  Mark  (die  huidige  Paul  Kruger)  strate 
opgerig.  Hierdie  kerkgeboutjie  het  bekend  gestaan  as  die  “hulpkerk”  en  het  ’n 
mooi  voorgewel  gehad.  Die  grond  waar  die  hulpkerk  opgerig  is,  is  van  die 
regering  van  die  Zuid-Afrikaansche  Republiek  bekom  en  het  die  hele  blok 
tussen  Minnaar-,  Visagë-,  Mark-  (Paul  Kruger-)en  Koch-  (Bosman-)  strate  be- 
slaan.Dit  wil  sê  dieselfde  terrein  waar  die  huidige  stadsaal  van  Pretoria  op 
staan.  Waar  die  hulpkerk  op  die  suid-oostelike  hoek  van  die  grond  gestaan  het, 
daar  is  'n  pastorie  vir  ds  Goddefroy  opgerig  op  die  noord-oostelike  hoek 
aangrensend  aan  Mark-  en  Visagêstrate.  Tussen  die  hulpkerk  en  die  pastorie 
was  die  pastorietuine  waar  groente  verbou  is  wat  natgelei  is  uit  die  watervoor 
wat  al  langs  Markstraat  in  die  rigting  van  Kerkplein  geloop  het.  Dit  is  die  gebied 
waar  die  Standbeelde  van  A.W.J.  en  M.W.  Pretorius  huidiglik  voor  die  Stadsaal 
van  Pretoria  staan.  Die  hulpkerk  sou  diens  doen  vir  die  gemeente  tot  met  die 
inwyding  van  die  kerkgebou  in  Du  Toitstraat  in  1905.  Daarna  is  die  hulpkerk 
verkoop  en  omskep  in  Tivoli  Teater  wat  later  gesloop  is. 

Hoewel  die  besit-  en  gebruikreg  van  die  kerkgebou  op  Kerkplein  die  ge- 
meente  ontsê  is,  het  die  gemeente  tog  oor  die  drie  genoemde  kerkgeboue 
beskik  vir  gereelde  eredienste  Verbonde  aan  die  kerkgeboue  is  dkwels  ver- 
wys  na  Witfontein,  Renosterpoort  en  dan  die  dorp  self  as  afdelings  van  die 
gemeente  Pretoria.  Mettertyd  sou  die  gebiede  Witfontein  en  Renosterpoort 
natuurlikerwyse  die  gemeente  Bronkhorstspruit  vorm. 

Ongelukkig  kon  die  Nederduitsch  Hervormde  Gemeente  onder  Ds.  Godde- 
froy  en  die  Prokurasiegroep  om  verskillende  redes  mekaar  nie  vind  nie.  Selfs 
toe  die  Nederduitsch  Hervormde  Kerk  en  al  die  Prokurasiegemeentes  in  1894 
weer  saamgesmelt  het,  het  die  twee  Hervormde  gemeentes  in  Pretoria  nog 
afsonderlik  bly  voortbestaan.  Wantroue  oor  en  weer  en  botsings  tussen  die 
leierspersoonlikhede  het  hierin  ’n  belangrike  rol  gespeel  en  soms  was  die 


gesindhede  en  optrede  teenoor  mekaar  nie  baie  broederlik  nie.  Eers  na  die 
Tweede  Vryheidsoorlog  het  die  ineensmelting  uiteindelik  wel  deurgegaan. 


DIE  KERKGEBOU  IN  DU  TOITSTRAAT  25  FEBRUARIE  1905 


Die  preekstoel  van  huidige 
kerkgebou. 


Die  oorlog  van  1899-1902  het  volk  en  kerk  in  die  twee  Boere-Republieke  hard 
getref.  Veral  die  Nederduitsch  Hervormde  Kerk  en  sy  lidmate  het  swaar  gely. 

Ook  die  gemeente  Pretoria  in  die  besonder  moes  ervaar  dat  talle  lidmate  ge- 
sneuwel  het  of  totaal  verarm  is  en  dat  die  gemeentelike  organisasie  self  ernstig 
ontwrig  geraak  het.  Ds.  Goddefroy  wat  in  1901  as  krygsgevangene  na  Trichi- 
nopoly  weggevoer  is,  het  eers  teen  die  middel  van  1903  na  Pretoria  terugge- 
keer  Die  ander  predikant  van  die  kombinasie  Pretoria-Middelburg-Standerton, 

Ds.  J.  Beijer,  wat  kort  voor  die  oorlog  daar  bevestig  is,  het  na  Nederland 
teruggekeer.  25 


Gedurende  die  lang  afwesigheid  van  Goddefroy  is  onder  invloed  en  onder 
leiding  van  ouderling  A.D.W.  Wolmarans  ’n  ineensmelting  bewerkstellig  tussen 
die  Nederduitsch  Hervormde  Gemeente  Pretoria  en  die  Prokurasie  gemeente. 
Dit  was  wel  belangrik  dat  die  twee  gemeentes  sou  saamsmelt  maar  ongelukkig 
het  die  ineensmelting  bittere  ongelukkighede  tot  gevolg  gehad.  Hoewel  Ds. 
Goddefroy  ook  skuld  gehad  het  daaraan  dat  die  ineensmelting  vertraag  is,  is 
hy  by  die  uiteindelike  ineensmelting,  wat  in  sy  afwesigheid  geskied  het,  op  so 
’n  wyse  behandel  dat  die  verhouding  tussen  hom  en  die  kerkraad  permanent 
vertroebel  sou  bly.  Uiteindelik  het  Goddefroy  se  aanvaarding  van  ’n  beroep  na 
die  gemeente  Middelburg  in  1905  'n  einde  gebring  aan  die  onaangenaam- 
hede. 

Na  die  ineensmelting  van  die  twee  gemeentes  was  een  van  die  belangrikste 
take  waaraan  die  kerkraad  aandag  gegee  het,  die  oprigting  van  ’n  nuwe  kerk- 
gebou.  Die  inisiatiefnemer  en  dryfkrag  by  hierdie  onderneming  was  ouderling 
A.D.W.  Wolmarans.  Hy  het  duidelik  besef  dat  ’n  nuwe  sierlike  kerkgebou  veel 
sou  bydra  dat  die  verslae  en  verarmde  gemeente  sy  selfrespek  en  selfvertroue 
sou  terugwen.  Deur  die  oprigting  van  ’n  nuwe  kerkgebou  het  die  gemeente 
bevestig  dat  sy  toekomsvisie  nie  deur  die  oorlog  vernietig  is  nie.  Gelukkig  kon 
die  nodige  fondse  gevind  word,  onder  andere  uit  die  gelde  wat  ontvang  is  by 
die  verkoop  van  Kerkplein  en  ander  eiendomme. 

As  argitekte  is  die  here  Kraan  en  Weijers  aangewys,  terwyl  G.J.  Dorlas  die 
bouaannemer  was.  Dorlas  was  ook  verantwoordelik  vir  die  ontwerp  en  die 
maak  van  die  preekstoel.  Die  houtsneewerk  aan  die  preekstoel  is  egter  deur 
die  bekende  beeldhouer  Anton  van  Wouw  gedoen.  Die  kerkgebou  is  ontwerp 
in  die  Hollands-Renaissance-styl  en  is  opgerig  op  vier  erwe  aan  Kerk,  Du  Toit- 
en  Vermeulenstrate. 

Op  18  Julie  1904  kon  die  gemeente  vir  die  plegtigheid  van  die  hoeksteen- 
legging,  wat  deur  generaal  Louis  Botha  waargeneem  is,  vergader.  Sewe 
maande  later  was  die  kerkgebou  gereed  om  op  25  Februarie  1905  ingewy  te 
word.  Die  indrukwekkende  wydingsrederede  is  gelewer  deur  Prof.  P.J.  Muller 
wat  in  1904  as  tweede  predikant  van  die  gemeente  uit  Nederland  gekom  het. 
Sy  teks  by  die  geleentheid  was  Openbaring  21:5:  “Zie,  Ik  maak  alle  dingen 
nieuw."  Muller  het  sy  rede  afgesluit  met  die  bede: 

"Heer,  onze  God!  wij  smeeken  U in  dit  nieuwe  bedehuis,  dat  Uw  Uwe 
liefde  en  trauw  ons  schenk,  dat  als  gij  alle  dingen  nieuw  gemaakt  hebt, 
in  het  nieuw  Jerusalem  geen  van  ons  ontbreken  Zal,  die  thans  handen 
en  harten  omhoog  heffen  tot  U ! ” 


Behalwe  prof.  Muller  se  preek  en  gelukwense  van  verskeie  instansies  en  lig- 
game,  het  ds.  A.J.  Begemann  ook  nog  ’n  toespraak  gehou.  Hoewel  Goddefroy 
reeds  op  19  Februarie  1905  van  die  gemeente  afskeid  geneem  het,  het  hy  tog 
ook  nog  aan  die  verrigtinge  deelgehad. 

Teen  die  oostemuur  is  'n  gedenksteen  aangebring  ter  gedagtenis  aan 
Nederlanders  en  oud-Nederlanders  wat  tydens  die  Tweede  Vryheidsoorlog 
gesterf  het.  Onder  die  name  wat  op  die  steen  aangebring  is  word  ook  die  naam 
gevind  van  C.V.  van  Gogh,  ’n  broer  van  die  bekende  skilder  Vincent  van  Gogh. 
Op  26  September  1954  het  prins  Bernhard  van  die  Nederlande,  tydens  ’n 
besoek  aan  Suid-Afrika,  by  die  gedenkplaat  'n  krans  gelê. 

Met  die  inwyding  van  die  kerkgebou  het  ’n  lank  gekoesterde  ideaal  van  die 
gemeente  in  vervulling  gegaan.  Die  gemeente  het  veronreg  gevoel  dat  die 
besit-  en  gebruikreg  van  die  kerkgebou  op  die  Kerkplein,  wat  op  naam  van  die 
Nederduitsch  Hervormde  Kerk  geregistreer  was,  hom  ontsê  is.  Daarom  het 
nog  altyd  by  die  gemeente  die  oortuiging  bestaan  dat  die  “hulpkerk"  slegs  as 
'n  tussentydse  kerkplek  gegeld  het  waarmee  die  gemeente  onder  die  omstan- 
dighede  maar  tevrede  mee  moes  wees.  Dat  die  oprigting  van  die  “Nieuwe 
Kerk"  onder  die  omstandighede  tog  aangepak  is,  getuig  wel  van  geloofsmoed. 
Volkome  tereg  het  prof.  Muller  in  sy  preek  daarna  verwys: 


“Het  getuigt  van  geloof,  dat  in  die  moeilijke  dagen,  die  wij  thans  te 
dcorworstellen  hebben,  nietemin  een  nieuw  bedehuis  door  haar  gesticht 
is." 

Hierdie  nuwe  kerkgebou  was  vir  die  gemeente  'n  anker-  en  steunpunt  in  die 
moeilike  jare  van  heropbou  wat  na  die  Tweede  Vryheidsoorlog  gevolg  het.  Dit 
het  baie  daartoe  bygedra  om  die  gemeente  die  knou  van  die  mislukte  kerkver- 
eniging  en  die  skok  van  die  oorlog  te  laat  verwerk  en  te  bowe  te  kom.  Die 
kerkgebou  kon  daarom  die  getuie  wees  van  bestendige  groei  en  vooruitgang. 
In  hierdie  feesjaar  1980  kan  die  kerkgebou  die  getuie  wees  dat  nie  alleen  talle 
gemeentes  van  die  oorspronklike  gemeente  Pretoria  afgestig  het  nie,  maar  dat 
die  stad  Pretoria  self  soveel  gemeentes  en  kerkgeboue  verrys  het  dat  hulle  in 
vier  ringsvergaderings  verdeel  is.  Die  kerkgebou  is  ook  die  getuie  dat  die 
gemeente  oor  die  jare  'n  karakterverandering  ondergaan  het.  Die  gemeente 
het  ’n  tipiese  middestad  gemeente  geword  met  die  omstandighede  en  pro- 
bleme  wat  eie  is  aan  so  'n  gemeente.  Die  belangrikste  van  alles  egter  is  die  feit 
dat  die  kerkgebou  steeds  die  getuie  kan  wees  dat  die  Evangelie  van  Jesus 
Christus  steeds  Sondag  vir  Sondag  van  sy  kansel  af  klink.  Dit  het  die  kerkge- 
bou  ook  die  getuie  gemaak  van  ’n  hele  aantal  predikante  wat  vanaf  1905  as 
bedienaars  van  die  Woord  in  die  gemeente  werksaam  was: 

Prof.  P.J.  Muller  1904-1909 

Ds.  C.J.L.  Ruysch  van  Dugteren  1 808-191 1 

Prof.  J.H.J.A.  Greyvenstein  1914-191 7 

Dr.  H.D.  van  Broekhuizen  191 7-1925 

Ds.  S.  Vermooten  1 926-1 949 

Prof.  ds.  C.H.  Rautenbach  1930-1 934  (ashulp) 

Prof.  P.S.  Dreyer  1 944-1 945  (as  hulp) 

Prof.  E.S.  Muller  1949-1 952 
Prof.  S.P.J.J.  van  Rensburg  1950-1963 
Ds.  P.M.Smith  1952-1967 
Prof.  J.P.  Oberholzer  1963-1965 
Ds.  H.N.  Botha  1965-1966. 


Hoeksteenlegging  Ned.  Herv.  Kerk 
Pretoria  (1904) 

Voorste  ry  (v.l.n.r.):  Oud/  J.J. 
Prinsloo,  J Burger,  Ds.  M.J. 
Goddefroy,  Prof.  D.P.J.  Muller, 

Gen.  L.  Botha,  oudl.  A.D.W. 
Wolmarans. 

Agterste  ry  (v.l.n.r.):  Oudl.  W. 
Basson  Hendelberg;  diaken  J.  H. 
de  Loor,  oudl.  N.  M.  Prinsloo,  oudf 
W.  van  Mauren,  oudl.  L.L.  Steen, 
oudl.  Frans  Smit. 


Tans  beskik  die  gemeente  oor  die  dienste  van  Ds.  F.  du  C.  Labuschagne 
vanaf  1966  en  Ds.  E.C.B.  Kotze  vanaf  1969,  terwyl  ’n  derde  predikantsstand- 
plaas  geskep  is  en  hopelik  spoedig  gevul  sal  wees.  Ds.  P.M.  Smith  wat  vanaf 
1967  kompilator  van  die  kerklike  publikasies  en  beriggewing  is,  was  nog  feitlik 
deurentyd  aan  die  gemeente  as  ’n  hulp  verbonde.  Dit  is  ook  opvallend  dat  nie 


minder  nie  as  vyf  van  die  vroeëre  predikante  van  die  gemeente  ook  hoogle- 
raars  geword  het,  terwyl  Prof.  Muller  vroeër  hoogleraar  was  en  ook  tydens  sy 
ampsbediening  in  Pretoria  die  eerste  twee  plaaslik  opgeleide  predikante  vir 
die  Nederduitsche  Hervormde  Kerk  gelewer  het  in  die  persone  van  di.  J.J. 
Prinslooen  J.J.  Kuhn. 

Behalwe  van  die  engere  gemeentegeskiedenis  was  die  kerkgebou  van  du 
Toitstraat  ook  die  getuie  van  die  fenomenale  groei  van  die  Nederduitsch  Her- 
vormde  Kerk  na  die  Tweede  Vryheidsoorlog.  Vanaf  die  inwyding  tot  in  1957 
was  die  kerkgebou,  op  enkele  uitsonderings  na,  die  vergaderplek  vir  die  Alge- 
mene  Kerkvergadering  van  die  Nederduitsch  Hervormde  Kerk.  Op  die  wyse 
was  die  kerkgebou  ook  die  getuie  van  talle  belangrike  beslissings  wat  al  deur 
die  Algemene  Kerkvergaderings  geneem  moes  word.  En  van  aie  belang- 
rikstes,  wat  tot  vandag  sy  vrugte  in  die  kerk  lewer,  was  die  besluit  om  met  'n  eie 
teologiese  opleiding  te  begin.  Die  opleiding  wat  aan  die  Universiteit  van  Pre- 
toria  gevestig  is,  het  sedert  sy  ontstaan  in  1917  reeds  weer  as  300  predikante 
opgelewer.  Vir  die  opbou,  groei  en  vooruitgang  van  die  Kerk  was  dit  van  on- 
skatbare  waarde. 

Dit  is  goed  dat  hierdie  kerkgebou  op  14  Maart  1980  in  die  Staatskoerant  tot 
nasionale  gedenkwaardigheid  verklaar  is.  Saam  met  die  Paul  Kruger  kerk  in 
Kerkstraat-Wes  (Gereformeerde  - opgerig  1897)  en  die  kerk  in  Bosmanstraat 
(Ned.  Ger.  -opgerig  1904)  vorm  die  Du  Toitstraat  kerk  'n  belangrike  historiese 
en  argitektoriese  drietal.  Almal  simbole  van  die  kerklike  ontwikkeling  in  Trans- 
vaal. 


Op  27  November  1869  is  'n  tweede  Hervormde  gemeente  m die  distrik 
Pretoria  gestig.  Dit  was  nie  ’n  afstigting  in  die  gewone  sin  van  die  woord 
nie.  Nie  alleen  die  merkwaardige  ontstaan  van  die  gemeente  nie  maar 
ook  die  rol  wat  die  gemeente  in  ons  kerklike  geskiedenis  gespeel  het,  maak  dit 
die  moeite  werd  om  weer  iets  oor  hierdie  gemeente  te  sê. 

Die  ontstaan  van  die  Konsulentsgemeente  het  saamgehang  met  probleme 
wat  rondom  die  persoon  en  werk  van  Ds.  A.J.  Begemann,  die  eerste  predikant 
van  die  gemeente,  ontstaan  het. 

Ds.  Adriaan  Jacob  Begemann,  gebore  15  Junie  1831  te  Dongen  in  Neder- 
land,  het  in  1860  na  Suid-Afrika  gekom  in  antwoord  op  'n  beroep  van  die 
gemeente  Pretoria.  Hy,  saam  met  Ds.  G.W.  Smits  wat  na  Rustenburg  gegaan 
het,  het  in  daardie  tyd  uit  Holland  na  Transvaal  gekom  en  in  Januarie  1861  is  hy 
as  eerste  predikant  van  Pretoria  bevestig.  Hoewel  hy  as  'n  goeie  prediker  en  as 
'n  streng  en  nougesette  predikant  beskryf  word,  was  dit  betreklik  gou  duidelik 
dat  hy  en  sy  gemeente  mekaar  nie  kon  vind  nie.  Dit  is  vir  ’n  groot  deel  veroor- 
saak  deur  sy  enigsins  eiesinnige  optrede.  So  het  hy  byvoorbeeld  tydens  die 
“burgeroorlog"  van  1864  botweg  geweier  tydens  'n  Nagmaalsviering  ook  kin- 

Ds.  C.  1/1/  du  Toit,  gebore  op 
21.2. 1842  het  op  'n  keer  gesê:  "Ek 
is  in  1842  gedoop  in  die  Kaapse 
Kerk  toe  die  naam  nog 
Nederduitsch  Hervormd  was. " Van 
1891  tot  1903,  terwyl  hy  sedert 
1883  predikant  van  die  Ned  Herv. 
Gemeente,  Potchefstroom  was.  het 
hy  een  afdeling  van  die  Pretoria- 
gemeente  as  konsulent  bedlen  en 
In  hierdie  hoedanigheid  ’n 
belangrike  rol  gespeel. 

Kmdt.  Satmon  Prinsloo,  van  die 
plaas  Vlakfontein,  digby  Witfontein, 
wat  'n  belangrike  aandeel  gehad 
het  in  die  totstandkoming  van  die 
Konsulentsgemeente  van  Pretoria. 


ders  te  doop  vanweë  "de  toestand  van  ongevoeligheid,  lauwheid  of 
levensloosheid  van  de  Gemeente  en  Kerkeraad  van  Pretoria."  Ds.  Begemann 
wou  hierdeur  die  gemeente  tot  nadenke  stem  maar  dit  het  die  gemeentelede 
net  ongeduldig  gemaak. 

Daarby  het  hy,  ondanks  die  feit  dat  die  Reglement  van  Orde  van  die  Volks- 
raad  bepaal  het  dat  die  eerste  sitting  van  dié  liggaam  deur  ’n  Hervormde 
predikant  met  gebed  geopen  moes  word,  in  Februarie  1864  en  Junie  1865 
nagelaat  om  dié  plig  wat  op  hom  gerus  het  uit  te  voer.  Hoewel  hy  ook  daaroor 
berispe  is  deur  die  Kommissie  van  die  Algemene  Kerkvergadering,  het  dit  'n 
deel  van  die  gemeente  onder  leiding  van  Komdt.  Salomon  Prinsloo  van  hom 
vervreem. 

Dit  was  veral  in  die  wyk  Elandsrivier,  die  gebied  oos  van  Pretoria,  waar  die 
beswaardes  gewoon  het.  Hulle  is  onder  andere  gelei  deur  manne  soos  Kom- 
mandant  S.T.  Prinsloo.  Die  gevoel  teen  Ds.  Begemann  was  van  so  'n  aard  dat 
hierdie  groep  gevra  het  om  hulle  te  mag  onttrek  van  die  bediening  van  Ds. 
Begemann. 

In  1868  het  die  ontevredenheid  verder  vaart  gekry  as  Ds.  Begemann  op 
uitnodiging  die  nuwe  Vrymesselaarslosie  wat  in  Pretoria  gebou  is,  met  ’n 
gebed  gaan  open.  Dit  het  soveel  misnoë  veroorsaak  dat  ook  ander  gemeente- 
3°  lede  wat  nié  tot  die  wyk  Elandsrivier  behoort  het,  daaroor  gekla  het.  Ds.  Bege- 


mann  het  in  sy  verweer  voor  die  Kommissie  van  die  Algemene  Kerkvergade- 
ring  daarop  gewys  dat  as  hy  nié  ’n  gebed  doen  nie,  soos  in  die  geval  van  die 
Volksraad,  is  die  mense  ontevrede.  As  hy  wel  'n  gebed  doen,  soos  in  die  geval 
van  die  Vrymesselaarslosie,  dan  is  die  mense  óók  ontevrede!  Dié  saak  toon 
egter  aan  dat  Ds.  Begemann  nie  die  gawe  van  onderskeid  gehad  het  nie  en 
daarom  ook  die  vertroue  van  baie  lidmate  verloor  het. 

In  1868  is  die  Kommissie  van  die  Algemene  Kerkvergadering  gekonfronteer 
met  ’n  drietal  versoekskrifte,  onderteken  deur  69  lidmate,  waar  gevra  is  dat 
hulle  ’n  eie  gemeente  wil  vorm  omdat  hulle  ds.  Begemann  nié  meer  as  predi- 
kant  wil  hê  nie.  Dit  het  die  Kommissie  in  ’n  moeilike  posisie  geplaas.  Nadat 
samesprekings  met  die  Kerkraad  van  Pretoria  gevoer  is,  het  die  Kerkraad  laat 
blyk  dat  daar  van  hulle  kant  géén  beswaar  bestaan  as  die  beswaardes  ’n  eie 
gemeente  sou  vorm  nie. 

Die  Kommissie  het  toe  ’n  tweede  gemeente  in  die  distrik  Pretoria  gevorm.  Dit 
was  wel  ’n  eienaardige  optrede  want  die  Konsulentsgemeente  het  presies 
dieselfde  grense  as  die  gemeente  Pretoria  gehad.  Daar  was  dus  nie  ’n  geo- 
grafiese  skeiding  tussen  die  twee  gemeentes  nie.  Hoewel  die  meeste  lede  van 
die  Konslentsgemeente  naby  die  twee  Kerkplekke  by  Renosterkop  effens 
Noord-Oos  van  Pretoria  en  Witfontein,  ietwat  meer  Suid-oos  van  Pretoria,  ge- 
woon  het  was  die  sentrum  van  die  gemeente  aanvanklik  óók  maar  Pretoria  sélf . 

Ná  die  beslissing  van  die  Kommissie  van  die  Algemene  Kerkvergadering 
dat  ’n  tweede  gemeente  in  Pretoria  distrik  gestig  kon  word,  is  daar  ook  dadelik 
’n  Kerkraad  gekies  wat  bestaan  het  uit  die  ouderlinge  J.F.  Schutte  en  J.B. 
Wolmarans  en  as  diakens  M.J.  Prinsloo  en  G.  Snyman.  Omdat  die  Ned. 
Hervormde  Kerk  in  daardie  tyd  staatskerk  van  die  ou  Z.A.R.  was,  het  dit  bete- 
ken  dat  die  gemeente  nié  ’n  predikant-standplaas  kon  vorm  nie  aangesien  die 
owerheid  slegs  één  predikant-standplaas  per  distrik  in  stand  gehou  het. 
Daarby  was  daar  ook  nie  ’n  predikant  beskikbaar  nie  en  daarom  is  Ds.  G.W. 
Smits  van  Rustenburg  gevra  om  as  Konsulent  die  gemeente  met  Woord  en 
Sakrament  te  bedien.  So  het  hierdie  gemeente  tot  stand  gekom.  Hoewel  mens 
wel  ’n  vraagteken  kan  stel  agter  die  kerkregtelike  aanvaarbaarheid  van  die 
Kommissie  van  die  Algemene  Kerkvergadering  se  besissing,  het  die  ge- 
meente  in  feite  bestaan  met  dieselfde  regte,  voorregte  en  verpligtings  as  enige 
ander  gemeente  in  die  Ned.  Hervormde  Kerk. 

Ds.  G.W.  Smits  het  afgesien  van  eredienste  wat  hy  in  Pretoria  gehou  het,  óók 
dienste  in  die  wyk  Elandsrivier  gehou  en  wel  op  die  plaas  van  P.  Minnaar  en 
dan  later  veral  op  die  plaas  Witfontein  van  die  latere  ouderling  M.J.  (Vaal 
Martiens)  Prinsloo.  Daar  is  ook  in  1882  'n  sink  kerkgebou  opgerig  wat  in  1905 
na  die  dorp  Bronkhorstspruit  verplaas  is. 

Vanaf  1871  is  daar  ook  reëlmatig  dienste  by  Renosterkop  op  die  plaas  van 
P.J.  Muller  gehou.  Op  die  plaas  Rietfontein  van  A.J.  de  Lange  is  relatief  vroeg 
’n  kerkgeboutjie  vir  hierdie  gemeenskap  opgerig,  waarskynlik  die  eerste  kerk- 
gebou  van  hierdie  gemeente.  Dié  geboutjie  is  in  1889  deur  ’n  groter  en  doel- 
matiger  kerkgebou  vervang.  Die  gebou  staan  vandag  nog  maar  word  al  vir 
baie  dekades  nie  meer  as  ’n  kerkgebou  gebruik  nie  maar  as  ’n  plaasstoor. 

In  daardie  beginjare  is  daar  ook  dikwels  dienste  gehou  op  VI akfontein,  die 
plaas  van  Komdt.  Salmon  Prinsloo. 

Geleidelik  het  daar  egter  twee  sentra  in  die  Konsulentsgemeente  na  vore 
gekom.  In  die  begin  was  Renosterkop,  effens  noord-oos  van  Pretoria,  die  be- 
langrikste  kerkplek.  Vanaf  die  tagtigerjare  egter  het  Witfontein,  effens  suid-oos 
van  Pretoria,  die  belangrikste  kerklike  sentrum  geword.  By  hierdie  twee  kerk- 
plekke  is  reëlmatig  eredienste  gehou  totdat  in  1905  die  ou  sinkkerkgeboutjie 
van  Witfontein  na  die  dorp  Bronkhorstspruit  verplaas  is.  Daarna  is  daar  nog  net 
buitedienste  by  Renosterkop  gehou.  Soos  die  vervoermiddele  egter  verbeter 
het,  het  die  noodsaaklikheid  om  nog  buitedienste  te  hou,  geleidelik  kleiner 
geword  en  so  het  Renosterkop  opgehou  om  ’n  kerkplek  van  die  gemeente  te 
wees. 

Die  gemeente  self  het  deur  die  bearbeiding  van  Ds.  G.W.  Smits  én  deur  die 


werk  van  die  Kerkraadslede  gegroei  en  ’n  standvastige  gemeenskap  gevorm. 
Die  leiding  van  die  gemeente  was  in  goeie  hande  want  met  ouderlinge  soos 
Salmon  Prinsloo  van  Vlakfontein,  sy  swaer  Vaal  Martiens  Prinsloo,  manne  soos 
C.J.  Joubert  en  sy  halwe  broer  F.G.  (Vaal  Frans)  Joubert  het  die  gemeente 
beskik  oor  mense  wat  gewoond  was  om  leiding  te  gee.  Dit  was  dan  ook  almal 
manne  wat  ’n  belangrike  bydrae  gelewer  het  in  die  opbou  van  die  staatkun- 
dige,  kulturele  en  kerklike  lewe  van  hulle  volk  en  gemeenskap. 

HERENIGING  MET  PRETORIA  MISLUK 

In  1872  het  Ds.  A.J.  Begemann  sy  amp  as  predikant  neergelê.  Dit  het  die 
moontlikheid  geskep  dat  die  Konsulentsgemeente  weer  met  die  gemeente 
Pretoria  sou  kon  herenig.  Die  Kerkraad  van  die  Konsulentsgemeente  weer  met 
die  gemeente  Pretoria  sou  kon  herenig.  Die  Kerkraad  van  die  Konsulentsge- 
meente  het  egter  besluit  om  nie  oorhaastig  op  te  tree  nie  omdat  hulle  eers  wou 
sien  wie  in  Pretoria  beroep  sou  word. 

Dit  was  'n  saak  van  gewig  want  daar  was  in  Pretoria-gemeente  twee  gedag- 
testromings.  Die  een  groep  wou  ’n  predikant  uit  Nederland  hê  omdat,  in  daar- 
die  jare,  die  Nederlandse  predikante  hulle  normaalweg  volkome  geassosieer 
het  met  die  kerklike  en  kulturele  onafhanklikheidstrewe  van  die  Ned.  Hervorm- 
de  Kerk.  In  later  tyd  het  oudl.  Christiaan  Joubert  dié  opvatting  so  geformuleer: 

. . hoe  meer  de  godsdienst  hier  kan  versterkt  worden  door  predikanten 
uit  Holland,  hoe  meeronze  vryheid  gewaarborgd  is.” 

Teenoor  hierdie  gedagterigting  het  die  opvatting  gestaan  dat  liewer  ’n  land- 
seun  wat  aan  die  Stellenbosse  Kweekskool  gestudeer  het,  beroep  moes  word. 
Die  beswaar  teen  Stellenbosse  predikante  was  egter  dat  hulle  vanuit  die 
Kaapse  N.G.  Kerk  kom  wat  vanaf  1837  afwysend  teen  die  onafhanklikheidstre- 
we  van  die  Voortrekkers  gestaan  het  en  vir  die  Afrikaner  die  heil  op  politieke, 
kulturele  en  kerklike  gebied  gesien  het  in  inskakeling  in  die  Engelse  empire. 

Hoewel  Ds.  N.J.  van  Warmelo  in  1873  versoek  is  om  tydens  sy  reis  na 
Nederland  dáár  ’n  predikant  vir  Pretoria  te  vind,  is  hy  egter  hierin 
gedwarsboom.  Dit  het  meegebring  dat  Christiaan  Joubert,  die  latere  vise- 
president  van  die  Z.A.R.,  uit  die  gemeente  bedank  en  by  die  Konsulentsge- 
meente  aangesluit  het.  Uiteindelik  is  Ds.  H.S.  Bosman  deur  Pretoria  beroep  en 
in  1 876 as  predikant  van  die  Ned.  Hervormde gemeente  Pretoria  bevestig. 

Ds.  H.S.  Bosman  het  byna  alles  verteenwoordig  wat  die  Kerkraad  van  die 
Konsulentsgemeente  nié  in  hulle  predikant  wou  gehad  het  nie.  'n  Gebore  kolo- 
nialer  het  hy  wel  sy  kinderjare  in  Potchefstroom  deurgebring,  maar  in  1862 
saam  met  Ds.  Andrew  Murray  Kaaptoe  gegaan  om  uiteindelik  na  die 
Kweekskool  te  kan  gaan.  Onder  Murray  se  invloed  het  Bosman  nie  alleen  ’n 
oortuigde  Metodis  geword  nie  maar  het  hy  ook  geleer  om  alles  deur  die 
Kaapse  koloniale  bril  te  sien.  Dit  is  dan  ook  opvallend  hoe  Ds.  Bosman  tydens 
sy  dienstyd  as  Ned.  Hervormde  predikant  hom  beywer  het  om  die  Engels- 
koloniale  gees  in  Pretoria  te  versterk.  Sy  Engelsgesinde  optrede  tydens  die 
anneksasie-periode  van  1877-1881  het  meegebring  dat  daar  géén  moontlik- 
heid  was  dat  die  Konsulentsgemeente  met  die  gemeente  Pretoria  sou  verenig 
nie.  Ds.  Bosman  se  pogings  om  die  twee  gemeentes  te  verenig,  is  elke  keer 
met  groot  beslistheid  van  die  hand  gewys  en  die  Kerkraad  wou  in  1880  selfs 
nie  toelaat  dat  hy  in  die  kerkgebou  by  Renosterkop  moes  preek  nie!  Dit  was 
miskien  verstaanbaar  as  daaraan  gedink  word  dat  die  lidmate  van  die 
Konsulentsgemeente  die  anneksasie  van  die  ou  Z.A.R.  maar  moeilik  aanvaar 
het.  Dit  is  tiperend  dat  Gen.  F.G.  Joubert,  wat  in  1880  kol.  Anstruther  se  ko- 
lonne  in  die  beroemde  skermutseling  by  Bronkhorstspruit  platgeskiet  het,  óók 
een  van  die  leiersfigure  van  die  gemeente  was  terwyl  sy  halfbroer  C.J.  Joubert 
één  van  die  staatkundige  leiersfigure  rondom  die  Driemanskap,  S.J.P.  Kruger, 
M.W.  Pretorius  en  P.J.  Joubert  was.  Met  sulke  kerklike  leiers  was  dit  van- 
selfsprekend  dat  die  Konsulentsgemeente  in  ieder  geval  nie  met  Pretoria  sou 
verenig  het  so  lank  Ds.  H.S.  Bosman  die  predikant  was  nie. 


RONDOM  DIE  KERKVERENIGING 

Met  die  Algemene  Kerkvergadering  van  1879  het  Ds.  H.S.  Bosman  voorgestel 
dat  daar  ernstig  gedink  moet  word  aan  ’n  vereniging  van  die  Ned.  Hervormde 
landskerk  in  die  Z.A.R.  met  die  N.G.  Kerk  in  die  Z.A.R.  wat  in  die  jare 
1865-1866  as  gevolg  van  die  kerklike  skeuringsaksie  van  Ds.  F.L.  Cachet  tot 
stand  gekom  het.  Waarskynlik  het  Ds.  Bosman  geoordeel  dat  met  Transvaal  ’n 
Engelse  kolonie  dit  vanselfsprekend  sal  wees  dat  ook  die  Ned.  Hervormde 
Kerk  “oorgeneem”  moes  word  deur  die  Kaaps-Engels-georiënteerde  N.G. 
Kerk.  Die  feit  dat  dan  reeds  die  meerderheid  van  predikante  van  die  Ned. 
Hervormde  Kerk  Stellenbosse  kwekelinge  was,  sou  beteken  dat  dié  saak  mak- 
lik  sou  kon  deurgaan.  Ds.  N.J.  van  Warmelo,  danksy  die  steun  van  die  ouder- 
linge,  het  dié  gedagte  egter  betreklik  maklik  gefnuik. 

Merkwaardig  genoeg  het  na  die  oorlog  van  1 880-1 881  die  staatkundig-poli- 
tieke  leiers  wéér  die  saak  van  'n  kerkvereniging  begin  propageer.  Dit  is  waar- 
skynlik  gedoen  om  die  nuut-gevonde  nasionale  eenheidsgevoel,  wat  na  die 
skitterende  oorwinnings  van  die  Transvaalse  burgers  so  sterk  opgevlam  het,  te 
verstewig  en  uit  te  bou.  Een  sterk  verenigde  kerk  in  'n  sterk  verenigde  volk  was 
die  ideaal  wat  voor  oë  gesweef  het.  Waarskynlik  omdat  veral  S.J.P.  Kruger  die 
verenigingsideaal  so  sterk  gepropageer  het,  het  baie  van  die  leiersfigure  van 
die  Ned.  Hervormde  Kerk,  waaronder  Ds.  N.J.  van  Warmelo,  sonder  behoorlike 
oorweging  dié  ideaal  nagestreef. 

So  het  die  Ned.  Hervormde  Kerk  ondanks  die  groot  afstand  tussen  ons  kerk 
en  die  N.G.  Kerk  die  verenigingsaksie  in  1882  aangepak  en  in  1885  deurge- 
druk.  Alle  weerstand  is  eenvoudig  negeer.  Soos  prof.  G.D.J.  Duvenhage  in 
hierdie  verband  gestel  het: 

. . eenheid  ten  alle  koste,  ook  ten  koste  van  die  beginsels,  selfstandig- 
heid  en  identiteit  van  die  Hervormde  Kerk  . . . in  ’n  alles  meesleurende 
stoomrollerbeweging  is  die  Hervormde  Kerk  se  eersgeboortereg  vir  ’n 
pot  lensiesop  verruil." 


Slegs  twee  ouderlinge  het  die  aanvaarding  van  die  kerkverenigings- 
voorstelle  soos  voorgelê  op  die  Algemene  Kerkvergadering  van  1885  téén- 
gestaan  - C.J.  Joubert  en  M.J.  Prinsloo  van  die  Konsulentsgemeente  Pretoria. 
Van  die  begin  af  was  dit  vir  hulle  duidelik  dat  hier  nie  sprake  van  ’n 
vereniging  was  nie  maar  dat  dit  neergekom  het  op  ’n  inlywing  van  die  Ned. 
Hervormde  Kerk  in  die  N.G.  Kerk op  voorwaardes  wat  die  N.G.  Kerk  gestel  het. 

Met  die  byeenkoms  van  die  eerste  Algemene  Kerkvergadering  van  die  ver- 
enigde  Kerk  in  Desember  1885  is  daar  ’n  belangrike  flater  gemaak.  Volgens 
die  prosedure  vir  vereniging  wat  opgestel  is,  is  in  art  1 1 bepaal  dat  op  elke  plek 
die  Ned.  Hervormde  en  N.G.  Gemeentes  moes  saamsmelt.  Dan  moes  die  ver- 
enigde  Kerkraad  afgevaardigdes  benoem  na  die  eerste  Algemene  Kerkverga- 
dering  van  die  verenigde  kerk.  In  Pretoria  het  die  Ned.  Hervormde  gemeente 
Pretoria  van  Ds.  H.S.  Bosman  met  die  klein  Ned.  Gereformeerde  gemeentetjie 
wat  sy  sentrum  aan  die  Elandsrivier  gehad  het,  verenig.  Die  Konsulentsge- 
meente  het  egter  géén  N.G.-gemeente  gehad  om  mee  te  verenig  nie.  As  alles 
normaal  sou  verloop  het,  moes  die  Konsulentsgemeente  sondermeer  as  'n 
verenigde  gemeente  in  die  verenigde  kerk  opgeneem  gewees  het.  Dit  wou 
leiers  van  die  Kerkvereniging  egter  nie  gehad  het  nie.  Vóór  die  byeenkoms  van 
die  eerste  Algemene  Kerkvergadering  van  die  verenigde  Kerk  het  Ds.  N.J.  van 
Warmelo  nog  probeer  om  die  Konsulentsgemeente  te  oorreed  om  met  die 
gemeente  van  Ds.  Bosman  te  verenig.  Die  persoon  van  Ds.  Bosman  het  so  ’n 
stap  egter  volkome  onmoontlik  gemaak. 

Toe  die  verenigde  Algemene  Kerkvergadering  in  Desember  1885  gekonsti- 
tueer  het,  het  ds.  H.L.  Neethling  van  Utrecht  wat  as  voorsitter  opgetree  het,  die 
doodsklok  vir  die  Kerkvereniging  gelui.  In  stryd  met  die  prosedure  vir  vereni- 
ging  en  in  stryd  met  elke  beginsel  van  reg  en  billikheid  het  hy  doodgewoon  die 
naam  van  die  Konsulentsgemeente  verswyg  en  daarmee  te  kenne  gegee  dat 

Oudl.  Chrlstlaan  Johannes 
Jacobus  Joubert  1834-1911. 
Oudl.  Chrlstlaan  Joubert  was  één 
van  dle  leldlnggewende  ouderllnge 
In  ons  kerk  In  dle  jare  gedurende 
en  ná  dle  kerkverenlglng  van  1885 
wat  so  jammerllk  mlsluk  het.  Hy 
was  waarskynllk  ook  dle  emgste 
ouderllng  in  ons  kerk  in  wie  se 
woonhuis  ’n  Algemene 
Kerkvergadering  gehou  is.  Dit  was 
in  1890  toe  dié  vergadering  in  sy 
huis,  op  die  hoek  van  Paul  Kruger- 
en  Boomstraat.  byeengekom  het! 
Gebore  in  die  wyk  Swartberg  van 
die  Beaufortse  distrik  het 
Christiaan  Joubert  'n  belangrike  rol 
in  die  opbou  van  die  ou  Republiek 
gespeel.  Reeds  m 1865  is  hy  as  lid 
van  Pretoria-distrik  in  die  Volksraad 
verkies  en  vir  meer  as  dertig  jaar 
het  hy  in  die  openbare  lewe 
gestaan,  vanaf  1874  as  lid  van  die 
Uitvoerende  Raad.  'n  Tyd  lank  het 
hy  ook  as  vise-president  van  die 
ZAR  gedien. 
Christiaan  Joubert  het  as  ouderlmg 
van  die  begin  af  besware  teen  die 
vereniging  van  die  Ned. 
Hervormde  Kerk  met  die  NG  Kerk 
As  ouderlmg  van  die 
Konsulentsgemeente  van  Pretoria 
het  hy  saam  met  oudl.  M.J. 
Prinsloo  'n  leidende  rol  gespeel  om 
die  Konsulentsgemeente  te  lei  in 
1885  en  danksy  die  optrede  van 
Ds  H.S.  Bosman  van  Pretoria  en 
Ds.  H.L.  Neethling  is  'n 
moontlikheid  geskep  wat  die 
Konslentsgemeente  die 
geleentheid  gegee  het  om  as 
wettige  voortsetting  van  die  Ned 
Hervormde  Kerk  na  vore  te  tree. 
Vanaf  1888  het  Christiaan  Joubert 
’n  belangrike  leiersrol  gespeel 
langs  Ds  M.J.  Goddefroy  om  die 
kerk  wéér  op  te  bou.  Tot  1893  het 
hy  met  eer  en  bekwaamheid  as 
skriba  van  die  Algemene 
Kerkvergadering  diens  van  groot 
waarde  gelewer.  By  sy  dood  het 
De  Volksstem  hom  getipeer  as  “'n 
man  van  schrandere  doorzicht, 
helder  verstand,  en  onkreukbare 
vaderlandsliefde ..." 

hulle  geen  sittingsreg  in  die  vergadering  het  nie  en  ook  nie  deel  van  die  ver- 
enigde  kerk  is  nie. 

Die  afgevaardigdes  van  die  Kerkraad  van  die  Konsulentsgemeente  wat  wél 
in  Pretoria  teenwoordig  was,  het  behoorlik  van  alles  kennis  geneem.  In  Februa- 
rie  1 886  het  ’n  gemeentevergadering  van  die  Konsulentsgemeente  onder  voor- 
sitterskap  van  Kommandant  Salomon  Prinsloo  toe  ook  besluit: 

“De  vergadering  dezer  gemeente  . . . Maakt  geene  objectie  omtrent  het 
niet  opnemen  dezer  Gemeente  in  de  rij  der  Gemeenten  van  de  Ned. 
Hervormde  of  Gereformeerde  Kerk.  Gevoelt  ons  integendeel  tevreden  te 
blijven  het  geen  wij  was  en  nu  nog  ben,  namelijk  Ned.  Hervormde.  Deze 
vergadering  verklaart  verder  dat  zij  onder  geene  omstandigheden  zul- 
len  aansluiten  by  dié  Kerkgenootschap,  waardoor  inbreuk  zal  kunnen 
worden  gemaakt  op  de  naam  en  regten  van  de  Ned.  Hervormde  Kerk, 
zooals  dezelve  zijn  neergelegd  in  artikel  20  onzer  Grondwet ...” 

Die  Konsulentsgemeente  se  standpunt  is  in  1893  volkome  in  gelyk  gestel  toe 
die  Hooggeregshof  van  die  Z.A.R.  beslis  het  dat  die  Kerkvereniging,  soos 
deurgevoer  in  1 885,  onwettig  en  daarom  ook  nietig  is. 

Die  Konsulentsgemeente  wat  dus  nooit  deel  van  die  verenigde  Kerk  was  nie, 
het  juis  deur  sy  bestaan  die  voortbestaan  van  die  Ned.  Hervormde  Kerk  ge- 
waarborg.  Baie  Hervormers  wat  nié  met  die  vereniging  wou  saamgaan  nie,  het 
aansluiting  by  die  Konsulentsgemeente  gesoek.  Ds.  G.W.  Smits  wat  in  1886 
emeritaat  ontvang  het,  het  na  die  beste  van  sy  vermoë  die  gemeente  byge- 
staan  daarin  gesteun  deur  die  Kerkraad  wat  in  daardie  tyd  bestaan  het  uit  die 
ouderlinge  M.J.  Prinsloo,  C.J.  Joubert,  P.J.  Muller,  N.M.  Viljoen  en  die  diakens 
A.J.  de  Lange,  J.J.  Prinsloo  en  J.J.  Botha.  Onder  hulle  was  dit  veral  oudl. 
Christiaan  Joubert  en  oudl.  Vaal  Martiens  Prinsloo  wat  die  voortou  geneem  het 
om  van  die  Konsulentsgemeente  die  ark  van  die  Ned.  Hervormde  Kerk  te 
maak. 

Danksy  die  deurtastende  optrede  van  oudl  Christiaan  Joubert  is  ’n  kombi- 
nasie  geskep  van  die  Konsulentsgemeente,  Middelburg  en  Standerton.  Dit 
was  voorwaar  'n  groot  seën  toe  Ds.  M.J.  Goddefroy  ’n  beroep  na  die  gemeente 
aangeneem  het.  ’n  Beter  predikant  as  Ds.  Goddefroy  vir  die  werk  wat  op  hom 
gewag  het  en  die  omstandighede  waarin  die  gemeentes  en  die  kerk  was,  kan 
daar  kwalik  gewees  het.  As  uitmuntende  teoloog,  leiersfiguur  by  uitstek  en 


Geni.  Vaal  Frans  Joubert 
1827-1904 

Oudl.  Frans  Joubert  of  Frans  Held. 
soos  hy  ook  bekend  was,  was  die 
man  wat  in  1880  kol.  Anstruther  in 
die  slag  van  Bronkhorstspruit  so 
doeltreffend  verslaan  het. 

As  ouderling  en  kerkman.  met  'n 
besondere  belangstelling  vir  die 
geskiedenis  van  die  kerk,  het  hy  'n 
belangrike  behoudende  rol  in  die 
tyd  net  ná  die  kerkveremgmg  van 
1885  gespeel. 

In  dié  jare  ën  daarna  het  hy 
telkemale  die  Ned.  Hervormde 
Kerk  verdedig  ën  sy  historiese 
bestaansreg  as  Voortrekkerkerk 
bevestig. 

besiel  met  'n  groot  liefde  vir  die  Kerk,  het  hy  deur  sy  prediking,  werkywer, 
idealisme  en  toewyding  die  Ned.  Hervormde  Kerk  weer  uit  die  verwarring, 
ellende  en  ontwrigting  van  die  mislukte  kerkvereniging  uitgelei.  30  September 
1887,  dié  dag  toe  Ds.  Goddefroy  te  Witfontein  deur  oudl.  C.J.  Joubert  in  sy 
amp  bevestig  is,  is  dié  dag  toe  die  Ned.  Hervormde  Kerk  wéér  opgestaan  het. 

So  het  dit  gebeur  dat  ’n  gemeente  wat  in  sekere  sin  nooit  moes  bestaan  het 
nie,  die  behoud  van  ons  kerk  geword  het.  Naas  God  moet  ons  dáárvoor  ook 
manne  soos  oudle.  Christiaan  Joubert,  Vaal  Martiens  Prinsloo,  Salomon 
Prinsloo,  Frans  Joubert  en  Ds.  Goddefroy  dank  en  eer. 

Die  Konsulentsgemeente  van  Pretoria  wat  'n  belangrike  bladsy  in  die  ge- 
skiedenis  van  die  gemeente  Pretoria  geskryf  het,  het  uiteindelik  as  die  ge- 
meente  Bronkhorstspruit  voortbestaan  nadat  dit  nog  tot  1911  deel  van  die 
gemeente  Pretoria  was. 


Op  die  vergadering  van  die  “Financiëele  Commissie  van  den  Kerkeraad 
der  Ned.  Herv.  Gemeente  van  Pretoria’’,  wat  op  Saterdag,  18  Julie  1903 
onder  voorsitterskap  van  oudl.  A.D.W.  Wolmarans  gehou  is  en  wat  ge- 
handel  het  oor  die  voorstelle  van  die  argiteksfirma  Kraan  & Wijers  en  argitek 
Westmaas  vir  die  vervaardiging  van  ’n  bouplan  met  bestek  vir  ’n  nuwe  kerkge- 
bou  op  die  hoek  van  Du  Toit-  en  Kerkstrate,  is  daar  ook  melding  gemaak  van 
die  aankoop  van  nuwe  eiendomme  en  die  oprigting  van  geboue  daarop  “waar- 
van  nieuwe  inkomsten  verkregen  kunnen  worden”.  Op  ’n  vergadering  van 
manslidmate  daardie  selfde  Saterdagaand,  is  bekendgemaak  dat  £9  000.-.- 
beskikbaar  was  vir  kerkbou,  'n  bedrag  wat  deur  verkoop  van  sekere  eien- 
domme  (wat  tot  op  daardie  stadium  onder  beheer  was  van  die  afdeling  van  die 
Pretoria-gemeente  onder  ds.  C.W.  du  Toit,  van  Potchefstroom)  vermeerder  kon 
word  tot  £13  000.-.-  “en  er  dan  bovendien  nog  eigendommen  aangekocht 
zullen  kunnen  worden,  welke  rentegevend  zijn”. 

In  uitvoering  van  dié  ooreenkoms  en  besluit  is  Erf  Nr.  159  op  die  hoek  van 
Celliers-  en  Kotzéstrate  in  Sunnyside  in  1904  aangekoop  en  kort  daarna  is  ’n 
aanvang  gemaak  met  die  bou  van  vier  sg.  kerkhuise  wat  in  alle  waarskynlik- 
heid  ontwerp  is  deur  die  argiteksfirma  Kraan  & Wijers,  aan  wie  die  argitekswerk 
vir  die  nuwe  kerkgebou  na  verskillende  samesprekings  opgedra  was.  Sedert 
die  voltooiing  van  die  kerkhuise  is  hulle  in  die  loop  van  die  jare  aan  verskillende 
gesinne  verhuur.  Die  huurpryse  het  nooit  konstant  gebly  nie  maar  gewissel  al 
na  gelang  van  die  heersende  ekonomiese  toestand. 

Bekende  Pretorianers  wat  oor  ’n  tydperk  van  meer  as  60  jaar  vir  langer  of 
korter  tydperke  huurders  van  die  kerkhuise  was,  kan  die  volgende  genoem 
word:  Dr.  W.  Bok,  privaatsekretaris  van  genl.  Louis  Botha,  Eerste  Minister  (om- 
streeks  1910)  in  die  huis  op  die  hoek  van  Celliers-  en  Kotzéstrate,  dr.  Te  Groen 
(’n  baie  bekende  medikus  van  Pretoria  in  die  twintiger-  en  later  jare),  A.H. 
Bloemink,  A.K.  Bot,  die  bekende  onderwysman,  H.  Engelmóhr  (wat  as  diaken, 
ouderling,  skriba,  sekretaris/rentmeester  van  die  Finansiële  Kommissie  en  met- 
tertyd  tot  in  1949  Saakgelastigde  diep  spore  in  die  Pretoriase  gemeente  getrap 
het)  en  prof.  dr.  S.P.  Engelbrecht. 

Toe  dr.  Engelbrecht  na  volbragte  studie  in  Nederland  in  Desember  1920  in 
geselskap  van  sy  Hollandse  vrou  in  sy  geboorteland  teruggekeer  het,  het  hy  en 
sy  vrou  aanvanklik  by  sy  familie  op  die  plaas  Witbank  in  die  Standertonse 
distrik  tuisgegaan.  Nadat  dr.  Engelbrecht  beroepe  na  die  gemeentes  Zeerust 
en  Lichtenburg  bedank  het,  is  in  April  1921  berig  dat  hy  as  professor  aan  die 
Transvaalse  Universiteitskollege  in  Pretoria  aangestel  is.  Aanvanklik  het  die 
gesin  hulle  in  Arcadiastraat  734,  tussen  Johann-  en  Beckettstrate,  gevestig, 

waartydens  hul  oudste  en  enigste  dogter,  Eleonora  Woltera  (tans  mev.  Kramer) 
op  12  Oktober  1921  gebore  is.  In  die  begin  van  Maart  1922  het  die  gesin 
verhuis  na  een  van  die  Sunnysidese  kerkhuise.  Die  Engelbrechts  het  gaan 
woon  in  Kotzestraat  262,  langs  die  hoekhuis  en  as  bure  het  hulle  tydens  hul 
tweejarige  verblyf  dr.  Te  Groen  en  mnr.  Bloemink  gehad.  Daar  het  hulle  bly 
woon  tot  in  November  1923  toe  die  egpaar  en  hul  dogter  hul  intrek  geneem  in 
’n  eie  huis,  wat  prof.  Engelbrecht  intussen  in  Lisdoganlaan,  gerieflik  geleë 
ongeveer  halfpad  tussen  die  Universiteit  (waar  hy  bedags  sy  lesings  moes  gee 
en  vergaderings  bywoon)  en  die  Uniegebou,  waar  die  jong  historikus  soveel  en 
so  dikwels  as  wat  moontlik  was  navorsing  wou  doen  in  die  Transvaalse  Argief- 
bewaarplek  en  waarheen  die  Kerkargief  van  die  Nederduitsch  Hervormde 
Kerk  kort  na  sy  diensaanvaarding  oorgeplaas  is.  Tot  in  die  veertigerjare,  toe  hy 
vir  die  eerste  keer  'n  motorkar  kon  bekostig,  het  hy  daagliks  die  afstand  tussen 
sy  woonhuis  en  die  Universiteit  en  die  woonhuis  en  die  Uniegebou  heen  en 
weer  te  voet  afgelê,  wat  waarskynlik  baie  bygedra  het  tot  die  gesonde  gestel 
en  goeie  gesondheid  waaroor  prof.  Engelbrecht  beskik  het. 

Terwyl  die  Engelbrecht-gesin  in  Kotzestraat  gewoon  het,  het  mev. 
Engelbrecht  belangstelling  begin  toon  in  die  Krugersdorpse  Weeshuis.  In  Ok- 
tober  1923  het  sy  bv.  kaartjies  laat  maak  waarop  ’n  mooi  afbeelding  was  van  ’n 
Hollandse  weesmeisie,  geklee  in  die  tradisionele  Hollandse  kleredrag,  met  die 
doel  om  die  kaartjies  teen  ses  pennies  stuk  te  verkoop  en  te  laat  verkoop 
tydens  kerkvierings  ten  bate  van  die  Weeshuis.  Hierdie  poging  tot  fondsinsa- 
meling  het  sy  kort  daarna  opgevolg  met  die  hou  van  ’n  bazaar  op  die  terrein 
van  dieselfde  kerkhuis.  In  samewerking  met  ’n  dameskomitee  het  sy  by  daar- 
die  geleentheid  ’n  bedrag  van  £35  ingesamel  vir  die  Weeshuis  met  sy  17 
inwonertjies. 

Wanneer  ’n  navorser  mettertyd  aandag  skenk  aan  die  lewe  en  werk  van  prof. 
Engelbrecht  sal  hy  kan  vasstel  watter  opbouende  en  grondleggende  werk 
prof.  Engelbrecht  aanvanklik  vanuit  sy  huurhuis  in  Arcadiastraat  en  vanaf 
Maart  1922  tot  November  1923  vanuit  Kotzestraat  262  aan  die  gang  gesit  en 
verrig  het.  Dan  sal  die  werklike  betekenis  van  daardie  kerkhuis  uit  die  oogpunt 
van  die  lewe  en  werk  van  prof.  Engelbrecht  eers  werklik  na  waarde  beoordeel 
kan  word.  Wat  nou  reeds  beweer  kan  word,  is  dat  prof.  Engelbrecht  in  dié 
kerkhuis  ernstige  aandag  aan  sy  skryfwerk  begin  gee  het  en  dat  dié  huis  in 
1922  en  die  jaar  daarop,  soos  wat  ook  die  geval  was  met  die  ander  huise  wat 
hy  in  Pretoria  bewoon  het,  sy  waardevolle  boekery,  belangrike  kerklike  en 
ander  argiefstukke  en  die  begin  van  sy  merkwaardige  museumversameling 
gehuisves  het.  Met  ander  woorde  die  kerkhuis  wat  deur  die  Engelbrechts  be- 
woon  is,  kan  met  reg  beskou  word  as  een  van  die  voorlopers  van  die  huidige 
Argiefbewaarplek  en  S.P.  Engelbrecht-museum.  Myns  insiens  vorm  die  kerk- 
huis  beslis  ’n  skakel  in  dié  ketting. 

Nadat  ds.  Carel  Ruysch  van  Dugteren  hom  tydens  sy  dienstyd  omstreeks 
1910  beywer  het  vir  die  pastorale  versorging  van  sy  lidmate  wat  in  die  Moot, 
aan  die  noordekant  van  die  Daspoortrant,  woonagtig  was,  onder  andere  ook 
deur  die  oprigting  van  kerksale  in  Daspoort  en  Rietfontein  (wat  sedertdien  as 
die  Eben  Haezersaal  bekend  gestaan  het  en  mettertyd  ook  as  kerkgebou  deur 
die  Vrye  Gereformeerde  Kerk  gebruik  is)  het  daardie  gedeelte  van  die  Neder- 
duitsch  Hervormde  Gemeente  Pretoria  mettertyd  tot  ’n  selfstandige  gemeente 
ontwikkel.  In  die  twintigerjare  het  dié  gedeelte  begin  bekendstaan  as  die  B- 
gedeelte  van  die  Pretoriase  gemeente  en  toe  dit  in  1934  afgestig  is  onder  die 
naam  Nederduitsch  Hervormde  Gemeente  Noordelike  Pretoria  met  ds.  C.H. 
Rautenbach  as  sy  eerste  vaste  leraar,  het  die  selfstandigwording  plaasgevind 
onder  die  volgende  afstigtingsvoorwaardes: 

“Afdeling  B sal  in  besit  bly  van  die  Kerksale  in  Rietfontein  en  Daspoort, 
albei  onbelas,  die  erwe  in  Capital  Park,  Hermanstad  en  Pretoria-Noord. 
Verder  sal  hulle  toegeken  word  'n  te  boue  pastorie  die  som  van  £1  250 
nie  te  bowe  gaande  nie,  en  een  huis  geleë  in  Kotzestraat  No.  274,  Sun- 
nyside”. 


Die  kerkhuis  wat  aan  die  nuwe  gemeente  geskenk  is,  was  die  mees  oostelik 
geleë  van  die  vier  kerkhuise  en  sedertdien  tot  in  1947  het  nog  drie  van  die 
oorspronklike  vier  kerkhuise  in  die  besit  van  die  Pretoriase  gemeente  gebly. 
Die  Pretoria-gemeente  het  egter  nog  tot  aan  die  einde  van  1948  jaarliks  £366 
huurgeld  vir  die  drie  huise  gekry. 

Op  'n  Buitengewone  gemeentevergadering  van  20  Junie  1947  het  Ds.  Ver- 
mooten  die  mededeling  gedoen  dat  die  drie  woonhuise  van  die  gemeente  in 
Sunnyside  op  daardie  tydstip  reeds  baie  oud  geword  het,  al  hoe  meer  repa- 
rasiekoste  verg  en  nie  juis  meer  ’n  rentegewende  bate  vir  die  gemeente  was 
nie.  Aangesien  die  mark  vir  woonhuise  destyds  betreklik  goed  was,  het  die 
gemeentevergadering  die  kerkraad  gemagtig  om  Erf  Nr.  159  met  die  drie 
woonhuise,  bekend  as  Kotzéstraat  258  (die  hoekhuis),  262  en  268  met  die 
toestemming  van  die  destydse  verbandhouer  te  verkoop.  Die  huurkontrakte 
wat  die  huurders  met  die  kerkraad  aangegaan  het,  het  egter  op  daardie  tydstip 
in  die  weg  gestaan  van  die  verkoop  van  aldrie  kerkhuise  en  is  alleen  die  kerk- 
huis  wat  bekend  gestaan  het  as  Kotzésíraat  268,  langsaan  dié  een  wat  in  1934 
aan  Noordelike  Pretoria-gemeente  geskenk  is,  aan  De  Friedland  & Van  Staden 
verkoop. 

Sedert  die  begin  van  die  vyftigerjare  is  die  twee  kerkhuise  verhuur  teen  ’n 
gesamentlike  bedrag  van  £252  en  toe  die  Nederduitsch  Hervormde  Gemeente 
Pretoria  in  die  sestigerjare  besluit  het  om  ’n  kerkgebou  in  Sunnyside  op  te  rig 
met  die  oog  op  die  afstigting  van  'n  selfstandige  gemeente,  is  die  kerkgebou 
opgerig  op  die  terrein  van  die  laaste  twee  kerkhuise  wat  na  ’n  tydperk  van 
bykans  65  jaar  nog  in  besit  van  die  Pretoria-gemeente  gebly  het.  Op  die  be- 
perkte  ruimte  is  in  November  1966  ’n  sierlike  en  doelmatige  kerkgebou,  ont- 
werp  deur  argitek  Gerrit  Brink,  ingewy  terwyl  die  nuwe  gemeente  sy  eerste 
vaste  leraar 

Die  oostelike  helfte  van  kerkgebou,  beslaan  die  terrein  waarop  prof.  en  mev. 
Engelbrecht  en  hul  dogter  Tera  tot  in  November  1923  vir  bykans  twee  jaar 
gewoon  het.  Of  prof.  Engelbrecht  se  studeerkamer  was  waar  die  preekstoel 
vandag  staan  of  waar  die  konsistoriese  is,  sal  nie  met  enige  sekerheid  gesê 
kan  word  nie.  Wat  wel  beweer  kan  word  is  dat  prof.  Engelbrecht  op  hierdie 
terrein  vanaf  Maart  1922  tot  November  1923  gewoon  en  gewerk  het  (en  waar- 
skynlik  mnr.  H.  Engelmóhr  tot  met  sy  koms  ook)  en  dat  sy  meer  as  46  jaar-lange 
werk  in  belang  van  ons  Teologiese  Opleiding  sowel  as  ons  Argiefbewaarplek 
en  Kerkmuseum  in  Pretoria  feitlik  daar  ’n  aanvang  geneem  het  en  dat  dit  op 
hierdie  terrein  was  en  in  die  eertydse  kerkhuis  in  Kotzestraat  262  waar  sy 
enorme  werkkrag  begin  ontpolli  en  sy  ideale  in  belang  van  ons  Kerk  begin 
koers  kry  en  vaste  vorm  begin  aaneem  het.  In  hierdie  huis  het  hy  ook  'n  aantal 
van  sy  studente,  kollegas  en  vriende  van  daardie  jare  gasvry  ontvang. 

Reeds  in  1958  het  skrywer  hiervan  vetoë  gerig  aan  die  kerkraad  van  die 
Nederduitsch  Hervormde  Gemeente  Pretoria-Suid  dat  daar  op  een  of  ander 
prominente  plek  aan  die  buite-  of  binnekant  van  die  konsistorie  of  selfs  elders 
binne  of  aan  die  buitekant  van  die  kerkgebou,  ’n  gedenkplaat  aangebring  moet 
word  waardeur  die  bykans  twee  jaar-lange  verblyf  van  die  Engelbrecht-gesin 
in  een  van  die  vier  eertydse  kerkhuise  sodoende  in  herinnering  geroep  kan 
word.  Die  kerkraadsbesluit  wat  intussen  volgens  oudl.  Bronkhorst  geneem  is 
en  toestemming  vir  die  aanbring  van  die  voorgestelde  gedenkplaat  verleen, 
wag  tans  om  uitgevoer  te  word. 

9j  Gemeente  is  altyd  ’n  geloofsgemeenskap,  ’n  gemeenskap  van  gelo- 

nwiges  wat  deur  Jesus  Christus,  die  Hoof  en  die  Heer  van  sy  kerk  op 
aarde,  rondom  Homself  bymekaargemaak  is.  'n  Gemeente  bestaan 
omdat  Jesus  Christus  in  Sy  groot  genade  sondaarmense  bymekaarmaak  en 
hulle  lei  en  versorg  en  regeer.  Die  merkwaardige  is  en  bly  dat  ons  Here  in  die 
leiding,  versorging  en  regering  van  sy  kerk  ook  van  mense  gebruik  maak. 
Hierdie  mense  gebruik  Jesus  Christus  om  die  evangelie  te  verkondig,  die 
gemeente  te  regeer  en  te  lei.  Maar  dit  is  nie  altyd  nét  die  ampsdraers  wat  die 
belangrike  werk  in  die  gemeente  doen  nie,  dikwels  is  dit  ook  lidmate  wat  die 
leiding  gee  óf  wat  die  geloofsgemeenskap  met  die  Heer  van  die  gemeente  só 
uitleef  dat  hulle  ’n  navolgenswaardige  voorbeeld  is. 

In  die  lang  geskiedenis  van  hierdie  gemeente  was  daar  baíe  sulke  mense- 
lidmate,  diakens,  ouderlinge  en  predikante  - wat  deur  hulle  voorbeeld,  hulle 
dienswerk,  hulle  geloofsvertroue  die  gemeente  gebou  én  versterk  het  en  so  ’n 
ryke  erfenis  nagelaat  het.  Hulle  is  “die  groot  skare  geloofsgetuies”  waarvan  die 
Brief  aan  die  Hebreërs  praat.  Ons  ken  nie  meer  al  hulle  name  nie,  maar  hulle 
het,  menslik  gesproke,  fondamente  gelê  én  daarop  gebou  sodat  ons  van  van- 
dag  die  geleentheid  het  om  te  gedenk  en  God  te  dank  vir  sy  leiding  en  bewar- 
ing  ên  regering  oor  ’n  tydperk  van  honderd  vyf  en  twintig  jaar. 

Ons  is  soms  geneig  om  alles  wat  ons  ontvang  en  dus  óók  die  bestaan  van 
die  gemeente  as  vanselfsprekend  te  aanvaar  en  daarom  skiet  ons  te  kort  in  ons 
dankbaarheid  teenoor  die  Hoof  van  die  gemeente  én  teenoor  die  voorgeslag, 
die  groot  skare  geloofsgetuies  wat  ons  voorgegaan  het.  Daarom  wil  ons  ver- 
wys  na  ’n  paar  van  die  voortreflike  manne  wat  deur  ons  Heer  Jesus  Christus 
gebruik  is  om  in  hierdie  gemeente  blywende  bydraes  te  maak.  Uit  die  aard  van 

die  saak  kan  dit  nié  'n  volledige  lys  wees  nie  maar  is  dit  maar  enkele  name  en 
persone  wat  onwillekeurig  na  vore  kom  as  teruggekyk  word  op  die  lang  pad 
waarlangs  die  gemeente  geloop  het.  Laat  ons  die  nagedagtenis  van  hierdie 
mense  lewend  hou  en  laat  ons  hulle  voorbeeld  in  ag  neem  sodat  ons  in  ons 
dienswerk  in  die  gemeente  nie  tekort  sal  skiet  nie.  Laat  ons  God  óók  dank  dat 
Hy  derglike  manne  aan  sy  gemeente  gegee  het.  Daaruit  kan  ons  óók  leer  dat 
die  Hoof  en  Heer  van  die  kerke  sy  gemeente  nooit  alleen  laat  nie  maar  steeds 
sy  belofte  gestand  doen:  “Ek  is  met  julle  al  die  dae  tot  die  voleinding  van  die 
wêreld.” 

Ds.  A.J.  Begemann 


DS.  MARIE  JOSEPH  GODDEFROY  1 848-1 920 

Ds.  Marie  Joseph  Goddefroy  was  in  meer  as  een  opsig  'n  belangrike  en  inte- 
ressante  figuur  in  die  geskiedenis  van  die  Nederduitsch  Hervormde  Kerk.  Ge- 
durende  die  dertig  jaar  van  sy  ampsbediening  in  die  Kerk  het  hy  nie  alleen 
binne  die  grense  van  die  kerk  nie,  maar  ook  op  ander  terreine  wyer  as  die  kerk, 
sy  invloed  laat  geld.  Binne  die  Nederduitsch  Hervormde  Kerk  was  hy  die  man 
wat  na  die  mislukte  kerkvereniging  van  1885,  die  geweldige  taak  op  hom 
geneem  het  om  die  totaal  gedisorganiseerde  en  platgeslane  Nederduitsch 
Hervormde  Kerk  te  reorganiseer  en  weer  op  te  bou.  Vanaf  sy  aankoms  in  die 
Zuid-Afrikaansche  Republiek  in  1887  moes  hy  vir  die  eerste  aantal  jare  die 
feitlik  bomenslike  taak  verrig  om  man  alleen  dertien  gemeentes  met  sewentien 
kerkplekke  te  bedien.  As  voorsitter  van  die  Algemene  Kerkvergadering  vanaf 
1 887  tot  1 899  het  hy  uitmuntend  daarin  geslaag  om  die  taak  van  reorganisasie 
en  heropbou  uit  te  voer.  Juis  in  sy  reorganisasiearbeid  het  hy  ’n  belangrike 
bydrae  gemaak  om  die  teologiese  en  staatkundig-kulturele  koers  van  die 
Nederduitsch  Hervormde  Kerk  te  bestendig  en  noukeurig  aan  te  dui.  As  sterk 
voorstander  en  kampsvegter  van  die  beginsel  van  Christelike-nasionale  onder- 
wys,  het  Goddefroy  se  invloed  wel  wyer  gestrek  as  die  suiwer  kerklike.  Sy 
betrokkeheid  by  die  Christelik-nasionale  onderwys,  sowel  in  Nederland  as 
Transvaal,  het  juis  voortgevloei  uit  sy  teologiese  opvattinge. 

Op  staatkundig-kulturele  gebied  het  Goddefroy  hom  vanaf  sy  aankoms  in 
die  Zuid-Afrikaansche  Republiek  volkome  en  van  harte  vereenselwig  met  die 
gedagtes  wat  hy  in  die  Nederduitsch  Hervormde  Kerk  gevind  het  en  het  hy 
hom  ook  volkome  met  sy  aangenome  volk  geïdentifiseer.  Gedurende  die  hele 
tydperk  van  sy  ampsbediening  het  hy  daarna  gestreef  om  hierdie  ideaal  na  die 
beste  van  sy  vermoë  en  volgens  sy  oortuiging  te  beskerm  en  te  bevorder. 

Van  Belgiese  afkoms,  is  Marie  Joseph  Goddefroy  op  30  Oktober  1848  te 
Brussel,  België,  gebore  as  vierde  kind  (almal  seuns)  van  Louise  Hortense 
Goddefroy.  Oor  die  vader  van  die  vier  seuns  is  so  te  sê  niks  bekend  nie, 
behalwe  die  oorlewering  dat  hy  iemand  uit  die  adelstand  was  en  moontlik  selfs 
iemand  van  koninklike  bloed  Dat  die  vier  seuns  vaderloos  moes  groot  word 
was  vir  hulle  aan  die  een  kant  'n  groot  verleentheid  en  hulle  het  gely  onder  die 
feit  dat  hulle  nooit  die  naam  van  hulle  vader  openlik  kon  gebruik  nie.  Aan  die 
anderkant  egter  het  hulle  vermoedelike  adellike  afkoms  tog  aan  hulle  ’n  sekere 
besef  van  meerderwaardigheid  gegee.  In  die  geval  van  Ds.  Goddefroy  het  dit 
ook  'n  stempel  op  sy  persoon  geplaas.  Aan  die  een  kant  was  hy  'n  vriendelike, 
opregte,  toegewyse,  gulhartige  en  gasvrye  mens.  Aan  die  ander  kant  was  hy 
heersugtig,  outokraties,  eersugtig  en  baie  slordig  in  die  benutting  van  tyd  en 
die  besteding  van  geld. 

Hoewel  Goddefroy  so  ’n  outokratiese  manier  gehad  het,  asof  hy  vanweë  sy 
persoon  en  afkoms  altyd  as  die  leidinggewende  erken  moes  word,  was  hy 
terselfdertyd  ’n  man  wat  met  volle  oorgawe  met  die  inset  van  sy  hele  persoon 
en  al  sy  gawes  hom  kon  wy  aan  ’n  saak  wat  hom  aangegryp  het.  Veral  in  ’n 
situasie  van  stryd  was  Goddefroy  op  sy  beste.  Dan  kon  hy  veral  as  hy  vir  ’n 
skynbaar  verlore  saak  die  wapens  opgeneem  het,  op  alle  vlakke  sterk  leiding 
gee:  dan  het  sy  helder  insig  in  ’n  probleemsituasie  sy  vermoë  om  die  kern  van 


’n  dispuut  raak  te  sien  en  dan  vreesloos  sy  standpunt  te  stel  en  in  die  lig 
daarvan  op  te  tree,  hom  as  leiersfiguur  by  uitstek  getipeer.  Maar  as  daar  geen 
stryd  af  kontrovers  was  nie,  het  Goddefroy  se  belangstelling  en  toewyding 
gekwyn,  hoewel  hy  dan  steeds  toegewyde  lojaliteit  van  sy  strydmakkers  ver- 
wag  het.  Die  indruk  bestaan  da  stryd  en  kontrovers  vir  Goddefroy  nodig  was 
om  sy  sterk  positiewe  eienskappe  na  vore  te  laat  kom.  Ongelukkig  het  sy 
outokratiese  wyse  van  optrede  en  oormatige  selfversekerdheid  meegebring 
dat  hy  dikwels  deur  persone,  wat  sy  vriende  moes  en  kon  wees,  misverstaan  is 
en  hy  hulle  teenstand  ontlok  het.  Dan  het  hy  met  potensiële  vriende  in  twiste 
betrokke  geraak.  Tog  het  hy  terselfdertyd  mense  na  hom  aangetrek  en  sterk 
aan  hom  gebind.  Met  hierdie  meerderwaardige  eienaardigheid  in  die  karakter 
van  Goddefroy  wat  die  indruk  van  die  paradoksale  skep,  moet  rekening  gehou 
word  om  ho  te  kan  begryp.  'n  Verdere  merkwaardige  karaktertrek  van  Godde- 
froy  was  dat,  terwyl  hy  'n  gedugte  teenstander  was  wat  met  oorgawe  die  stryd 
kon  voer,  hy  tog  nie  na  hy  die  oorwinning  behaal  het  sy  teenstanders  verder 
probeer  verneder  of  benadeel  het  nie. 

Sy  skoolopleiding  het  Goddefroy  ontvang  aan  die  Hospice  Walon  (Weeshuis 
skool  van  die  Waalse  Hervormde  Kerk)  te  Gravenhage  en  aan  die  Gimnasia  te 
Zetten  en  Zaltbommel.  Daarna  het  hy  sy  telogiese  studies  aan  die  Universiteit 
van  Utrecht  vanaf  1871  tot  1876  onderneem.  Daar  het  hy  met  ’n  Bybelse  teolo- 
gie,  wat  upranaturalisties-eties  gekleurd  was,  in  aanraking  gekom.  Hy  word 
predikant  in  die  Nederladse  Hervormde  Kerk  en  bedien  die  gemeentes  Lage 
Zwaluwe  (1877-1880)  Ijsselmonde  (1880-1882)  en  Achlum  - Hitzum 
(1882-1887).  Van  die  begin  af  het  hy  hom  afgegrens  teen  die  moderne  en 
liberaie  teologiese  rigtings  en  ontwikkeling  hy  in  ’n  regsinnige,  Bybels-reforma- 
toriese  teoloog  wat  veral  'n  sterk  kampvegter  was  vir  die  beginsel  van  Christe- 
lik-nasionale  skoolonderwys.  Sy  teologiese  beginsel  kon  in  ’n  neutedop  in  sy 
eie  woorde  soos  volg  saamgevat  word: 

"Geen  Christendom  zonder  Christus,  geen  Kerk  zonder  belijdenis;  maar 
ook  geen  belijdenisschrift  of  formulier  boven  of  nevens  het  onbedrieg-  . 
lijke  Woord  des  Heeren." 

Ondanks  heftige  teenstand  en  talle  botsings  het  hy  lewenslank  aan  hierdie 
beginsels  getrou  gebly. 

In  Maart  1887  het  Goddefroy  ’n  beroep  na  die  kombinasie-standplaas  Pre- 
toria-Standerton-Middelburg  van  die  Nederduitsch  Hervormde  Kerk  in  die 
Zuid-Afrikaansche  Republiek  aanvaar.  Formeel  is  hy  op  30  September  1887  as 
predikant  van  die  kombinasie  bevestig  maar  in  werklikheid  sou  hy  al  die  ge- 
meentes  van  die  Nederduitsch  Hervormde  Kerk,  oor  die  hele  Republiek  ver- 
sprei,  alleen  moes  bedien.  ’n  Taak  wat  hy  vir  vier  jaar  man  alleen  moes  verrig. 
Opsigself  was  dit  al  bykans  'n  bomenslike  taak  wat  geweldige  eise  gestel  het. 
Wat  hierdie  taak  nog  aansienlik  moeiliker  gemaak  het,  was  die  feit  dat  die 
Nederduitsch  Hervormde  Kerk  op  daardie  stadium  'n  totaal  gedisorganiseerde 
kerk  was,  wat  na  die  mislukte  kerkvereniging  van  1885  nie  alleen  gebruiksreg 
en  besitreg  oor  sy  eiendomme  ontsê  is  nie,  maar  ook  nog  bittere  aanvalle  moes 
verduur. 

Met  die  aanname  van  die  beroep  het  Goddefroy  die  taak  op  hom  geneem 
om  die  Nederduitsch  Hervormde  Kerk  te  reorganiseer,  die  kerk  se  beskuldi- 
gers  en  kritici  te  woord  te  staan  en  te  probeer  om  die  Kerk  by  te  staan  om  die 
gebruiksreg  en  alleenbesitreg  van  sy  eiendomme  weer  terug  te  kry.  Dit  is  voor 
die  hand  liggend  dat  die  eerste  jare,  na  die  mislukking  van  die  kerkvereniging, 
vir  die  handhawing  en  heropbou  van  die  Nederduitsch  Hervormde  Kerk  van 
deurslaggewende  betekenis  sou  wees.  In  hierdie  eerste  jare,  tot  min  of  meer 
1897,  het  Goddefroy  ’n  beslissende  rol  gespeel.  Hoewel  hy  gelukkig  was  om 
die  sterk  figuur  van  ouderling  C.J.J.  Joubert  as  sy  regterhand  te  hê,  het  die 
grootste  verantwoordelikheid  vir  die  handhawing  en  heropbou  van  die  Neder- 
duitsch  Hervormde  Kerk  vir  die  eerste  jare  hoofsaaklik  op  Goddefroy  as  die 
enigste  predikant  gerus.  Ongetwyfeld  was  die  leidng  deur  Goddefroy  gedu- 
rende  hiérdie  jare,  tesame  met  die  teologiese  koers  wat  hy  aangedui  het, 


bepalende  faktore  wa  die  toekomstige  ontwikkeling  van  die  Nederduitsch  Her- 
vormde  Kerk  beslissend  beïnvloed  het.  Die  positiewe  betekenis  wat  Goddefroy 
se  dertigjarige  ampsbediening  vir  die  Nederduitsch  Hervormde  Kerk  gehad 
het,  lê  vir  die  grootste  deel  in  die  eerste  tien  jaar  tussen  1 887  en  1 897.  Dit  was 
tien  moeilike  jare  en  omstandighede  was  dikwels  onaangenaam.  Tog  was  dit 
tien  jaar  wat  die  positiewe  kant  in  Goddefroy  na  vore  gebring  het.  Oortuig  van 
die  eerbaarheid  van  die  saak  van  die  Nederduitsch  Hervormde  Kerk,  het  hy 
hom  met  volle  oorgawe  en  met  al  die  gawes  van  hoof  en  hart  waaroor  hy  beskik 
het,  daaraan  gewy. 

Die  eerste  taak  wat  Goddefroy  moes  aanpak  was  die  reorganisasie  van  die 
Kerk,  gemeentelik  sowel  as  sinodaal.  Sy  modus  operandi  was  om  so  gou  as 
moontlik  al  die  gemeentes  te  besoek  en  die  noodsaaklikste  plaaslike  reorgani- 
sasiewerk  af  te  handel  soos  byvoorbeeld  die  verkiesing  en  bevestiging  van 
kerkraadslede.  Daarna  kon  'n  Algemene  Kerkvergadering  op  13  Februarie 
1888  te  Pretoria  vergader.  Dit  wil  sê  minder  as  vyf  maande  na  sy  bevestiging. 

Op  die  Algemene  Vergadering  kon  die  reorganisasie  verder  ter  hand  geneem 
word  en  moes  die  basis  gelê  word  waarop  in  die  toekoms  gebou  kon  word. 

Onder  leiding  van  Goddefroy  as  voorsitter  is  aan  gewigtige  sake  soos  aan  die 
kerkvereniging,  die  kerkwet,  verhouding  kerk  en  volk,  verhouding  met  die  ver- 
enigdekerk  en  meerder  bearbeiding  van  die  Ned.  Herv.  Kerk  aandag  gegee 
en  besluite  geneem  wat  bepalend  was  in  die  toekoms  van  die  Nederduitsch 
Hervormde  Kerk. 

Uit  die  geledere  van  die  Nederduitsch  Hervormde  of  Gereformeerde  Kerk  is 
slegs  en  bittere  aanvalle  geloods  op  die  Nederduitsch  Hervormde  Kerk  en 
Goddefroy  as  predikant.  Die  aanvalle  is  veral  geloods  in  die  openbare  pers 
waar  vanaf  1888  ’n  bittere  en  selfs  onchristelike  twis  oor  die  sogenaamde 
kerkkwessie  ontstaan  het.  Hierdie  aanvalle  en  beskuldigings  het  Goddefroy 
self  gekwets,  sy  posisie  bemoeilik  en  allerlei  verdenkinge  teen  hom  en  die 
Nederduitsch  Hervormde  Kerk  laat  ontstaan.  Self  wou  Goddefroy  nie  aan  die 
koerante  geskryf  deelneem  nie,  omdat  hy  vir  die  kerk  daar  geen  heil  in  gesien 
het  nie.  Die  aanvalle  het  egter  toegeneem  en  veral  Ds.  H.S.  Bosman  het  in 
sewe  lang  briewe  allerlei  bewerings  en  beskuldigings  teen  Goddefroy  en  die 
Nederduitsch  Hervormde  Kerk  die  wêreld  ingestuur.  Op  aandrang  van  vriende 
het  Goddefroy  in  ’n  geskrif  met  die  titel  “De  Kerkkwestie  niet  een  leer  - nnaar 
een  lewenskwestie''  afdoende  op  Bosman  se  beskuldigings  en  bewerings 
geantwoord.  Bosman  self  het  nooit  weer  en  kon  waarskynlik  nie  weer  op  God- 
defroy  se  antwoord  reageer  nie.  Hoewel  die  aanvalle  nie  opgehou  het  nie,  het 
dittog  sterkverminder. 

Van  onskatbare  waarde  vir  die  Nederduitsch  Hervormde  Kerk  was  Godde- 
froy  se  hantering  van  die  stryd  om  die  kerklike  eiendomme.  Die  eiendomme 
van  die  Nederduitsch  Hervormde  Kerk  het  op  al  die  plekke  waar  kerkrade  wel 
met  die  vereniging  meegegaan  het  in  die  hande  van  die  verenigde  kerk  beland 
en  dit  het  die  lidmate  wat  nie  wou  verenig  nie  sonder  eiendomme  gelaat. 
Goddefroy,  wat  van  die  begin  af  duidelik  besef  het  dat  die  hele  kerkvereniging 
ultra  vires  was  en  dat  diegene  wat  nie  verenig  het  nie  volkome  tereg  aanspraak 
gemaak  het  op  die  eiendomme,  het  die  Nederduitsch  Hervormde  Kerk  so  gelei 
dat  eers  na  ’n  minlike  skikking  van  die  kwessie  gesoek  moes  word.  Eers  na 
etlike  jare  en  tevergeefse  vreedsame  pogings  was  hy  bereid  om  na  die  reg- 
bank  vir  'n  uitspraak  te  gaan.  Hy  wou  ook  nie  toelaat  dat  in  al  die  gemeentes 
tegelyk  met  regsgedinge  begin  word  nie,  maar  het  in  1892  een  van  sy  drie 
gemeentes  Standerton  (Trichardsfontein)  gekies  om  as  toetssaak  te  dien.  Toe 
die  hof  op  5 Junie  1893  uitspraak  gedoen  het,  is  Goddefroy  se  siening  beves- 
tig  dat  die  kerkvereniging  ultra  vires  was  en  dat  diegene  wat  nie  verenig  het  nie 
die  voortsetting  van  die  Nederduitsch  Hervormde  Kerk  was  en  daarom  die 
wettige  eienaars  van  die  eiendomme.  In  die  meeste  gevale  kon  die  eiendoms- 
kwessie  na  hierdie  uitspraak  minnelik  geskik  word.  Daarmee  was  die  regma- 
'tige  aanspraak  van  die  Nederduitsch  Hervormde  Kerk  bo  twyfel  gestel.  Terself- 
dertyd  het  dit  ook  die  pad  oopgemaak  daarvoor  dat  die  Nederduitsch  Her-  4. 


vormde  gemeentes  onder  die  Prokurasiekommissie  weer  in  1994  onder  die 
Nederduitsch  Hervormde  Kerkverband  opgeneem  kon  word. 

Met  die  hofuitspraak  en  die  opneem  van  die  Prokurasie-kommissiegroep  is 
Goddefroy  se  reorganisasiewerk,  sy  toewyding,  vaste  leiding  en  goeie  insig  in 
die  problematiek  waarin  hy  gestaan  het,  op  'n  voortreflike  wyse  bekroon.  Hoe- 
wel  dit  duidelik  is  dat  hy  nie  alles  alleen  kon  vermag  nie,  was  hy  tog  die  stu- 
wende  krag  in  die  Nederduitsch  Hervormde  Kerk  gewees,  die  diepgelowige 
en  terselfdetyd  beginselvaste  en  koersvaste  leiersfiguur  na  wie  almal  opgesien 
het.  In  die  moeilike  jare  na  1 887  het  hy  meer  as  enige  predikant  voor  of  na  hom 
vaste  bakens  geplant,  duidelike  riglyne  getrek  en  'n  koers  na  die  toekoms 
neergelê  wat  tot  vandag  toe  nog  in  die  Nederduitsch  Hervormde  Kerk  geldig 
is.  Die  basis  waarop  hy  dit  gedoen  het  was  die  Calvinistiese  teologie  met  sy 
suiwer  Bybelse  fondament.  As  daar  ooit  in  die  Nederduitsch  Hervormde  Kerk 
'n  man  ’n  kerkvader  genoem  moet  word,  dan  sal  die  erenaam  Goddefroy  moet 
toekom  vir  die  leiding  wat  hy  gegee  het,  die  onwrikbare  Godsvertroue  waar- 
mee  hy  almal  besiel  het  en  die  groot  persoonlike  opofferings  wat  hy  gemaak 
het.  Dit  was  daarom  gepas  dat  Goddefroy  se  werk  gedurende  die  eerste  tien 
jaar  sedert  1887  in  díe  Nederduitsch  Hervormde  Kerk  op  ’n  buitengewone 
Algemene  Kerkvergadering  van  1 1 Februarie  1897  in  herhinnering  geroep  is. 

Die  eerste  tien  jaar  in  die  Zuid-Afrikaansche  Republiek  het  ook  vir  Goddefroy 
groot  hartseer  opgelewer  toe  sy  eggenoot  Anna  Antonio  Hogerzeil  hom  op  17 
Mei  1896  deur  die  dood  ontval  het.  Uit  hulle  huwelik  is  ses  seuns  en  twee 
dogters  gebore,  waarvan  die  een  dogter  reeds  op  'n  baie  vroeë  leeftyd  oorlede 
is.  Dit  was  in  Goddefroy  ’n  onherstelbare  verlies  om  die  een  wat  die  naaste  aan 
44  hom  geleef  het  en  hom  vir  byna  twintig  jaar  trou  bygestaan  het,  af  te  gee. 


Vanaf  1897  het  Goddefroy  'n  aantal  donker  jare  beleef  wat  hom  geknak  en 
verwond  agtergelaat  het  vanweë  die  storms  wat  oor  hom  gegaan  het,  maar 
ongelukkig  ook  vanweë  die  tekortkominge  van  die  mens  Goddefroy,  wat  in  die 
jare  na  vore  gekom  het.  Veral  in  díe  jare  het  hy  in  ernstige  botsing  met  sy 
kollegas  en  ander  belangrike  persone  binne  die  Nederduitsch  Hervormde 
Kerk  betrokke  geraak  wat  hom  uiteindelik  sonder  vriende  in  die  Kerk  gelaat 
het.  In  die  gemeente  Pretoria  self  het  hy  in  sulke  onaangenaamhede  verstrik 
geraak  dat  dit  seker  op  ’n  tragiese  fiasko  sou  uitgeloop  het  as  hy  nie  in  1905 
beroep  na  Middelburg  aanvaar  het  nie.  Aan  die  toedrag  van  sake  het  Godde- 
froy  nie  alleen  nie  en  ook  nie  die  grootste  skuld  gehad  nie.  Deur  sy  eie  onbe- 
holpe  en  slordige  optrede  as  konsulent  van  Johannesburg  het  Goddefroy  aan 
sy  teenstanders  die  geleentheid  gegee  om  'n  harde  hou  teen  hom  in  te  kry  en 
is  hy  selfs  vir  drie  maande  as  predikant  geskors. 

Behalwe  hierdie  botsings  moes  Goddefroy  ook  swaar  dra  aan  die  knoue  wat 
die  Tweede  Vryheidsoorlog  hom  persoonlik  toegedien  het.  In  die  eerste  plek 
moes  hy  twee  seuns  aan  die  dood  afgee  en  tweedens  is  sy  reeds  swak  ge- 
sondheid  deur  sy  krygsgevangeskap  in  die  ongure  Trichinopoly  permanent 
geknak.  Dit  alles  het  hom  ná  die  oorlog  laat  ineenstort  en  hy  het  hom  aan 
allerlei  skuldig  gemaak. 

Die  enigste  ligpunt  vir  Goddefroy  in  die  tweede  tien  jaar  van  sy  ampsbedie- 
ning  in  die  Nederduitsch  Hevormde  Kerk,  was  sy  huwelik  met  Susara  Maria 
Otto  op  18  Julie  1898.  Sy  was  'n  Boeredogter  uit  Standerton  omgewing.  Uit 
hierdie  huwelik  is  op  20  Maart  1905  een  dogter  Hester  Fredrica  Philippina 
gebore. 

Gelukkig  kon  Goddefroy  in  die  rustiger  atmosfeer  van  die  gemeente  Middel- 
burg  homself  weer  vind.  Daar  kon  hy  die  laaste  twaalf  jaar  van  sy  ampsbedie- 
ning  te  midde  van  ’n  gemeente  werk  met  wie  hy  in  ’n  besondere  vertrouensver- 
houding  gestaan  het  en  wat  hom  met  liefde  en  toegeneentheid  omring  het.  Hy 
kon  onder  die  matiger  omstandighede  weer  diens  lewer  wat  tot  ’n  baie  groot 
mate  die  beeld  en  aansien  wat  hy  vroeër  in  die  Nederduitsch  Hervormde  Kerk 
gehad  het,  herstel  het.  Erkenning  het  nie  uitgebly  nie  en  uiteindelik  is  hy  weer 
verkies  tot  lid  van  die  Kommissie  van  die  Algemene  Kerkvergadering.  As  soda- 
nig  raak  hy  betrokke  in  die  Ruysch  van  Dugterensaak.  In  díe  saak  het  hy  op 
voortreflike  wyse  die  reformatoriese  standpunt  van  die  Nederduitsch  Hervorm- 
de  Kerk  oor  die  verhouding  van  skrif,  belydenis  en  kerklike  orde  en  die  dienaar 
van  die  Woord  se  verantwoordelikheid  ten  opsigte  van  die  drie  sake  verdedig. 
Hierdie  verdediging  van  die  Nederduitsch  Hervormde  Kerk  was  nog  een  van 
die  vaste  bakens  wat  Goddefroy  geplant  het. 

Nadat  ook  sy  tweede  eggenote  hom  op  23  Junie  1915  ontval  het,  het  God- 
defroy  se  reeds  swak  gesondheid  verder  agteruit  gegaan.  Tesame  met  die 
stygende  lewensjare  dwing  dit  hom  om  op  1 7 April  1 91 7 emeritaat  te  aanvaar. 
Gelukkig  kon  hy  voor  sy  aftrede  op  1 1 Februarie  1917  sy  veertigjarige  ampsju- 
bileum,  waarvan  dertig  jaar  in  die  Nederduitsch  Hervormde  Kerk,  vier.  Op  9 
Augustus  1920  is  hy  op  byna  twee  en  sewentigjarige  leeftyd  oorlede  en  op  12 
Augustus  is  hy  begrawe  in  die  ou  kerkhof  in  Kerkstraat-Wes,  Pretoria. 

In  sy  begrafnisrede  het  Prof.  J.H.J.A.  Greyvenstein  hom  soos  volg  oor  God- 
defroy  uitgelaat: 

“Wat  ds.  Goddefroy  voor  de  Hervormde  Kerk  in  Transvaal,  ja  in  Zuid- 
Afrika,  geweest  is  valt  niet  te  verschatten.  Liefde  tot  de  Afrikaner  en  ’n 
vast  geloof  in  hum  toekomst  bracht  ds.  Goddefroy  naar  dit  land.  De 
lijfspreuk  van  de  overledenen  was,  en  deze  woorden  studen  geschre- 
ven  op  de  eerste  bladzij  van  z’n  veelgelezen  bijbel,  - amo  - ik  heb  lief, 
en  credo  - ik  geloof.  De  overledenen  had  z'n  aangenamen  vaderland  zo 
lief,  dat,  toent  in  moeilikheden  geraakte  en  de  oorlog  van  1899  uitbrak, 
hij  dadelijk  vier  van  zijn  zoonz  zond  om  te  vechten  op  ’t  slagveld  en  zelf 
naar  buiten  naar  de  kommandos  ging  om  woorden  van  troost  en  aan- 
moediging  tot  de  burgers  over  te  brengen  . . . 

Hij  had  lief  de  Kerk  waartoe  hij  behoorde.  Wat  de  Hervormde  Kerk 


vandag  is,  heeft  ze  naast  God  vooral  te  danken  aan  mannen  zoaals 
Goddefroy,  van  Belkum  . . . 

Ds.  Goddefroy  had  z’n  fouten  en  gebreken  . . . maar  wie  onzer  is 
volmaakt?  Zal  men  dan  nog  denken  aan  de  kleine  onvolmaaktheden  bij 
'n  man  die  zovele  grote  diensten  bewees  aan  Kerk,  volk  en  Land?" 


A.D.W.  Wolmarans,  1857-1928 

Dit  is  ’n  merkwaardige  feit  dat  ons  kerk  byna  net  so  veel  leidinggewende 
ouderlinge  as  predikante  in  sy  lang  geskiedenis  gehad  het.  In  baie  gevalle  was 
dit  ouderlinge  wat  ’n  besondere  bydrae  gelewer  het  om  gemeente  en  kerk  in 
stand  te  hou  én  te  beskerm  téén  die  aanslae  wat  gemaak  is.  Dit  is  goed  om  dit 
in  gedagte  te  hou  want  ons  kerk  is  nie  'n  kerk-van-predikante  nie  maar  ’n 
geloofsgemeenskap  waarin  elke  lid  ’n  taak  en  ’n  opdrag  het  wat  met  verant- 
woordelikheid  uitgevoer  moet  word. 

Een  van  die  vooraanstaande  ouderlinge  van  die  gemeente  Pretoria  wat  in 
die  verlede  van  ons  kerk  as  ’n  steunpilaar  erken  is,  was  Andreas  Daniel  Wy- 
nand  Wolmarans,  gebore  op  die  plaas  Stompoorfontein  in  die  distrik  Potchef- 
stroom  op  19  September  1857  en  oorlede  op  die  plaas  Leeufontein,  in  die 
distrik  Pretoria  op  12  Julie  1928.  Hy  was  die  kleinseun  van  die  bekende  F.G. 
Wolmarans  wat  uit  George  se  wêreld  afkomstig  was  voor  die  Groot  Trek  en  wat 
later  in  Potchefstroom  se  wêreld  gewoon  het  en  ook  ’n  belangrike  rol  op  kerk- 
like  en  staatkundige  gebied  gespeel  het. 


A.D.W.  Wolmarans  het  grootgeword  in  die  tyd  toe  so  iets  soos  ’n  formeie 
skoolopleiding  in  die  ou  Z.A.R.  nog  nie  moontlik  was  nie.  Sy  skoling  het  hy  tuis 
by  sy  ouers  en  by  rondreisende  onderwysers  ontvang.  Die  gebrek  aan  onder- 
wys  was  egter  vir  hierdie  skerpsinnige  man  met  sy  uitnemende  redenaars-  en 
organisasievermoë  geen  struikelblok  nie. 

Na  die  oorlog  van  1880-1881  en  eintlik  eers  met  die  verbrokkeling  van  die 
kerkvereniging  kom  A.D.W.  Wolmarans  sterk  na  vore.  Die  oorlog  van 
1 880-1 881  waardeur  die  Engelse  juk  weer  afgegooi  en  die  ou  Z.A.R.  herstel  is, 
het  'n  enorme  oplewing  van  die  nasionale  eenheidsgevoel  van  die  Republi- 
keinse  Afrikaner  meegebring.  In  die  entoesiasme  en  die  opwelling  van  die 
oomblik  is,  veral  van  die  kant  van  die  politieke  leiers,  die  noodsaaklikheid 
beklemtoon  om  een  sterk,  verenigde  Afrikanerkerk  vir  die  verenigde  Afrikaner- 
volk  te  bou.  So  het  dit  gebeur  dat  die  Ned.  Hervormde  Staatskerk  van  die 
Z.A.R.  ’n  vereniging  aangegaan  het  met  die  Ned.  Gereformeerde  Kerk  wat  in 
1865  as  ’n  afskeiding  van  die  historiese  Voortrekkerkerk  tot  stand  gekom  het. 
Aanvanklik  was  A.D.W.  Wolmarans  wat  as  diaken  die  Hervormde  gemeente 
van  Pretoria  gedien  het.  ook  'n  delnemer  aan  die  kerkvereniging.  Die  manier 
waarop  die  kerkvereniging  deurgevoer  is  het  hom  egter  ontnugter.  Hy  begin 
daarop  ’n  beweging,  binne  die  verenigde  kerk,  wat  as  doelwit  het  om  die 
verenigde  kerk  te  verhinder  om  die  eiendomme  van  die  Ned.  Hervormde  Kerk 
oor  te  neem.  Terselfdertyd  wil  hy  die  oud-Hervormers  in  die  verenigde  kerk 
saamsnoer  om  hulle  weer  uit  die  vereniging  uit  te  lei  en  om  die  Ned.  Hervorm- 
de  Kerk  te  herstel.  So  word  hy  die  sekretaris  en  die  vernaamste  stukrag  in  die 
sg.  Prokurasiekommissie  wat  in  1890  gestig  is  en  waarvan  N.M.S.  Prinsloo  die 
voorsitter  was.  Die  kommissie  het  oral  oud-Hervormers  in  die  verenigde  kerk 
gevra  om  prokurasies  te  teken  waarvolgens  die  lidmate  die  kommissie  die  reg 
gegee  het  om  namens  hulie  op  te  tree.  A.D.W.  Wolmarans  en  die  Prokurasie- 
kommissie  se  standpunt  was  dat  die  1889  Algemene  Kerkvergadering  van  die 
verenigde  kerk  die  grondslae  van  die  vereniging  verbreek  het  deur  vas  te  stel 
dat  die  naam  van  die  verenigde  kerk  die  Ned.  Hervormde  of  Gereformeerde 
Kerk  sou  wees.  Vir  sy  standpunt  het  A.D.W.  Wolmarans  ook  die  steun  gehad 
van  ds.  C.W.  du  Toit  van  Potchefstroom  en  ds.  N.J.  van  Warmelo  van  Heidel- 
berg. 

Deur  middel  van  die  Prokurasiekommissie  is  die  oud-Hervormers  in  die  ver- 
enigde  kerk  georganiseer  en  is  'n  moontlikheid  vir  hulle  geskep  om  uit  die 
“voorlopige  en  voorwaardelike  vereniging",  soos  hulle  dit  gestel  het,  uit  te  tree. 

Inmiddels  het  Ds.  M.J.  Goddefroy,  wat  in  1887  bevestig  is  as  predikant  van 
die  Ned.  Hervormde  konsulentsgemeente  van  Pretoria,  wat  nooit  verenig  het 
nie,  reeds  al  die  Hervormers  wat  nooit  verenig  het  nie,  weer  gereorganiseer  en 
die  Ned.  Hervormde  Kerk  aan  die  gang  gehou.  Dit  was  deur  die  toedoen  van 
Ds.  Goddefroy  dat  in  1893  die  Hooggeregshof  beslis  het  dat  die  eiendomme 
van  die  Ned.  Hervormde  Kerk  behoort  aan  die  Hervormers  wat  nooit  verenig 
het  nie.  Daarmee  was  die  eiendomskwessie  opgeklaar  en  is  die  Ned.  Hervorm- 
de  Kerk,  soos  deur  Ds.  M.J.  Goddefroy  gereorganiseer  as  die  wettige  voortset- 
ting  van  die  ou,  historiese  kerk  erken.  In  1894  het  die  Prokurasiekommissie- 
mense  dan  ook  teruggekeer  na  die  Ned.  Hervormde  Kerk  en  was  die  misluk- 
king  van  die  kerkvereniging  ’n  voldonge  feit. 

In  plaas  daarvan  dat  die  kerkvereniging  eenheid  geskep  het,  het  dit  verwar- 
ring,  twis,  bitterheid  en  vyandskap  geskep  wat  dekades  lank  geduur  het. 

In  hierdie  tussen-kerklike  twis  het  A.D.W.  Wolmarans  'n  belangrike  rol  ge- 
speel  en  was  hy  seker  die  mees  strydvaardige  van  die  Hervormde  woord- 
voerders.  ’n  Tweetal  strydskrifte  waarin  veral  baie  klem  op  die  historiese  argu- 
ment  gelê  is,  het  van  sy  hand  verskyn.  Dit  was  sy  Kerkhistorische  Feiten, 
bydrage  tot  de  kennis  der  Ned.  Hervormde  Kerk  in  Zuid-Afrika  wat  in  1919 
verskyn  het.  In  1924  publiseer  hy:  Kerkhistorische  Feiten.  Antwoord  op  "Een 
Terugblik"  van  Ds.  H.S.  Bosman.  Hoewel  altwee  hierdie  strydskrifte  sterk  pole- 
mies  van  aard  is  en  die  bedoeling  het  om  die  bestaansreg  van  die  kerk  met 
historiese  argumente  te  bewys,  is  dit  buitengewone  interessante  geskrifte.  4 


Daaruit  kan  nie  net  A.D.W.  Wolmarans  geken  word  nie  maar  kan  ook  nog 
aangevoel  word  met  watter  toewyding  en  vuur  hy  die  kerk  gedien  en  sy  be- 
lange  verdedig  het.  Dit  was  dan  ook  geen  wonder  dat  hy  as  een  van  die  groot 
leiersfigure  in  ons  kerk  waardeer  moet  word  nie.  Vasberade,  dikwels  koppig 
was  hy  ’n  goeie  spreker  wat  die  vermoë  gehad  het  om  sy  tydgenote  te  inspireer 
en  met  hom  saam  te  neem. 

Naas  sy  kerklike  rol  het  A.D.W.  Wolmarans  ook  in  die  openbare  lewe  ’n  rol 
van  groot  belang  gespeel.  Reeds  in  1888  word  hy  gekies  as  verteenwoordiger 
van  Pretoria  se  dorp  en  distrik  in  die  Volksraad  van  die  Z.A.R.  Hy  was  ’n  troue 
ondersteuner  van  President  S.J.P.  Kruger  en  assodanig  het  hy  dan  ook  die 
konserwatiewe  standpunt  van  die  President  heelhartig  gesteun.  In  1899  word 
hy  lid  van  die  Uitvoerende  Raad.  Assodanig  het  hy  baie  naby  aan  die  President 
gestaan  en  is  die  stelling  dan  ook  gemaak  dat  die  President  self  in  Wolmarans 
sy  opvolger  gesien  het. 

Die  Engelse  oorlog  van  1899-1902  het  egter  Wolmarans  se  politieke  loop- 
baan  ernstig  geknou.  Gedurende  die  oorlog  is  hy  na  die  buiteland  gestuur  om 
daar  hulp  en  steun  vir  die  vegtende  Republiek  te  probeer  werf.  As  A.D.W. 
Wolmarans  uiteindelik  in  1903  toegelaat  word  om  wel  na  Transvaal  terug  te 
keer  staan  hy,  wat  sonder  oorlogservaring  was,  in  die  skaduwee  van  die 
Boeregeneraals  wat  dan  die  politieke  toneel  oorheers.  Dit  bring  mee  dat 
A.D.W.  Wolmarans  nooit  weer  in  die  openbare  lewe  dié  vooraanstaande  posi- 
sie  beklee  wat  hy  voor  die  oorlog  gehad  het  nie. 

Tog  was  hy  in  die  openbare  lewe  nog  'n  belangrike  figuur.  Nie  alleen  het  hy 
’n  belangrike  rol  gespeel  in  die  beweging  om  CNO-skole  na  die  oorlog  te 
vestig  nie,  maar  hy  beywer  hom  ook  vir  die  stigting  van  die  Het  Volk-party  in 
Transvaal.  A.D.W.  Wolmarans  het  hom  egter  nooit  vereenselwig  met  Gen. 
Louis  Botha  se  konsiliasiebeleid  nie.  In  1910  met  Uniewording,  word  hy  se- 
nator,  'n  amp  wat  hy  tot  aan  sy  dood  beklee.  Met  die  stigting  van  die  Nasionale 
Party  in  1914  volg  hy  Gen.  J.B.M.  Hertzog  en  bly  'n  kragtige  konserwatiewe 
figuur  in  die  Suid-Afrikaanse  politiek.  In  1 91 9,  na  die  beëindiging  van  die  wêrel- 
doorlog  van  1914-1918  is  hy  ook  lid  van  Gen.  Hertzog  se  vryheidsdeputasie 
wat  ’n  vergeefse  poging  aanwend  om  die  vryheid  van  die  voormalige  Boerere- 
publiek  herstel  te  kry. 

Hier  was  ’n  man  wat  sy  lewe  lank  kerk  en  volk  gedien  het  na  die  beste  van  sy 
insigte.  Hoewel  hy  nooit  enige  formele  opleiding  gehad  het  nie  het  sy  natuurlike 
adel  en  groot  geestelike  gawes  hom  in  staat  gestel  om  ’n  groot  bydrae  te  maak 
in  die  handhawing  én  opbou  van  die  Afrikanervolk.  A.D.W.  Wolmarans  was  'n 
kerkman  en  koersvaste,  konserwatiewe  Afrikaner  wat,  ondank  sy  foute,  onein- 
dig  baie  vir  ons  kerk  beteken  het. 


A.D.  PONT 


Prof.  dr.  P.J  Muller  (1854-1922) 
Prof.  P.J.  Muller,  'n  geslene 
Nederlandse  teoloog,  was 
professor  aan  die  Gemeentellke 
Unlversltelt  Amsterdam  van 
1890-1893  toe  dle  stadsowerheid 
die  Teologiese  Fakulteit  aan  sy 
Universiteit  opgehef  het.  Na  sy 
ontslag  as  hoogleraar.  neem  hy  in 
1903  'n  beroep  aan  na  Pretoria 
waar  hy  tot  1909  gearbei  het 

Tydens  sy  verblyf  m Pretoria 
was  hy  nie  alleen  voorsitter  van  die 
Algemene  Kerkvergadering  nie, 
maar  lei  hy  ook  J.J.  Kuhn  en  J.J 
Prinsloo  op  as  predikante  vir  die 
kerk. 

Tydens  sy  dienstyd  is  die 
huidige  kerkgebou  opgerig  en  in 
gebruik  geneem. 


PROF.  DR.  J.H.J.A.  GREYVENSTEIN 

Dit  was  vir  die  hele  kerk  'n  dag  van  groot  vreugde  toe  in  1917  aan  die  Trans- 
vaalse  Universiteitskollege  uiteindelik  begin  is  met  ’n  eie  teologiese  opleiding. 
Die  eerste  professor  vanweë  ons  kerk  was  prof.  dr.  J.H.J.A.  Greyvenstein  wat 
toe  predikant  van  Pretoria  was. 

Prof.  Greyvenstein  was  'n  gebore  kolonialer,  afkomstig  uit  Barkly-Oos  waar 
hy  op  17  Maart  1878  gebore  is.  Terwyl  hy  aan  die  destydse  Victoria-kollege  vir 
die  BA-graad  ingeskryf  was,  verlaat  hy  sy  studies  om  as  rebel  aan  te  sluit  by 
die  Boerekommandos  wat  in  die  Oos-Kaap  geveg  het.  Eers  na  die  oorlog 
voltooi  hy  sy  BA-studie  en  word  dan  student  aan  die  Kweekskool.  Nadat  hy  as 
predikant  van  die  N.G.  Kerk  gelegitimeer  is,  vertrek  hy  in  1905  oorsee  vir 
verdere  studie  en  promoveer  in  1911  aan  die  Rijksuniversiteit  te  Utrecht  in 
Nederland. 

By  sy  terugkeer  in  Suid-Afrika  dien  hy  eers  op  ’n  tydelike  basis  in  die  ge- 
meente  Kaapstad  en  neem  dan  ’n  beroep  aan  na  die  gemeente  Sutherland.  In 
1914  ontvang  hy  'n  beroep  na  die  gemeente  Pretoria  en  neem  dié  beroep  aan. 
So  word  hy  die  opvolger  van  Ds.  C.J.L.  Ruysch  van  Dugteren  wat  vanaf  1908 
tot  1 91 2 predikant  te  Pretoria  was. 

Ds.  Ruysch  van  Dugteren,  afkomstig  uit  'n  Nederlandse  pastorie,  was  nie 
alleen  ’n  uitnemende  prediker  en  innemende  persoon  nie,  maar  ook  ’n  man  wat 
onbevrees  sy  mening  gegee  het  en  bereid  was  om  daarby  te  staan  en  val.  As 
hy  in  1908  na  Pretoria  kom,  is  hy  aanvanklik  tweede  predikant  naas  prof.  dr. 
P.J.  Muller  één  van  die  groot  figure  wat  in  Pretoria-gemeente  op  die  kansel 
gestaan  het.  Na  prof.  Muller  se  vertrek  ontwikkel  Ds.  Ruysch  van  Dugteren 
besware  teen  die  Dordtse  Leerreëls  wat  hom  uiteindelik  daartoe  bring  om 

openlik  te  verklaar  dat  hy  sy  handtekening  van  die  Proponentsformule  onttrek. 
Dit  laat  die  Kommissie  van  die  Algemene  Kerkvergadering  géén  ander  keuse 
as  om  te  verklaar  dat  hy  dáármee  opgehou  het  om  predikant  te  wees  nie. 

Hierdie  gebeure  het  in  die  gemeente  Pretoria  ernstige  beroering  veroorsaak 
ook  omdat  Ds.  Ruysch  van  Dugteren,  vanweë  sy  beminlike  geaardheid,  ’n 
gesiene  persoon  in  die  gemeente  en  die  gemeenskap  was. 

Die  eerste  taak  wat  Prof.  Greyvenstein  in  Pretoria  gehad  het  was  juis  om  die 
verdeeldhede  en  partyskappe  in  die  gemeente,  wat  na  die  vertrek  van  Ds. 
Ruysch  van  Dugteren  voortgeleef  het,  weer  met  mekaar  te  versoen  en  ’n 
eensgesinde  gemeente  te  bou.  Daarvoor  was  die  ireniese  persoonlikheid  van 
prof.  Greyvenstein  uitnemend  geskik.  Nie  alleen  was  hy  ’n  groot  kanselrede- 
naar  nie  maar  ook  as  pastor  het  hy  ’n  nuwe  samehorigheid  in  die  gemeente 
geskep.  Hoewel  hy  uit  die  N.G.  Kerk  afkomstig  was,  het  hy  hom  maklik  en  gou 
volkome  met  die  Hervormers  geïdentifiseer  en  sy  lewe  lank  die  kerk  op  baie 
terreine  met  sy  gawes  van  hoof  en  hart  gedien. 

Sy  grootste  bydrae  het  egter  gelê  in  die  werk  wat  hy  gedoen  het  om  die 
Teologiese  Opleiding  van  ons  kerk  te  grondves  en  uit  te  bou.  Aanvanklik  was 
die  Opleiding  nie  ’n  uitsluitlik  Hervormde  fakulteit  nie  want  naas  prof. 
Greyvenstein  was  daar  prof.  dr.  E.  MacMillan  en  prof.  A.C.  Paterson  van  die 
Presbiteriaanse  kerk.  In  1921  het  prof.  dr.  S.P.  Engelbrecht  en  in  1926  prof.  dr. 
B.  Gemser,  as  opvolger  van  prof.  Paterson,  die  geledere  van  die  Fakulteit 
versterk.  In  1938  het  die  Fakulteit  verdeel  in  twee  outonome  Fakulteitsafdelings 
en  die  opleiding  van  die  Ned.  Hervormde  Kerk  afdeling  A en  die  opleiding  van 
die  Ned.  Hervormde  of  Gereformeerde  Kerk  afdeling  B van  die  opleiding  ge- 
vorm. 

Die  vestiging  van  die  Teologiese  Opleiding  het  indirek  die  gemeente  Pre- 
toria  ten  goede  gekom  want  nie  alleen  het  die  studente  nie  maar  ook  die 
teologiese  professore  deel  van  die  gemeente  Pretoria  gevorm.  Met  die  groei 
van  die  ou  TUK  en  na  die  latere  Universiteitswording  in  1930  is  baie  Hervormde 
lidmate  by  die  Universiteit  aangestel  en  ook  hulle  het  ’n  bydrae  tot  die  opbou 
en  vooruitgang  van  die  gemeente  Pretoria  gelewer.  Met  die  afstigting  van  die 
gemeente  Pretoria-Oos  in  1952  het  die  verbintenis  van  die  gemeente  Pretoria 
met  die  Hervormde  lidmate  wat  op  verskillende  maniere  aan  die  Universiteit 
verbonde  was,  tot  'n  einde  gekom.  Tog  is  dit  wel  belangrik  genoeg  om  daarop 
te  wys  dat  dit  twee  predikante  van  Pretoria  was  wat  die  grondslae  gelê  het  van 
ons  kerk  se  opleiding.  Enersyds  was  dit  prof.  dr.  P.J.  Muller  wat  van  1904  tot 
1909  te  Pretoria  gestaan  het  wat  Ds.  J.J.  Prinsloo  en  Ds.  J.J.  Kuhn  opgelei  het. 
Andersyds  was  dit  prof.  dr.  J.H.J.A.  Greyvenstein  wat  die  grondslae  van  die 
universitêre  opleiding  gelê  het. 

Prof.  Greyvenstein  wat  aan  die  Universiteit  hoofsaaklik  verantwoordelik  was 
vir  die  opleidng  in  die  Nuwe  Testamentiese  Wetenskap  het  in  die  beginjare  ook 
die  vakke  Dogmatiek  en  Praktiese  Teologie  aangebied.  Sy  wetenskaplike  ken- 
nis  het  hy  met  ’n  diepe  gelooferns  gepaar  en  dit  tesame  met  sy  waardige 
manier  van  optrede,  het  hom  die  tiperende  bynaam  van  Vadertjie  onder  sy 
studente  besorg. 

Hoewel  die  getal  studente  wat  onder  prof.  Greyvenstein  afstudeer  het,  nie 
baie  groot  was  nie,  het  hy  'n  onuitwisbare  stempel  op  dié  manne  geplaas  en  so 
het  sy  invloed  breed  in  die  kerk  uitgekring.  Die  eerste  student  wat  aan  die  ou 
Fakulteit  afstudeer  het,  was  Ds.  P.J.J.  Venter  wat  in  1921  predikant  te  Lichten- 
burg  geword  het.  Seker  méér  as  sestig  predikante,  van  wie  'n  groot  groep  nog 
in  diens  van  die  kerk  staan,  het  by  prof.  Greyvenstein  ’n  deel  van  hulle  oplei- 
ding  ontvang. 

Prof.  Greyvenstein  was  in  sy  teologiese  denke  nogal  beïnvloed  deur  die 
groot  19e  eeuse  Duitse  teoloog  Friedrich  Schleiermacher  en  dit  het  meege- 
bring  dat  hy  'n  sterk  etiese  aksent  in  sy  teologie  én  prediking  gelê  het.  Hoewel 
daardie  teologiese  denke  in  ons  Fakulteit,  veral  vanweë  die  groot  invloed  van 
prof.  dr.  H.P.  Wolmarans,  grotendeels  op  die  agtergrond  gedruk  is,  het  prof. 
Greyvenstein  se  invloed  'n  mooi  balans  in  die  Fakulteit  verseker.  Juis  die  etiese 


aksent  in  prof.  Greyvenstein  se  teologie  het  die  predikante  wat  onder  hom 
studeer  het  met  groot  idealisme  en  toewyding  teenoor  die  evangeliediens  be- 
siel.  Hoewel  dit  altyd  moeilik  is  om  die  invloed  van  'n  professor  te  bepaal,  kan 
seker  met  reg  gestel  word  dat  prof.  Greyvenstein  dwarsdeur  sy  lewe  altyd  'n 
positiewe  invloed  laat  uitgaan  het. 

Na  sy  uittrede  aan  die  einde  van  1945,  wat  ook  met  onaangenaamhede 
gepaard  gegaan  het,  het  prof.  Greyvenstein  hom  grotendeels  teruggetrek  uit 
die  kerklike  en  openbare  lewe.  Tog  het  sy  bekende  huis  in  Schoemanstraat  'n 
versamelpunt  gebly  vir  sy  talle  vriende  in  die  kerk  en  gemeenskap. 

Prof.  Greyvenstein  het  ook  aan  die  Universiteit  meer  as  sy  plek  volgestaan. 
So  was  hy  voorsitter  van  die  Konvokasie  van  1 937-1 946  terwyl  hy  na  sy  aftrede 
’n  ere-doktorsgraad  in  die  Teologie  ontvang  het,  en  ook  op  die  Raad  van  die 
Universiteit  genoem  is  Vir  baie  jare  was  hy  ook  voorsitter  van  die  beheerraad 
van  die  Zuid-Afrikaanse  Hospitaal  terwyl  hy  ook  'n  leidende  rol  in  die  Afrikaner- 
party  van  mnr.  N.C.  Havenga  gespeel  het  totdat  die  party  met  die  Nasionale 
Party  verenig  het. 

Op  15  November  1967  is  hy  in  sy  negentigste  lewensjaar  in  Pretoria  oorlede 
en  onder  blyke  van  groot  belangstelling  in  Pretoria  begrawe. 


Dr.  Herman  D.  van  Broekhuizen 
Dr.  van  Broekhuizen  was  een  van 
die  gevierde  kanselredenaars  wat 
in  Pretoria-gemeente  gestaan  het. 

Daarby  was  hy  ’n  groot 
vaderlander  wat  alles  feil  gehad 
het  vir  die  Afrikaner-ideaal.  Nie 
alleen  het  hy  aan  die  Engelse 
Oorlog  deelgeneem  nie,  maar  in 
1914  het  hy  ook  gerebelleer  en 
saam  met  Genl.  Christiaan  de  Wet, 
Dr.  H.C.M.  Fourie  en  andere  in  die 
tronk  beland. 

In  1917  is  hy  vanuit  die  Ned. 
Geref.  Kerk  beroep  en  hy  het  die 
gemeente  tot  1925  gedien.  In  1922 
het  hy  nog  aan  die  Universiteit  van 
Leiden  sy  doktorsgraad  in  die 
teologie  behaal.  In  1925  het  hy  sy 
amp  neergelê  om  lid  van  die 
Volksraad  te  word.  In  sy  latere 
lewe  het  hy  as  Suid-Afrikaanse 
ambassadeur  in  Nederland  tot 
1940  belangrike  werk  vir  ons 
vaderland  gedoen  Hy  is  in  1953 
in  Pretoria  oorlede. 

Ds.  Simon  Vermooten 
Hy  was  seker  een  van  die  mees 
bekende  predikante  wat  in  Pretoria 
gestaan  het.  Na  sy  studie  m 
Nederland  het  hy  m 1915 
predikant  geword  en  in  1926  'n 
beroep  na  Pretoria  aangeneem 
Hier  het  hy  gestaan  tot  1 949  toe  hy 
na  Pretoria-Noord  verhuis  het. 
Nie  alleen  was  Ds.  Vermooten  'n 
kanselredenaar  van  groot  formaat 
nie , maar  hy  het  ook  op  die  ander 
lewensterreine  van  gemeente  en 
kerk  sy  plek  volgestaan  So  was  hy 
jare  lank  lid  van  die  Kommissie 
van  die  Algemene 
Kerkvergadering . die  Kuratorium 
en  ander  kerklike  liggame  Deur 
die  kwaliteit  van  sy  predikmg  het 
hy  ook  groot  mvloed  op  die 
teologiese  studente  gehad  wat 
destyds  onder  hierdie  gemeente 
geval  het. 
In  1963  het  Ds.  Vermooten 
emeritaat  ontvang  en  in  1965  is  hy 
oorlede. 


PROF.  DR.  BAREND  DE  LOOR 


In  die  laaste  paar  dekades  van  die  vorige  eeu  en  in  die  vroeëre  jare  van  hierdie 
eeu  was  daar  nogal  'n  groot  aantal  Hollanders  wat  hulle  hier  in  die  ou  Zuid- 
Afrikaansche  Republiek  kom  vestig  het.  Daar  was  van  hulle  wat  op  verskillende 
vlakke  ’n  groot  bydrae  in  hulle  nuwe  vaderland  gelewer  het.  Heelwat  van  die 
Hollanders  het  hulle  in  Pretoria  gevestig  en  by  die  gemeente  aangesluit  en 
sommige  van  hulle  het  ook  op  die  kerklike  vlak  ’n  posltiewe  bydrae  gelewer. 

Een  van  dié  immigrante  was  Mnr.  J.H.  de  Loor  wat  hom  in  1896  in  Pretoria 
gevestig  het  en  hier  die  Wilhelmina-bakkery  gekoop  het.  As  diaken  het  hy  in 
die  dae  toe  prof.  dr.  P.J.  Muller  predikant  van  Pretoria  was,  ’n  steunpilaar  in  die 
gemeente  geword.  Sy  oudste  seun,  die  latere  so  bekende  prof.  dr.  Barend  de 
Loor,  is  in  1 900  te  Kampen  gebore. 

Prof.  Barend  de  Loor  het  vir  baie  jare  'n  belangrike  rol  in  die  gemeentelike  en 
breëre  kerklike  lewe  gespeel.  Na  sy  skoolopleiding  in  Pretoria  het  hy  sy  M.Sc- 
graad  aan  die  Ou  Transvaalse  Universiteitskollege  behaal  en  daarna  in  1925 
sy  Ph.  D-graad  aan  die  Universiteit  van  Amsterdam.  By  sy  terugkeer  is  hy  dan 
ook  as  lektor  in  Statistiek  by  die  ou  TUK  aangestel.  Aan  die  Universiteit  van 
Pretoria,  wat  uit  die  ou  TUK  gegroei  het,  het  hy  ook  op  verskillende  terreine  'n 
belangrike  bydrae  gelewer.  Van  1 939  tot  aan  sy  dood  in  1 962  was  hy  professor 
en  hoof  van  die  Departement  Statistiek  en  Handelswiskunde  en  op  sy  vakge- 
bied  was  hy  'n  erkende  deskundige. 

In  die  gemeente  Pretoria  het  hy  die  gemeente  eers  as  diaken  en  daarna  vir 
baie  jare  as  ouderling  gedien.  Daarnaas  het  hy  vir  meer  as  dertig  jaar  opgetree 
as  die  voorsitter  van  die  Raad  van  Finansies  terwyl  hy  ook  vir  baie  jare  die 
sekretaris  van  die  Kuratorium  vir  die  Teologiese  Opleiding  was  en  ook  as 
kurator  van  die  kerk  se  Pensioenfonds  opgetree  het. 

In  1951  het  ds.  Joh.  Dreyer  in  Die  Hervormer  van  hom  geskryf:  "Op  die 
Algemene  Kerkvergadering  is  hy  'n  bekende  en  gewilde  figuur.  Deur  sy  opge- 
wekte  hartelikheid,  sy  bereidwilligheid  om  te  dien  e sy  beminlike  geaardheid 
het  hom  'n  groot  plek  in  die  kerk  verwerf . . .”  Prof.  de  Loor  sal  ’n  onvergeetlike 
figuur  bly  vir  geslagte  van  inwoners  van  die  voormalige  studentekoshuis  van 
die  kerk,  Voortrekkertehuis,  waarvan  hy  vir  baie  jare  die  huisvader  was.  Daar 
het  hy  'n  blywende  plek  verower  in  die  herinnering  van  alle  oud-bewoners  van 
Voortrekkerveovjeë  om  met  humor  en  begrip  die  studente  te  hanteer. 

Sy  liefde  vir  die  kerk,  sy  arbeid  ten  behoewe  van  die  kerk  het  al  op  baie 
vlakke  mooi  vrugte  gedra.  In  die  ekonomies-moeilike  jare  en  in  die  woelige 
oorlogsdae  van  1939-1945  het  sy  bouwerk  en  besadigde  optrede  fondamente 
gelê  waarop  in  die  jare  na  1 945  met  groot  sukses  voortgebou  word. 

Prof.  de  Loor  het  as  akademikus,  Afrikaner-kultuurman  en  standvastige  kerk- 
like  leiersfiguur  'n  uitstaande  bydrae  gelewer  gedurende  sy  vrugbare  lewe.  In 
baie  opsigte  is  hy  'n  uitstaande  voorbeeld  van  hoe  die  Hollander-immigrante 
uit  'n  vroeër  tyd  deur  hulle  koms  na  Suid-Afrika  en  hulle  inskakeling  by  die 
Afrikaner,  'n  wesenlike  bydrae  gelewer  het  tot  die  op-  en  uitbou  van  die  Afrika- 
nervolk. 

Prof.  de  Loor  was  getroud  met  mej.  H.  Groenewald,  'n  suster  van  mev.  ds. 
T.F.J.  Dreyer  snr.  Uit  dié  huwelik  is  'n  seun,  dr.  Joop  de  Loor,  die  huidige 
Sekretaris  van  Finansies  en  'n  dogter  gebore. 

Uit  die  lewe  en  werk  van  prof.  de  Loor  blyk  dit  wéér  dat  die  groei  en  die 
geskiedenis  van  die  kerk  nie  net  bepaal  word  deur  die  predikante  van  die  kerk 
nie  maar  ook  en  veral  deur  toegewyde  ouderlinge  en  lidmate  wat  met  groot 
liefde  en  bereidwilligheid  die  kerk  gedien  het. 


'N  HULDEBLYK  AAN  DIE  NAGEDAGTENIS  VAN  HEINRICH  LUDWIG  GUSTAV 
ENGELMOHR  1.7.1889-1.10.1949 

Toe  oud-ouderling  Heinrich  Engelmohr  op  1 Oktober  1949  in  sy  woning  te 
Devenishstraat  93,  Sunnyside  in  die  teenwoordigheid  van  sy  eggenote  onver- 
wags  oorval  is  deur  'n  koronêre  trombose  en  kort  daarna  gesterwe  het,  was  dit 
die  einde  van  'n  vrugbare  lewe  waarvan  meer  as  die  helfte  gewy  was  aan  die 
bevordering  van  díe  materiële  en  geestelike  lewe  van  die  Nederduitsch  Her- 
vormde  Gemeente  Pretoria.  Daarbenewens  het  hy  sy  kerk  en  gemeenskap  ook 
op  ’n  wyer  terrein  gedien.  In  Pretoria  was  hy  ’n  lewende  skakel  in  die  lang 
ketting  van  gemeentelike  ampsdraers  en  amptenare  wat  nou  reeds  vir  meer  as 
125  jaar  die  lief  en  leed  van  die  vierde  oudste  Transvaalse  gemeente  van  ons 
kerk  aktief  meegemaak  het.  Ofskoon  Heinrich  Engelmohr  een  van  die  voortref- 
likste  ampsdraers  en  amptenare  in  die  bestaan  van  die  Pretoria-gemeente 
was,  kan  hy  ook  beskou  word  as  verteenwoordigend  van  ’n  hele  reeks  waar- 
dige,  toegewyde  en  kundige  manne  wat  in  dieselfde  hoedanigheid  as 
Engelmohr  voor  en  na  hom  'n  besondere  bydrae  tot  die  gemeentelike  lewe 
gelewer  het.  'n  Huldeblyk  aan  sy  nagedagtenis  moet  dus  terselfdertyd  beskou 
word  as  ’n  huldeblyk  aan  al  diegene  wat  sedert  die  vyftigerjare  van  die  vorige 
eeu  die  Pretoriase  gemeente  met  toewyding  gedien  het. 


Oudl.  H.L.G.  Engelmohr. 

Afkoms 

Die  stamvader  van  die  Engelmohr-geslag  is  Suid-Afrika,  was  Carl  Engelmohr, 
gebore  in  1 826.  Hy  het  in  1 858  saam  met  sy  vrou,  Elizabeth,  gebore  in  1 822,  en 
hul  twee  seuns,  Carl,  gebore  in  1 855,  en  Heinrich,  gebore  in  1 856,  van  Magde- 
burg  in  Duitsland  na  Transvaal  geëmigreer.  Die  Engelmohr-gesin  het  hulle 
aanvanklik  in  Potchefstroom  gaan  vestig  waar  die  vader  'n  timmerman  en  bou- 
kontrakteur  was,  'n  beroep  wat  ook  deur  sy  twee  seuns  gevolg  is.  Die  seun, 
Heinrich  Engelmohr,  het  mettertyd  na  Pretoria  verhuis  waar  hy  sedert  die  tagti- 
gerjare  bekendheid  as  timmerman  verwerf  het. 

Opleiding  en  werk 

Heinrich  Engelmohr,  kleinseun  van  die  stamvader,  het  sy  skoolopleiding  as  'n 
leerling  van  die  Eendracht  Hogere  School  in  Pretoria  afgesluit  waarna  hy  hom 
op  'n  studie  van  boekhou  en  aanverwante  vakke  toegespits  het.  Van  beroep 
was  hy  dus  'n  opgeleide  boekhouer,  hy  was  ook  bedrewe  m die  gebruik  van 
die  tikmasjien  en  was  drie  tale  (Afrikaans,  Nederlands  en  Engels)  magtig. 
Algaande  het  hy  'n  wye  en  deeglike  sake-ondervinding  opgedoen.  Vanaf  1908 
tot  1919  was  hy  as  boekhouer  en  onderbestuurder  in  diens  van  die  Trans- 
vaalse  Koelkamers  in  Pretoria  waar  sy  pligte  die  uitgebreide  geldelike  adminis- 
trasie  en  die  daarmee  gepaardgaande  klerklike  werk  ingesluit  het.  In  1919  het 
hy  as  rekenmeester  in  diens  getree  van  die  firma  H.  Hochstetter,  Algemene 
Agente.  Dié  pos  het  hy  beklee  tot  in  1921,  toe  hy  besluit  het  om  sy  eie  alge- 
mene  agentskapsbesigheid  te  begin.  Daarmee  het  hy  volgehou  tot  in  1924.  In 
daardie  jaar  het  hy  in  diens  getree  van  die  administratiewe  afdeling  van  die 
Departement  van  Arbeid  totdat  hy  in  Junie  1 926  deur  sy  Departement  na  Natal 
gestuur  is  waar  hy  by  'n  staatsnedersetting  in  Stanger  (Doornkop)  sekere  ad- 
mimstratiewe  en  orgamsatoriese  werk  moes  gaan  verrig.  Vandaar  is  hy  oorge- 
plaas  na  ’n  soortgélyke  skema  by  Zanddrift  in  die  omgewing  van  Brits  met  die 
opdrag  om  sekere  reorganisasiewerk  deur  te  voer  en  om  die  administrasie  van 
die  skema  op  sy  skouers  te  neem.  Nadat  hy  ook  sy  opdragte  op  die  Trans- 
vaalse  platteland  met  groot  sukses  en  voldoening  afgehandel  het,  is  hy  in  April 
1928  na  die  hoofkantoor  van  die  Departement  van  Arbeid  terugverplaas  is. 
Daar  het  hy  bly  werk  totdat  hy  in  1934  aangestel  is  as  rekenmeester  van  die 
Universiteit  van  Pretoria,  'n  betrekking  wat  hy  met  groot  toegewydheid.  nouge- 
setheid  en  sukses  beklee  het  tot  met  sy  aftrede  in  1 947. 

As  rekenmeester  van  U.P.  het  elke  teologiese  student  oor  ’n  tydperk  van 
bykans  veertien  jaar  met  mnr.  Engelmohr  en  mej.  Mollie  Osrin  te  doene  gekry. 
As  student  onthou  ek  hom  as  'n  streng  skuldeiser  in  sy  hoedanigheid  as  reken- 
meester  van  die  Universiteit,  maar  agter  sy  streng  en  onverbiddelike  uiterlike, 
soms  afgewissel  met  ’n  vriendelike,  begrypende  glimlag,  het  ek  en  talle  ander 
studente  hom  ook  leer  ken  en  waardeer  as  ’n  simpatieke  en  gesiene  lidmaat  en 
ouderling  van  ons  kerk. 

In  diens  van  die  Nederduitsch  Hervormde  Gemeente  Pretoria 

Op  7 Junie  1916  is  Heinrich  Engelmohr,  destyds  woonagtig  te  Marktstraat  17, 
Pretoria,  op  27-jarige  leeftyd  deur  dr.  J.H.  Greyvenstein  in  die  Du  Toitstraatse 
kerkgebou  in  die  huwelik  bevestig  met  die  24-jarige  Johanna  Cornelia  Hubrina 
Voorloop,  van  Wonderboom-Suid  Haar  vader,  P.J.  Voorloop,  'n  skilder  en  be- 
hanger  van  beroep,  het  vir  ’n  aantal  jare  as  ouderling  in  die  Pretoriase  ge- 
meente  gedien.  Uit  die  huwelik  is  een  dogter,  Pieternella  Johanna  Voorloop,  op 
25  Desember  1920  gebore,  terwyl  die  egpaar  in  daardie  jare  in  Kotzestraat 
274,  in  die  mees  oostelike  geleë  van  die  vier  kerkhuise  in  Sunnyside  gewoon 
het.  Die  dogter  is  later  met  P.J.  van  B.  Marais,  vir  jare  lank  bestuurder  van  Ons 
Eerste  Volksbank,  getroud  en  uit  die  huwelik  is  twee  seuns  gebore.  Mev. 
Engelmohr  woon  tans  in  die  Silwersig  Ouetehuis  in  Silverton.  In  die  Pretoria- 
gemeente  het  sy  oor  'n  lang  tydperk  ’n  belangrike  en  leidende  aandeel  gehad 
in  die  werksaamhede  van  die  Dorkas-vereniging. 


Dit  was  sy  aktiewe  belangstelling  in  Sondagskoolwerk  wat  Heinrich 
Engelmohr  op  betreklike  jeugdige  leeftyd  vir  die  eerste  keer  regstreeks  in 
aanraking  gebring  het  met  die  gemeentelike  aktiwiteite  van  die  Pretoriase  ge- 
meente.  Sondagskoolwerk  was  ook  die  besondere  belangstelling  van  mej. 
Voorloop.  So  het  dit  gebeur  dat  albei  van  hulle  reeds  voor  hul  huwelik  in  Junie 
1916  gemoeid  geraak  het  by  Sondagskoolwerk  in  die  Moot.  Die  oprigting  van 
die  Ebenhaezersaal  in  Rietfontein  ’n  paar  jaar  voor  hul  huwelik  het  ook  hul  werk 
in  belang  van  die  Sondagskool  ten  goede  gekom.  Ds.  Herman  van  Broekhui- 
zen,  wat  ’n  besondere  belangstelling  in  Sondagskoolwerk  en  jeugwerk  aan  die 
dag  gelê  het,  kon  na  sy  indienstreding  in  1917  staatmaak  op  die  geesdriftige 
samewerking  van  die  egpaar  Engelmohr.  Dit  was  egter  nie  net  die  waarneming 
van  Sondagskoolklasse  wat  die  belangstelling  van  Heinrich  Engelmohr  geniet 
het  nie  maar  ook  die  administrasie  van  Sondagskoolwerk  in  die  gemeente  en  in 
ander  gemeentes  van  ons  kerk,  gepaardgaande  met  die  insameling  en  aan- 
wending  van  Sondagskoolfondse.  Dit  was  veral  laasgenoemde  onderafdeling 
van  die  werk  waaraan  hy  tyd  en  aandag  bestee  het. 

Sy  deeglike  opleiding  en  jarelange  ervaring  as  boekhouer  en  administrateur, 
saam  met  sy  sakevernuf  en  belangstelling  in  finansiële  sake,  het  daarvoor 
gesorg  dat  hy  op  24  Januarie  1919  verkies  is  as  Sekretaris/Rentmeester  van 
die  Finansiële  Kommissie  van  die  Pretoria-gemeente  as  opvolger  van  F.W. 
Wagner  wat  na  elders  verplaas  is.  Vanaf  Mei  1920  het  ds.  Van  Broekhuizen,  in 
afwyking  van  ’n  jarelange  gebruik  dat  die  predikant  van  die  gemeente  nie  op 
die  Finansiële  Kommissie  moes  dien  nie,  voorsitter  van  die  FK  geword  en 
sodoende  het  daar  'n  tydperk  van  vrugbare  en  aangename  samewerking  tus- 
sen  Ds.  Van  Broekhuizen  en  Heinrich  Engelmohr  'n  aanvang  geneem.  Vanaf 
die  indienstreding  van  Ds.  Simon  Vermooten  in  1926  was  daar  tussen  die 
opvolger  van  Dr.  VanBroekhuizen  en  Engelmohr  ’n  ewe  aangename  en  hartlike 
samewerking.  Tussen  Ds.  Vermooten  en  Engelmohr  was  daar  'n  besondere 
band  van  vriendskap  sowel  as  wedersydse  begrip  en  waardering  vir  mekaar 
see  besondere  hoedanighede  en  talente.  Ofskoon  Engelmohr  in  die  Pretoria- 
gemeente  oorlede  is,  is  hy  nie  vanuit  die  kerkgebou  van  die  gemeente  waar- 
aan  hy  sy  beste  jare  en  kragte  gewy  het,  begrawe  nie,  maar  vanuit  die  des- 
tydse  sinkkerkgebou  van  Pretoria-Noord,  na  ’n  erediens  gelei  deur  Ds.  Ver- 
mooten  wat  kort  vantevore  leraar  van  dié  gemeente  geword  het. 

Wanneer  die  notules  van  die  Finansiële  Kommissie,  wat  omstreeks  1903  ’n 
aanvang  geneem  het,  deurgelees  word,  kan  ’n  beeld  verkry  word  van  die 
belangrike  werk  waarmee  die  lede  van  die  FK  hulle  in  die  loop  van  die  jare 
besiggehou  het.  Van  dié  belangrike  orgaan  was  Heinrich  Engelmohr  vir  by- 
kans  30  jaar  lank  - met  kort  onderbrekings  - sekretaris  en  sodoende  was  hy 
aktief  gemoeid  met  die  insameling,  beheer  en  besteding  van  die  fondse  van 
die  Pretoriase  gemeente,  totdat  hy  in  Desember  1948  sy  pos  as  kassier  finaal 
neergelê  en  hom  vir  ’n  kort  rustydjie  in  sy  huiskring  teruggetrek  het. 

In  die  loop  van  1919  is  Heinrich  Engelmohr,  wat  toe  reeds  sekretaris  van  die 
FK  was,  verkies  as  skriba  van  die  kerkraad  in  die  plek  van  L.L.  Steen,  wat  ook 
oor  'n  lang  tydperk  uitmuntende  dienste  aan  die  gemeente  gelewer  het.  Op 
daardie  tydstip  het  die  egpaar  Engelmohr  reeds  verhuis  vanaf  Marktstraat  17, 
in  die  omgewing  van  die  Dieretuin,  na  Kotzestraat  74  in  Sunnyside. 

In  1920  het  Engelmohr  diaken  geword,  ’n  amp  wat  hy  beklee  tot  in  Septem- 
ber  1926,  toe  hy  weens  sy  verplasing  na  Natal  nie  net  genoodsaak  was  om  as 
diaken  te  bedank  nie  maar  ook  as  skriba  van  die  kerkraad  en  sekretaris/rent- 
meester  van  die  Finansiële  Kommissie.  In  ’n  vergadering  van  die  FK  het  Ds. 
Vermooten  hom  geloof  vir  sy  uitstekende  werk  as  skriba,  sekretaris/rentmees- 
ter,  kassier  en  organisator.  Br.  P.J.L.  Grobler,  ’n  boekhouer  van  beroep,  is 
vervolgens  in  Oktober  1926  in  die  plek  van  Engelmohr  gekies  en  het  tot  in  die 
begin  van  Februarie  1 930  in  funksie  gebly. 

In  April  1930  is  Engelmohr  eenparig  verkies  in  die  plek  van  Grobler  wat  sy 
verskillende  ampte  neergelê  het.  By  die  aanvaarding  van  sy  ampte  het  hy 
lasterlike  stories  oor  sy  hantering  van  Sondagskoolfondse- in  die  twintigerjare 


effektief  die  nek  ingeslaan  en  die  hoop  uitgespreek  dat  die  HERE  hom  die  krag 
en  verstand  sal  gee  om  sy  werk  tot  die  bevrediging  van  almal  uit  te  voer. 
Sedertdien  het  hy  bekend  gestaan  as  saakgelastigde  van  die  gemeente 
ofskoon  sy  amp  in  die  daaropvolgende  jaargange  van  die  Almanak  aangegee 
word  as  skriba/kassier. 

In  September  1945,  nadat  “Van's  Garage"  en  die  NHG-Gebou  intussen 
opgerig  is  en  as  huuropbrengende  eiendomme  saam  met  die  oorblywende 
drie  kerkhuise  geadministreer  moes  word,  het  oud.  S.J.  (Schalk)  Botha  (wat  tot 
in  1949  ook  ’n  besondere  bydrae  tot  die  gemeentelike  lewe  in  die  besonder  en 
die  kerklike  lewe  in  die  algemeen  gelewer  het)  en  'n  kerkraadsvergadering 
voorgestel  het  die  amp  van  skriba/kassier,  wat  deur  oud.  Engelmohr  beklee  is, 
weer  'n  keer  geskei  word  en  dat  laasgenoemde  in  ’n  nuwe  bedeling  die  werk- 
saamhede  i.v.m.  die  geldelike  sake  en  die  behartiging  van  die  finansiële  kant 
en  beheer,  sal  waarneem  en  diaken  C.J.  Moolman  skriba  van  die  kerkraad 
word.  Dié  voorstel  is  aanvaar.  Voorts  is  besluit  dat  die  benaming  van  die  amp 
kassier  vir  administrasiedoeleindes  sou  bly  bestaan  as  saakgelastigde  weens 
die  menigvuldige  transaksies  e.d.m.  wat  reeds  sedert  omstreeks  1930  namens 
die  gemeente  in  dié  vorm  aangegaan  is.  Oud.  Engelmohr  se  laaste 
kerkraadsvergadering  as  skriba/kassier,  d.w.s.  as  saakgelastigde,  was  dié 
een  van  21  September  1945,  terwyl  diaken  C.J.  Moolman,  ’n  amptenaar  in 
diens  van  Yskor,  die  skribaat  vanaf  1 2 Oktober  1 945  begin  waarneem  het. 

Op  ’n  kerkraadsvergadering  in  Oktober  1947  is  die  volgende  voorstel, 
afkomstig  van  die  Finansiële  Kommissie,  aanvaar: 

1 . Dat  vanaf  Januarie  1948  daar  'n  kerkkantoor  sal  wees  vir  die  gerief  van  die 
predikant,  kerkraad  en  gemeente  sowel  as  vir  die  bedryf  van  die  NHG- 
gebou. 

2.  Dat  die  konsistorie  voorlopig  vir  dié  doel  gebruik  sal  word  en  dat  die  nodige 
uit-  en  toerusting  aangeskaf  word. 

3.  Dat  die  werk  van  die  saakgelastigde  (mnr.  Engelmohr)  herorganiseer  word 
sodat  hy  gedurende  vier  namiddae  van  die  week  (vakansiedae  en  Saterdae 
uitgesluit)  as  amptenaar  van  die  gemeente  die  sake  van  die  gemeente  daar 
kan  behartig  en  die  predikant,  kerkraadslede  en  lidmate  en  ander  daar  te 
woord  kan  staan. 

4 Dat  die  saakgelastigde  ’n  deel  van  die  skribaat  sou  oorneem  deur  skriba 
van  die  kerkraad  te  word  en  dat  die  skriba,  br.  C.J.  Moolman,  benoem  word 
as  skriba  vir  registrasie. 

5.  Dat  'n  vaste  jaarlikse  salaris,  maandeliks  betaalbaar,  aan  die  saakgelas- 
tigde  betaal  sal  word,  nl.  £400  p.j.,  waarvan  die  gemeentebydrae  £120  sal 
beloop  en  die  gebouebydrae  £280  p.j. 

Die  voorstel  wat  deur  oud.  (prof.)  A.S.  Geyser  - wat  hom  deurentyd  laat  ken 
het  as  'n  verbete  teenstander  van  oud.  Engelmohr  - teengestaan  is,  is  na  'n 
lang  en  heftige  diskussie  met  15  teen  13  stemme  aanvaar.  Sedert  die 
kerkraadsvergadering  van  24  Januarie  1948  het  mnr.  Engelmohr  weer  as  skri- 
ba  van  die  kerkraad  begin  optree. 

Die  kerkraadsvergadering  van  Oktober  1947  was  die  begin  van  ’n  tydperk  in 
die  kerkraad  wat  gekenmerk  is  deur  veel  spanning  en  bitterheid  en  waarby  nie 
net  kerkraadslede  en  gemeentelede  betrokke  was  nie,  maar  ook  Ds.  Vermoo- 
ten,  die  professore  van  die  Teologiese  Fakulteit,  by  name  proff.  S.P. 
Engelbrecht  en  Ben  Gemser  en  uiteindelik  ook  die  Kommissie  van  die  Alge- 
mene  Kerkvergadering.  In  die  volgehoue  stryd  het  oud.  Geyser  en  oud.  Schalk 
Botha  meer  en  meer  teen  mekaar  te  staan  gekom.  Op  een  stadium  het  sake  so 
’n  onverkwiklike  en  ernstige  wending  geneem,  dat  Ds.  Vermooten  gedreig  het 
dat  hy  as  predikant  sou  bedank  as  prof.  Geyser  nie  as  ouderling  bedank  nie. 
Die  uiteinde  van  die  saak  was  dat  Ds.  Vermooten  in  November  1948  sy  emeri- 
taat  by  die  kerkraad  aangevra  het,  dat  mnr.  Engelmohr  teen  die  einde  van 
dieselfde  maand  as  saakgelastigde  bedank  het  en  dat  hy  teen  die  middel  van 

Desember  sy  amp  sou  neerlê  en  dat  A.S.  Geyser  en  S.J.  Botha  op  versoek  van 
die  voorsitter  van  die  Kommissie  van  die  Algemene  Kerkvergadering  gelykty- 
dig  as  ouderlinge  bedank  het  en  onderneem  het  om  vir  drie  jaar  nie  weer  op 
die  kerkraad  of  enige  van  sy  kommissies  te  dien  nie.  ’n  Reorganisasie  van  die 
kerkraad  sou  daarop  volg. 

Diaken  Hendrik  Vermooten,  'n  lid  van  die  Finansiële  Kommissie,  was  van 
opinie  dat  ’n  blyk  van  waardering  vir  sy  jarelange  dienste  aan  die  gemeente, 
aan  br.  Engelmohr  gegee  moes  word,  ’n  voorstel  wat  deur  oud.  Geyser  onder- 
steun  en  toe  eenparig  na  die  Finansiële  Kommissie  verwys  is  om  te  besluit  oor 
die  aard  van  die  geskenk. 

'n  Belangrike  aspek  van  Engelmohr  se  jarelange  veelsydige  dienste  aan  die 
Pretoriase  gemeente  wat  diaken  Vermooten  waarskynlik  ook  in  gedagte  gehad 
het,  was  die  ouderlmgskap  van  br.  Engelmohr.  Nadat  hy  in  1930  saam  met 
R.W.  Katzke  as  voorleser  deur  die  kerkraad  aangewys  is,  het  hy  sedert  1931 
naas  sy  amp  as  skriba/kassier  (saakgelastigde)  ook  die  amp  van  voorleser/ou- 
derling  begin  beklee.  Hy  het  as  ouderling  vir  wyk  6 (Sunnyside-Oos)  bly  dien 
tot  in  Maart  1948  toe  hy  hom  aan  die  nominasie  vir  die  ouderlingskap  onttrek 
het  nadat  oud.  Geyser  en  ander  beswaar  teen  sy  nominasie  gemaak  het. 

In  dlens  van  dle  kerk  In  breër  verband 

In  1925  is  br.  Engelmohr  as  diaken  afgevaardig  na  die  Algemene  Kerkverga- 
dering  waartydens  hy  vir  ’n  tydperk  van  drie  jaar  gekies  is  as  lid  van  die  Finan- 
siële  Kommissie  waarvan  J.H.H.  Janson  ook  lid  was. 

In  1927  was  hy  lid  van  ’n  kommissie  wat  deur  die  Finansiële  Kommissie 
benoem  is  om  die  werk  van  administrateur  Roorda  na  te  gaan  met  die  oog  op 
die  vereenvoudiging  daarvan.  Die  nuwe  stelsel  wat  vanaf  1 Januarie  1929  in 
werking  sou  kom,  was  grotendeels  deur  br.  Engelmohr  aan  die  hand  gedoen. 

Toe  die  betrekking  van  administrateur  in  September  1928  adverteer  is,  het 
die  40-jarige  Heinrich  Engelmohr  op  1 2 Oktober  1 928  ook  aansoek  gedoen.  In 
sy  aansoek  het  hy  laat  blyk  dat  hy  die  pos  dadelik  sou  kon  aanvaar  en  bereid 
was  om  al  sy  tyd  en  kragte  te  gee  aan  die  bloei  en  bevordering  van  ons  kerk  in 
die  algemeen.  Uit  ’n  totaal  van  twaalf  aansoeke  wat  deur  die  Kommissie  van 
die  Algemene  Kerkvergadering  ontvang  is,  is  vier  kandidate  op  ’n  gesament- 
like  vergadering  van  die  Algemene  Kommissie  en  die  Finansiële  Kommissie  op 
24  Oktober  1928  uitgesoek.  Onder  hulle  was  J.H.H.  Janson  van  Dullstroom  en 
H.  Engelmohr  van  Pretoria.  Jan  Janson  is  egter  met  nege  stemme  teen  twee  vir 
Heinrich  Engelmohr  as  die  nuwe  administrateur  van  die  Nederduitsch  Her- 
vormde  Kerk  van  Afrika  benoem. 

Sedert  my  kennismaking  met  die  jeugwerk  in  die  Pretoriase  gemeente  onder 
leidng  van  mejj.  Lena  Groeneveld  en  Maakal  in  die  laat  dertigerjare,  maar  veral 
tydens  my  aktiewe  betrokkenheid  as  taksbestuurslid  van  die  NHJV  omstreeks 
1945/6  toe  daar  baie  aangenaam  en  vrugbaar  saamgewerk  is  met 
medebestuurslede  N.W.  (Nic)  Liebenberg,  Ely  van  Vuuren,  Martha  Joubert, 
Henk  Horjus,  Christa  Coetzee,  Emily  Jacobs,  Gert  van  Jaarsveld  en  ander,  en 
tydens  my  diakenskap  in  1947  en  die  jaar  daarna,  het  ek  hoë  agting  en  opregte 
waardering  ontwikkel  vir  ouderling  Engelmohr  en  sy  veelvuldige  werksaam- 
hede  in  belang  van  die  gemeente  en  ons  kerk  in  die  algemeen.  Daarom  sal  ek 
steeds  met  dankbaarheid  en  trots  terugdink  aan  my  lidmaatskap  van  die  kerk- 
raad  toe  ek  my  uit  oortuiging  en  sonder  skroom  geskaar  het  aan  die  kant  van 
ouderlinge,  H.L.G.  Engelmohr,  S.J.  Botha,  C.J.C.  Botha,  A.J.W.  de  Bruin,  B.  de 
Loor,  C.K.  Oberholzer,  J.P.  Landsberg  (my  pligsgetroue  en  geliefde  wyksou- 
derling)  en  ander  in  hul  verset  teen  die  optrede  van  oud.  A.S.  Geyser  en  sy 
ondersteuners  teenoor  oud.  Engelmohr  en  ds.  Vermooten.  Ook  is  ek  baie 
dankbaar  dat  ek  tydens  die  agitasie  teen  ds.  Vermooten  saam  met  die  oorgrote 
meerderheid  van  die  destydse  kerkraadslede  in  elke  opsig  lojaal  teenoor  hom 
gebly  het. 


(ST 


Dr.  H.M.  Rex 


PROFDR.  E.S.  MULDER 

Prof.  Mulder  was  die  twede  predikant  van  die  gemeente  Pretoria  wat  in  Pretoria 
die  kansel  vir  die  kateder  verruil  het.  Dit  is  ’n  onderskeiding  wat  prof.  dr. 
S.P.J.J.  van  Rensburg  óók  te  beurt  geval  het.  Dit  toon  wel  dat  in  Pretoria  ver- 
skillende  predikante  van  hoë  akademiese  bekwaamheid  in  die  gemeente  ge- 
leef  en  gewerk  het.  Verder  dui  dit  óók  op  die  positiewe  invloed  wat  wedersyds 
deur  die  Teologiese  Opleiding  én  die  gemeente  Pretoria  op  mekaar  uitgeoefen 
is. 

Prof.  Egge  Simon  Mulder  is  in  1905  te  Bethal  in  Oos-Transvaal  gebore.  In 
1924  het  hy  met  sy  studies  aan  die  Universiteit  van  Pretoria  begin.  Na  vol- 
tooiing  van  sy  studies  is  hy.  op  30  Mei  1930  as  predikant  bevestig  in  die  ge- 
meente  Swartruggens.  Daarna  het  hy  ook  as  predikant  gestaan  in  die  gemeen- 
tes  Bronkhorstspruit,  Springs,  Pretoria  en  Pretoria-Oos. 

Prof.  Mulder  was  oral  waar  hy  gestaan  het,  'n  gewaardeerde  predikant.  Dit 
nié  alleen  vanweë  sy  vermoë  om  die  Skrif  op  ’n  besonder  duidelike  en  helder 
manier  uit  te  lê  en  toe  te  pas  nie  maar  ook  omdat  hy  ’n  getroue  pastor  was  wat 
sy  gemeente  goed  versorg  en  gelei  het.  Sy  aangename  en  hartlike  persoonlik- 
heid,  sy  opgewekte  geaardheid  gepaard  met  ’n  fyn  humorsin  asook  sy  besef 
van  die  verantwoordelikheid  wat  hy  as  herder  van  die  gemeente  gedra  het  én 
gelowige  toewyding  aan  sy  dienswerk,  het  van  hom  ’n  uitnemende  dienaar  van 
die  Woord  gemaak.  Op  die  breër  kerklike  terrein  het  hy  ook  belangrike  diens- 
werk  gelewer  gedurende  die  jare  wat  hy  as  lid  van  die  Kommissie  van  die 
Algemene  Kerkvergadering  en  sy  moderamen  gedien  het  terwyl  hy  ook  op  die 
Kuratorium,  die  Raad  vir  Regsadvies  en  verskillende  ander  kerklike  liggame  'n 
belangrike  bydrae  gelewer  het.  Sy  nugtere  oordeel,  altyd  bepaal  deur  sy  groot 
kennis  van  die  Skrif  en  sy  liefde  vir  die  Kerk  het  hom  in  staat  gestel  om  altyd  ’n 
gebalanseerde  oordeel  te  vel  en  positiewe  leiding  te  gee. 

In  Nederlandse  kerklike  kringe  was  daar  vir  baie  jare  'n  spreekwoord  in 
omloop  wat  gestel  het:  "Een  dominee  die  niet  studeerd,  is  niet  bekeerd.”  Aan 
daardie  maatstaf  gemeet  het  prof.  Mulder  ook  nie  tekort  geskiet  nie.  Sy  groot 
liefde  vir  die  Ou  Testamentiese  Wetenskap  en  die  terrein  van  die  Semitiese  tale 
het  hy  nooit  prysgegee  nie.  Tot  aan  die  einde  van  sy  lewe  het  hy  dié  studie 
volgehou.  Reeds  so  vroeg  as  1929  het  hy  met  doseerwerk  aan  die  Universiteit 
van  Pretoria  begin  en  daarna  het  hy  ook  vir  'n  periode  van  1932-1937  en  weer 
van  1940-1949  Hebreeus  aan  U.P.  doseer  as  tydelik-deeltydse  dosent.  Sy 
groot  kennis,  gepaard  aan  'n  fyn  aanvoeling  van  die  Hebreeuse  taal,  sy  rustige 
manier  van  lesings  gee  het  hom  'n  dosent  van  formaat  gemaak. 

Sy  formele  studie  in  die  teologie  het  hy  in  Nederland  voltooi.  In  1938  is  hy  na 
die  Rijksuniversiteit  van  Utrecht  waar  hy  aan  die  einde  van  1939  sy  doktoraal- 
eksamen  suksesvol  afgelê  het.  Die  uitbreek  van  die  oorlog  van  1939-1945  het 
hom  verplig  om  na  Suid-Afrika  terug  te  keer  en  eers  in  die  vyftigerjare  kon  hy  sy 
studie  voltooi  toe  hy  op  21  Januarie  1954  aan  die  Rijksuniversiteit  te  Groningen 
gepromoveer  het  op  die  proefskrif  Die  Teologie  van  die  Jesaje-Apokalipse.  Dié 
netjiese  proefskrif  wat  allerweë  met  belangstelling  ontvang  is  het  ’n  uitstekende 
beeld  van  die  akademiese  vermoë  van  prof.  Mulder  gebied. 

Prof.  Mulder  het  as  predikant  na  die  gemeente  Pretoria  gekom  in  die  jaar 
1949  as  opvolger  van  die  alombekende  Ds.  Simon  Vermooten  wat  van 
1926-1949  die  gemeente  van  Pretoria  gedien  het.  Dit  was  seker  nie  'n  maklike 
taak  gewees  om  Ds.  Vermooten  op  te  volg  nie  maar  tog  het  prof.  Mulder 
uitnemend  daarin  geslaag.  Sy  dienwerk  het  weer  'n  nuwe  stimulus  aan  die 
gemeentelike  lewe  gegee.  Betreklik  gou  was  dit  duidelik  dat  die  uitbreiding 
van  Pretoria,  veral  in  die  oostelike  voorstede,  'n  afstigting  noodsaaklik  gemaak 
het.  So  is  dan  in  1952  die  gemeente  Pretoria-Oos  van  Pretoria  afgestig.  Met  dié 
afstigting  het  prof.  Mulder  ook  Pretoria-gemeente  verlaat  en  die  eerste  predi- 
kant  van  die  gemeente  Pretoria-Oos  geword. 

Met  dié  afstigting  is  die  jarelange,  noue  verbintenis  van  die  gemeente  Pre- 
toria  met  die  akademiese  gemeenskap  aan  die  Universiteit  ook  verbreek  want 
uit  die  aard  van  die  saak  het  die  meerderheid  van  die  akademici  naby  die 


Universiteit  gewoon.  Hoewel  prof.  Mulder  dus  nie  lank  dienaarvan  die  Woord  in 
die  gemeente  Pretoria  was  nie,  het  sy  dienswerk  én  sy  prediking  'n  groot 
blywende  invloed  in  die  gemeente  gehad. 

Nadat  prof.  Mulder  vier  jaar  predikant  te  Pretoria-Oos  was,  is  hy  in  1956 
benoem  as  opvolger  van  prof.  dr.  B.  Gemser  die  bekende  Ou  Testamentikus 
wat  vanaf  1926  aan  die  Fakulteit  verbonde  was.  As  hoogleraar  het  prof.  Mulder 
’n  belangrike  rol  in  die  Fakulteit  gespeel  en  ook  in  die  kerklike  woelinge  in  die 
vroeë  sestigerjare  uitnemende  leiding  help  gee.  Sy  akademiese  kwaliteite  het 
aan  die  lig  gekom  in  die  vele  wetenskaplike  artikels  wat  hy  gepubliseer  het  en 
in  sy  bydrae  wat  hy  gelewer  het  tot  die  nuwe  Bybelvertaling.  Selfs  nadat  hy  in 
1970  afgetree  en  emeritaat  ontvang  het,  het  hy  nog  met  dié  taak  besig  gebly 
tot  aan  sy  dood  in  1 974. 

Gedurende  sy  laaste  jare  aan  die  Universiteit  het  prof.  Mulder  uit  Pretoria 
weggetrek  en  hom  in  Brits  op  ’n  plasie  gaan  vestig  waar  hy  met  groot  entoe- 
siasme  ódk  sy  liefde  vir  die  grond  kon  uitleef.  Hoewel  sy  boerdery-bedrywig- 
hede  altyd  vir  hom  'n  sekondêre  aangeleentheid  gebly  het,  het  juis  dié  tyd  prof. 
Mulder  'n  geleentheid  gegee  om  in  die  landelike  omgewing  homself  uit  te  leef. 
Daar,  as  lid  van  'n  boeregemeenskap  het  hy,  in  baie  opsigte,  ’n  nuwe  belang- 
stelling  ontwikkel  wat  hom  gestimuleer  het.  Dit  was  dan  ook  vir  hom  wat  van 
nature  so  ’n  hartlike,  gasvrye  en  belangstellende  mens  was,  'n  groot  vreugde 
om  dáár  op  die  plaas,  vriende  te  ontvang. 

Hoewel  prof.  Mulder  in  1956  die  kansel  vir  die  kateder  verruil  het,  het  hy 
nooit  die  band  met  die  gemeentelike  lewe  van  die  kerk  verbreek  nie.  Hy  het 
dan  ook,  byna  tot  sy  laaste  lewensjare,  altyd  as  pastorale  hulp  aan  verskillende 
kleiner  en  groter  gemeentes  verbonde  gebly  en  reëlmatig  Sondae  gepreek,  al 
was  dit  §o  dat  dit  baie  van  sy  tyd  geverg  het.  Woordverkondiging  was  vir  hom 
sy  lewenstaak  en  daarmee  het  hy  tot  aan  die  einde  volgehou. 

Prof.  Mulder  was  as  predikant,  akademikus  en  rigtingvaste  Afrikaner  één 
van  die  mooi  figure  wat  in  ons  kerk  belangrike  dienswerk  gelewer  het  wat  die 
kerk  gebou  het. 


J.P.  (OOM  KOOS)  LANDSBERG 

Kerkraadslede  - ouderlinge  en  diakens  - het  altyd  deur  die  hele  geskiedenis 
van  ons  Kerk  ’n  reuse  taak  vervul.  Met  ’n  voortdurende  tekort  aan  predikante 
moes  menige  ouderling  die  normale  werk  van  die  predikant  ook  doen. 

Die  gemeente  Pretoria  het  meer  as  een  van  hierdie  steunpilare  gehad.  Skry- 
wer  is  gevra  om  oor  een  van  hulle  naamlik  ouderling  J.P.  Landsberg  - goed 
bekend  as  oom  Koos  - te  skryf . 

Hy  is  op  8 Julie  1909  in  Groot  Marico  gebore.  Op  29  November  1932  is  hy 
met  Hester  M.  Viljoen  getroud.  Een  seun  Johan  is  uit  die  huwelik  gebore.  In  die 
fleur  van  sy  lewe  is  hy  deur  die  dood  weggeneem.  Van  1 939  tot  1 969  was  oom 
Koos  laaimeester  by  die  SA  Spoorweë. 

Sy  diens  in  die  Kerk  het  in  1942  begin  toe  hy  tot  diaken  en  kort  daarna  in 
1943  tot  ouderling  in  Pretoriagemeente  verkies  is  - 'n  amp  wat  hy  tot  23  Julie 
1978  beklee.  Dit  was  die  tyd  wat  hulle  na  Krugersdorp  verhuis  het.  Met  verloop 
van  tyd  het  sy  verantwoordelikheid  in  die  gemeente  net  toegeneem,  veral  toe 
hy  in  Oktober  1955  na  die  NHG-gebou,  langs  die  kerk,  verhuis  het.  Hy  is  toe 
daar  as  gebou-opsigter  aangestel.  Gou  is  hy  ook  benoem  tot  koster,  registra- 
sieskriba,  hulp-kassier  en  kolporteur  - steeds  was  hy  ouderling  van  ’n  wyk  en 
het  hy  sy  werk  as  laaimeester  nog  gedoen. 

Gedurende  al  die  jare  het  sy  vrou  tant  Pieta,  ten  spyte  van  swak  gesondheid, 
hom  getrou  bygestaan. 

Vir  elkeen  van  hierdie  take  was  J.P.  Landsberg  op  ’n  eie  wyse  toegerus  om 
dit  tot  groot  hoogtes  te  voer. 


Prof.  dr.  S.P.J.J.  van  Rensburg 
(1907-1974) 

Prof.  Sarel  van  Rensburg.  gebore 
op  dle  dorpie  Witpoort  in  die  distrik 
Wolmaransstad,  het  in  1933 
predikant  geword  m die  gemeente 
Eendracht.  In  1950  het  hierdie 
wellewende , vriendelike  man 
predikant  van  hierdie  gemeente 
geword.  Hier  het  hy  nie  alleen  met 
vrug  gewerk  nie  maar  in  1959  ook 
sy  doktorsgraad  in  die  Nuwe 
Testamentiese  wetenskap  behaal 
In  1958  het  sy  oudste  seun.  ds. 
N.J.J.  van  Rensburg  vanuit  die 
Pretoriase  pastorie  óók  predikant 
geword.  In  Januarie  1963  het  prof. 
Sarel  van  Rensburg  die  preekstoel 
van  Pretoria  vir  die  kateder  aan  die 
Teologiese  Fakulteit  van  UP  verruil. 
Hy  het  sodoende  die  derde 
predikant  van  Pretoria  geword  wat 
'n  aanstelling  as  teologiese 
professor  gekry  het. 

In  1972  het  prof.  van  Rensburg 
vanweë  siekte  vervroegde 
emeritaat  ontvang.  In  1974  is 
hierdie  bekwame  predikant-teoloog 
oorlede. 

As  ouderling  het  sy  roeping  hom  gedwing  om  die  werk  te  doen  omdat  hy 
oortuig  was  dat  hy  daartoe  geroep  is  en  hy  wou  dit  doen  soos  Hy  wat  geroep 
het  dit  van  hom  verwag. 

Oor  sy  kosterskap  getuig  hyself  dat  die  werk  hom  net  soveel  vreugde  as  sy 
taak  in  'n  wyk  verskaf  het.  Dit  was  'n  lus  om  die  kerkgebou,  soms  tot  vier  keer 
per  week  skoon  te  maak.  “Die  mees  aangrypende  oomblik  was  Sondagaande 
as  ek  om  sesuur  die  klok  gelui  het,  ek  die  deure  opmaak  en  dan  vir  ’n  paar 
oomblikke  in  die  skemerdonker  gaan  sit." 

Vir  hom  as  registrasieskriba  was  dit  ’n  eer  om  noukeurig  in  te  skryf,  bedag- 
saam  en  getrou  aan  te  help  as  hulle  ’n  sertifikaat  verlang  en  te  sorg  dat  die 
gemeentelike  stukke  vir  die  ringsvergadering  betyds  en  korrek  was. 

Sy  kassierskap  het  hy  so  verrig  dat  die  diakens  enige  tyd  offergawes  kon 
afdra.  Almal  het  vir  oom  Koos  onvoorwaardelik  vertrou  met  die  gemeentelike 
finansies. 

Die  kolportasiewerk  in  die  gemeente  is  gedoen  in  die  wete  dat  hy  nie  net  ’n 
boek  verkoop  nie  maar  besig  was  om  die  evangelie  uit  te  dra  of  minstens  'n 
goeie  boek  in  diens  van  die  evangelie  beskikbaar  stel. 


Opsigterwerk  oor  geboue  en  terreine  was  nie  maklik  nie  maar  sê  hy:  "Die 
finansiële  kommissie  het  vir  my  die  groen  lig  gegee  om  te  doen  wat  ek  reken 
gedoen  moet  word.  Hierdie  vertroue  het  my  egter  versigtig  en  nougeset  laat 
optree.”  Sy  mensekennis  en  bereidheid  om  baie  noodsaaklike  onderhoudwerk 
self  te  doen,  het  meegebring  dat  ’n  moeilike  werk  met  haas  ongekende  sukses 
bekroon  is. 

Almal  wat  met  die  twee  mense  saamgewerk  het  - vir  skrywer  was  dit  'n 
voorreg  om  ses  en  twintig  jaar  van  vreugde  en  trane  met  hulle  mee  te  maak  - 
kan  getuig  dat  hulle  ’n  gawe  van  God  aan  sy  kerk  was. 


Ds.  P.M.  Smith 
29  Januarie  1980 


Prof.  dr.  P.S.  Dreyer 
(mede-leraar  1944-1945) 


Ondanks  die  gemeente  se  “hoë  ouderdom’’  en  die  feit  dat  dit  die  “moe- 
der”  en  “grootmoeder”  van  bykans  30  dogtergemeentes  is,  ontbreek  dit 
nie  aan  vitaliteit  en  groeikrag  op  geestelike  en  stoflike  gebied  nie.  Dan- 
ksy  die  genade  van  ons  Here  Jesus  Christus,  vervul  die  gemeente  steeds  sy 
roeping  in  en  aan  die  midde-stedelike  gemeenskap  - 'n  gemeenskap  met 
eiesoortige  probleme,  wat  dan  ook  ’n  eiesoortige  benadering  en  werkswyse 
vereis. 

Die  samestelling  van  die  gemeente  is  uniek  in  dié  sin  dat  dit  enersyds  uit  ’n 
konsentrasie  van  werkende  en  studerende  jeug,  en  andersyds  uit  senior  afge- 
trede  lidmate  bestaan.  In  dié  verband  kan  genoem  word  dat  o.a.  die  Technikon 
- en  verpleegsterstehuise  sowel  as  “Ons  Tuis”  onder  die  gemeente  resorteer. 
Hierdie  opset  bring  egter  mee  dat  die  gemeente  in  veral  die  laaste  dekade  ’n 
“kroniese”  tekort  aan  ampsdraers  beleef.  As  hierby  in  gedagte  gehou  word, 
dat  die  midde-stedelike  gemeenskap  teen  ’n  tempo  van  60%  per  jaar  van 
woning  verander,  word  die  problematiek  rondom  die  pastorale  bearbeiding 
besef  - ’n  problematiek  wat,  soos  reeds  gesê,  om  ’n  nuwe  en  eiesoortige 
benadering  en  werkswyse  roep! 

T.o.v.  die  predikante  wat  in  resente  tyd  in  die  gemeente  werksaam  was  en  is, 
verdien  die  naam  van  ds.  P.M.  Smith  - tans  skriba  van  die  Algemene  Kerkver- 
gadering  - spesiale  vermelding.  Nie  alleen  het  hy  vanaf  1952  tot  en  met  1967 
as  begaafde  herder  en  leraar  met  onvermoeide  ywer  en  geesdrif  woord  en 
sakrament  bedien  nie,  maar  ook  op  organisatoriese  en  finansiële  gebied  voor- 
treflike  leiding  geneem.  Geen  wonder,  dat  toe  'n  pastorale  hulp  onontbeerlik 
geword  het,  die  kerkraad  eenparig  weereens  ’n  beroep  in  dié  verband  tot  ds. 
Smith  gerig  het,  en  beklee  hy  hierdie  amp  nou  reeds  vir  die  afgelope  1 1 jaar. 

Ds.  P.M.  Smith. 


Ds.  en  Mev.  F.  du  C. 
Labuschagne. 


Ds.  en  Mev  E.C.B.  Kotzé. 


Ander  predikante  wat  ook  in  die  gemeente  werksaam  was,  is  die  volgende:  ds. 
C.L.  van  den  Berg  (1958-1961 );  prof.  J.J.  de  Wet  (1961-1964);  ds.  J.W.H.  Smit 
(1963-1964);  prof  J.P.  Oberholzer  (1963-1965);  ds.  H.N.  Botha  (1965-1966). 
Tans  is  ds.  E.C.B.  Kotze  vanaf  1969  en  ds.  F.  du  C.  Labuchagne  vanaf  1966 
voltyds  in  die  gemeente  werksaam,  asook  ds.  P.M.  Smith  - soos  reeds  gesê  - 
as  pastorale  hulp.  ’n  Derde  voltydse  predikant-standplaas  wat  dié  van  die 
pastorale  hulp  sal  vervang,  is  in  die  lewe  geroep,  en  kan  hier  nou  reeds  met 
dankbaarheid  gekonstaleer  word,  dat  ds.  P.J.  Cilliers,  tans  nog  van  Bothaville, 
(D.V.)  op  1 4 September  alhier  bevestig  sal  word. 

Alhoewel  die  gemeente  in  66  wyke  ingedeel  is  wat  dus  die  kragte  van  alte- 
saam  132  ouderlinge  en  diakens  vereis,  beskik  die  gemeente  oor  slegs  63 
ouderlinge,  diakens  en  diakonesse  in  totaal.  Dit  bring  ’n  hoë  lading  en  groot 
verantwoordelikheid  t.o.v.  elke  ampsdraer  mee,  wat  dan  ook  op  baie  tyd  en 
kragte  aanspraak  maak.  Desnieteenstaande  is  die  gemeente  met  ’n  gelowige 
en  toegewyde  "Gideonsbende"  begenadig  - manne  en  vroue  wat  met  groot 
blymoedigheid  en  liefde  hulle  roeping  vervul!  Ondanks  die  hoë  persentasie 
verwisseling  en  verhuising  van  kerkraadslede  - daar  word  jaarliks  gemiddeld  8 
spesiale  gemeentevergaderings  met  die  oog  op  kerkraadsverkiesings  gehou  - 
is  daar  ’n  klein  permanente  kernroep  wat  buitengewone  stewigheid  en 
66  koersvastheid  aan  die  dag  lê.  In  hierdie  opsig  sal  ons  ons  plig  versuim  indien 


ons  die  naam  van  oudl.  C.J.  Viljoen  verswyg.  Nie  alleen  is  hy  vir  meer  as,35  jaar 
'n  waardige  en  getroue  steunpilaar  ten  dienste  van  die  gemeente  van  die  Here 
nie,  maar  vanweë  sy  besondere  talente  en  vermoëns  het  hy  ook  buite  gemeen- 
telike  verband,  t.w.  as  lid  van  die  Algemene  Kommissie  en  Ringskommissie, 
gewaardeerde  diens  gelewer. 

Alhoewel  die  gemiddelde  offervaardigheid  per  lidmaat  nog  veel  te  wense 
oorlaat,  het  die  gemeente  geen  finansiële  skuldlas  nie.  Bo  en  behalwe  die 
kerkgeboue,  en  kerkterrein,  asook  die  geboue-kompleks  op  die  hoek  van  du 
Toit-  en  Kerkstrate,  besit  die  gemeente  nog  twee  pastorieë  onderskeidelik  in 
Rietondale  en  Arcadia,  asook  ’n  onbeboude  terrein  in  Rietondale.  Ook  word 
hier  met  dank  en  waardering  gewag  gemaak  van  die  feit,  dat  op  aanbeveling 
van  die  Raad  vir  Nasionale  Gedenkwaardighede,  die  Minister  van  Nasionale 
Opvoeding  onlangs  besluit  het  om  die  kerkgebou  in  du  Toitstraat  tot  nasionale 
gedenkwaardigheid  te  verklaar. 

Aangesien  die  Here  van  die  Kerk,  in  weerwil  van  menslike  sonde  en  swak- 
heid,  Sy  gemeente  deur  die  afgelope  1 25  jaar  deur  Sy  Woord  en  Gees  versorg, 
versterk  en  bewaar  het,  arbei  ons  in  die  volle  geloofsekerheid  dat  die  toekoms 
van  die  gemeente  - ook  die  ewige  toekoms  - steeds  in  die  hande  is  en  bly  van 
Hom  wat  gesê  het:  . . die  poorte  van  die  doderyk  sal  dit  nie  oorweldig  nie”. 

F.  du  C.  Labuchagne 


Voor  (v.l.n.r.):  Ouderllnge:  dr  R.J. 
Smit,  A.P.  Bezuidenhout,  prof 
D.J.L.  Visser,  M.J.  Uys,  P C 
Jordaan,  ds.  E.C.B.  Kotzé,  ds.  F 
du  C.  Labuschagne,  C.J.  Viljoen, 
B.J.  du  Plessis,  J.F.  van  Zyl,  diak 
G.J.  Wissmg  (skriba),  oudl.  P 
Dubbelman. 

Middel  (v.l.n.r.):  Oudl.  J.A  Visser, 
diak.  C.B  Breedt,  diak.  E Beetge , 
diak.  J.J.  Sherman,  oudl.  J.  Gnade, 
oudl.  P.J.J.  van  Vuuren, 
diakonesse  mej  M.  Huisman,  mev. 
S.E.  Bender,  mej.  E.T.  Roestorf, 
diak.  W.P.  Snyman,  diak  D van 
Vuuren,  diak.  J.C.  Claase,  diak.  D 
Kruger,  diak.  D Sadler,  oudl.  P 
Bntz. 

Agter  (v.l.n.r.):  Diak.  E.  Knol,  oudl 
D.L.  Jacobs,  diak.  B Williams,  diak 
J.J.  Lamprecht,  diak.  F.G.  Joubert, 
diak.  C.  Versluys,  oudl.  J.A. 

Buckle,  oudl.  W.H.  Willemse,  oudl. 
G.  Breedt,  oudl.  E.D.  Esterhuizen, 
oudl.  D.S.  Venter. 

Inlas:  oudl.  S.P  du  Plessis 
(Koster). 


